
»Tko smatra da u kršćanskoj predaji nema r 
za nas moderne ničega što bi se isplatilo uzeti 
sa sobom na put u budućnost , taj će — pa i u 
nevjerojatnom slučaju da jednom otvori koju 
knjigu iz patrističkog vremena — teško u njoj 
naći nešto više od zaprašenih papira . On je 
slijep .« 


(H. Urs von Balthasar) 




PREDGOVOR 


Što je god kršćanska misao (kao kršćanska) tijekom 
vremena stvorila rodilo se, izravno ili neizravno, iz razmatra¬ 
nja i produbljivanja Riječi Pisma, jednako novozavjetnog 
kao i starozavjetnog. 

Djelo, što ga evo predstavljamo našoj javnosti po prvi 
put u hrvatskom prijevodu, ne samo da je živi spomenik 
povijesnog časa kad je kršćanska misao, u snazi svoga stva¬ 
ralaštva, počela poprimati one obrise koji će determinirati 
više manje sav razvoj teologije do najnovijih dana , već je i 
osebujno svjedočanstvo o tom kako je plodno u starini zna¬ 
lo biti promišljanje i » dubinsko« istraživanje svetih Pisama. 
Hilarijeva su Otajstva bila zamišljena kao zbirka bi¬ 
blijskom eoloških rasprava, ili eseja, o istaknutijim pojavama 
i ličnostima iz Biblije Starog zavjeta u kojima su kršćani 
oduvijek gledali pralikove, tipove, misterije ili otajstva 
budućih kristovskih stvarnosti. 

Neće se suvremenom čovjeku, jamačno, sve u njima čini¬ 
ti ni jednako vrijedno ni jednako uspjelo a ni jednako pri¬ 
hvatljivo. Svako se ljudsko djelo posve naravno uklapa sa¬ 
mo u doba kad je nastalo: u kasnija vremena funkcija se 
njegove poruke nužno preinačuje i, redovito, suzu je. No, 
kad je riječ o otačkim spisima, kršćanski im narod pristupa 
vazda s posebnim poštovanjem i pozornošću, svjestan da mu 
po njima dolaze na dohvat ruke vrela vlastite povijesti i 
tradicije. To će priznati svatko komu je iole znana uloga 
što ju je, u ovostoljetnom preporodu teoloških nauka, odi¬ 
gralo — pored intenzivnog studija Biblije — i sustavno 
proučavanje otačke baštine. 

Osim spomenute biblijsko-teološke note, treba u ITilari- 
jevim Otajstvima vidjeti i svojevrstan pokušaj stvara- 

nj a jednog pastoralnog priručnika za tumačenje Svetoga pi¬ 
sma. Istina, ovo djelce ispada pastoralno više u izazovu i 
namjeni nego u samom ostvarenju: pisano je, naime, ne 
samo visokostilskom latinštinom kvintilijanskog uzora već 
je i složeno u obliku vrlo zgusnute teološke sinteze. Ipak, i 
takvo kakvo jest, ono je rječito svjedočanstvo obuzetosti 
biskupa-pastira koji ne miruje dok svom narodu ne osigu¬ 
rava pravi pristup i obilato korištenje dubinskog — a to 
znači duhovnog — blaga starozavjetnih riznica. 

Hilarijevu raspravu predstavljamo u hrvatskom prijevodu 
što ga je priredio dr Martin Kirigin, OSB, profesor liturgike 
i patrologije na Visokoj bogoslovskoj školi u Zadru. Uvod 
u život i djelo Hilarija Poitierskog napisao je dr Anton 
Benvin, profesor patrologije na Visokoj bogoslovskoj školi 
u Rijeci, koji je 25. lipnja 1969. na Papinskom liturgijskom 
institutu pri Anzelmijanskom Ateneju u Rimu obranio dok¬ 
torsku dizertaciju «Il Battesimo di Gesit nella cristologia e 
soteriologia di Ilario di Poitiers» (Isusovo krštenje u krišto- 
logiji i soteriologiji Hilarija Poitierskog), pa je imao prilike 
dublje prodrijeti u Hilarijevu teološku misao, a posebno 
u njegov pristup Bibliji. 

Nadamo se da će tako predstavljeno Hilarijevo djelo po¬ 
moći da taj pozitivni, teološki, kršćanski stav prema Bibliji 
Starog zavjeta opet oživi među nama da bismo, čitajući i 
istražujući Pisma, mogli u njima otkrivati Isusa Krista, jer 
— kako sam reče — »upravo ona svjedoče za njega« (Iv 
5, 39). 

U Zadru, 8. prosinca 1969. 

Vijeće za izdavanje crkvenih otaca i pisaca 

KRATICE 


Ad Const 
C Const 
De Syn 
De Tr 
Frag 
In Mt 
In ps 
SC 
TM 
PL 

CSEL 

A 

B 


Liber ad Constantium 
Liber contra Constantium 
De svnodis 
De Trnitate 
Fragmenta 

Commentarium in Matthaeum 
Tractatus super psalmos 
Sources chretiennes , Pariš 1964ss. 

Tractatus mysteriorum 

Patrologiae cursus completus: series latina, ed. J. 
P. Migne, Pariš 1844ss. 

Corpus scriptorum ecclesiasticorum latinorul, Vin- 
dobonae 1866ss. 

Codex Aretinus VI, 3 
Codex Casinensis 257. 


Sva spomenuta temeljna djela u Uvodu i u Raspravi navode 
se gornjim kraticama. Ostalu bibliografiju v. niže str. 45—48. Kod 
navođenja bibliografije spomenuto je ime autora i kratica n . dj. 

UVOD 


I — HILARIJEV ŽIVOT I DJELO 
A. Život 

Hilarije zauzima posebno mjesto među zapadnim očima. Ro¬ 
đen u Poitiersu, u galskoj provinciji Akvitaniji, negdje na počet¬ 
ku IV stoljeća, živi, školuje se i djeluje u historijsko doba koje 
nastaje pošto je 313. car Konstantin dao kršćanima slobodu. 

0 njemu jedva što i znamo sve dok nije, pedesetih godina toga 
stoljeća, došavši u oštar sukob s filoarijanskom vjerskom politi¬ 
kom cara Konstancija II (337—361) »izronio«, da tako kažemo, iz 
galske zemlje kao nepoštedni borac za nicejsko vjerovanje i kao 
već gotov junak. U povijest, stoga, ulazi kao zreo muž, koji je 
odnedavna i biskup grada Poitiersa. Koliko mu je tad moglo biti 
godina, nije moguće odrediti; morao je svakako biti ne samo u 
naponu snage nego također — kako će slijedećih godina poka¬ 
zati — u naponu svoga stvaralaštva. 

Hilarije Poitierski bio je jedan od onih crkvenih ljudi svoga 
doba koji su za svoje uvjerenje bili spremni i trpjeti: savijanje 
pred prijetnjama ili prešutno mirenje s neprihvatljivim stavovi¬ 
ma nije nikad za nj predstavljalo neku ljudsku alternativu. I 
zato se, na sinodi što ju je Konstancije 356. dao sazvati u Be- 
ziersu (Biterra), sukob nije dao izbjeći. Kad je Saturnin, biskup 
iz Arlesa i u to vrijeme najistaknutiji protunicejac u galskom 
episkopatu, 1 pokušao prisutne biskupe pridobiti za »poluarijan- 
sku« liniju, a po tom i za osudu aleksandrijskog biskupa Atana- 
zija, oštro se digao da mu se suprotstavi taj do tog časa jedva 
zapaženi poitierski biskup. 2 

1 0 njem: M. MESLIN, n. dj. 34ss. 

2 Piše o tom caru Konstanciju: »Qui postea per factionem eorum 
pseudoapostolorum (= Saturnini, Ursacii, Valentis) ad Biterrensem 
synodum compulsus, cognitionem demonstrandae huius haereseos ob- 
tuli. Se hi (= pseudoapostoli) timentes publicae conscientiae, audire 
ingesta a me noluerunt.« C Const 2. 

Po svojem formatu Hilarije je bio pristašama vjerske politike 
dvora vrlo neugodna prepreka, pa je trebalo da ga se riješe. On 
se, naime, već uoči same Bezierske sinode, a pogotovu u tijeku 
zasjedanja, iskazao kao »organizator pravovjerne stranke« 3 te je 
gotovo odjedanput postao vodeća idejna ličnost među biskupima 
Galije. Taj ga je ugled, kao i njegov nekompromisni stav prema 
službenoj liniji, skupo stajao: na Saturninovu je pobudu car Kon- 
stancije izdao odredbu kojom je Hilariju bilo naloženo napustiti 
galsko tlo i otići u progonstvo u Malu Aziju. 4 Bilo je to godine 
356, kad je on mogao biti biskupom svega koju godinu dana. 
Općenito se uzima da ga je poitierska crkva dobila za svoga — 
i to prvog nama poznatog — pastira oko 350. O njemu prije 
toga vremena znamo tek to da se rodio u poganskoj obitelji i da 
je u odrasloj dobi primio krst. U knjizi De synođis, napisanoj u 
progonstvu na Istoku, o sebi sam piše ovako: 

»Regeneratus pridem, 

et in episcopatu aliquantisper manens, 

fidem Nicaenam numquam nisi exsulaturus audivi.« 5 

Iz te dragocjene autobiografdjske bilješke možemo zaključiti 
tek toliko da je: 1. od njegova krštenja proteklo dosta vremena; 
2. da je u biskupstvu proveo malo vremena (aliquantisper); 3. da 
je istom u predvečer svog odlaska u progonstvo saznao za nicej- 
sko vjerovanje (fides Nicaena). To nas ne smije mnogo čuditi, 
uzmemo li u obzir da se Akvitanija nalazila na skrajnjem zapadu 
evropskoga kopna, po strani od velikih saobraćajnica, pa nije 
ništa neobično ako je nicejski dokumenat »putovao« do Poitiersa 
otprilike 30 godina. 

Hilariju je, dakle, nakon sinode u Beziersu pala u dio ista 
sudbina kao i drugim biskupima, istaknutim »nicejcima« onog 
doba: Atanaziju, papi Liberiju, Hoziju Kordupskom, Pavlinu 
Trierskom, Euzebiju Vercelskom, Luciferu Kalaritanskom, Dioni- 
ziju Milanskom. 6 Svi su oni, tko prije, tko poslije, bili prisiljeni 
napustiti svoje crkve i krenuti na mukotrpni prognanički put. 

3 A. L. FEDER, Studien I, 114. 

4 »... exsilii mei, in quod me Saturninus, ipsam conscientiam 
suam veritus, circumvento imperatore detruserat...« De syn 2. Slično 
u Ad Const 2 —3. Po povratku je Hilarija u domovinu Saturnin bio 
osuđen na Pariškoj sinodi godine 360; o tom: Epist syn Parisiensis 4, 
u: Frag hist, ser A 1, 4. Usp M. MESLIN, n. dj. 36. 

5 De syn 91. Vidi još: P. GALTIER, n. dj. 9. 

6 »... post sanctorum virorum exsilia Paulini, Eusebii, Luciferi, 
Dionysii, quinto abhinc anno, a Saturnini et Ursacii et Valentis com- 
munione me cum Gallicanis episcopis separavi«. C Const 2. 

U Hilarijevu slučaju carski dekret nije uključivao svrgnuće s 
biskupske stolice, pa je zato on, čitavo vrijeme progona, mogao 
ostati u tijesnoj vezi sa svojom crkvom u Poitiersu, a tako i s 
ostalim pravovjernim biskupima galskih provincija. 7 I ta mu je 
duhovna povezanost s crkvama rodnoga kraja punila dušu veli¬ 
kim zadovoljstvom ii ponosom. Ćujmo kako je, potkraj 359, ne 
bez stanovite dostojanstvene samosvijesti, pisao caru Konstan- 
ciju: 

»Ja sam biskup, i ostajem, unatoč svojem progonu, stalno 
u zajedništvu (in communione) sa svim crkvama i bisku¬ 
pima galskim; i još uvijek, po rukama svojih prezbitera, 
dijelim pričest (communionem) svojoj crkvi. Ako se pak 
nalazim u progonstvu, nije to zbog krivnje nego zbog 
strančarstva: zato što su me, na osnovi krivih izvještaja 
sa Sinode (u Beziersu), bezbožni ljudi prijavili tebi, česti¬ 
tom Caru — a ne zato što bih bio svjestan nekih svojih 
prestupaka.« 8 

Sukob koji je izazvao carevu kaznu nije bio jednostavan, a još 
manje slučajan. On je, zapravo, odražavao duboko proturječje 
između dviju ideologija: političke i vjerske, carske i crkvene, ce- 
zaropapističke i kršćanske. Nevolja je bila to veća što je ne 
mali broj biskupa, s »ilirskim triom«: s Va'lentom iz Murse (Osi¬ 
jeka), Ursacijem iz Singidunuma (Beograda) i Germinijem iz 
Sirmiuma (Srijemske Mitrovice) na čelu, 9 odobravao caru Kon¬ 
stanti ju svako zadiranje u crkveno područje. 

Samo je po sebi razumljivo da mnogi biskup nije jednostavno 
mogao pojmiti ovakve carske aspiracije: jer, ako caru pripada 

7 0 tom nam svjedoči, npr., adresa spisa De synodis koja u izvor¬ 
niku glasi ovako: »Dilectis et beatissimis fratribus et coepiscopis provin- 
ciae Germaniae primae et Germaniae secundae, et primae Belgicae 
et Belgicae secundae et Lugdunensis primae et Lugdunensis secundae 
et ex Narbonensi plebibus et clericis Tolosanis et provinciarum Britan- 
niarum Hilarius servus Christi in Deo et Domino nostro aeternam sa- 
lutem.« Zanimljivo da kod tuluške crkve spominje samo vjerni puk 
i kler jer je ortodoksni njihov biskup Rodanije bio u izgnanstvu. 
Što piše J. DANIELOU, n. dj. 539, ne stoji jer je Paulin bio biskup 
trierski, a ne tuluški: »At tu Paulinum beatae passionis virum blan- 
dimento sollicitatum relegasti, et ecclesiam sanctam Trevirorum tali 
sacerdote spoliasti.« C Const 11. 

8 »Episcopus ego sum in omnium Galliarum ecclesiarum atque 
episcoporum communione, licet exulo, permanens et ecclesiae adhuc 
per presbyteros meos communionem distribuens. Exulo autem non 
crimine sed factione et falsis nuntiis synodi ad te imperatorem pium 
non ob aliquam criminum meorum conscientiam per impios homines 
delatus.« Ad Const 2. 

9 0 tom »triju«: M. MESLIN, n. dj. passim. 

»carsko«, i to neosporno, ne mora mu zato pripadati i »Božje«; 
a »Božjega« su na zemlji pohranitelji i čuvari pastiri Kristove 
Crkve. 10 

Vjernim biskupima, stoga, nije bilo izbora, jer su morali: ili 
prignuti se pred carevom voljom, a time se odreći sebe i svojeg 
uvjerenja, ili pak držati se savjesti, a time doći u opasnost da 
se teško zamjere politici dvora. 

Hilarije je izabrao ovo drugo. 

* 

* * 

Vrijeme provedeno na Istoku bilo je za Hilarija providenci- 
jalno plodno: dalo mu je prilike da dođe u neposredni, živi dodir 
s istočnim biskupima, a tako i s izvornom teološkom mišlju grč¬ 
kog izraza; dalo mu je također prilike da, oslobođen svakodnevne 
dušobrižničke djelatnosti, zauzeti je i — rekli bismo — strastve¬ 
nije prione uz studij teških spekulativnih pitanja što ih je arijan- 
ska rasprava bila stavila na dnevni red. 

U to doba i nastaju njegova možda najglasovitija djela: De 
Trinitate, De synodis , znatan dio polemičnog djela Opus histo- 
ricum adversus Valentem et Ursacium i dvije predstavke uprav¬ 
ljene caru, poznate kao: Liber ad Constantium i Liber contra 
Constantium. O tim će spisima još biti riječi. 

* 


* * 

Godine 360, gotovo neočekivano, bilo mu je omogućeno da se, 
preko Sirmiuma, Rima i Sardinije, vrati u domovinu. Naskoro je, 
nakon stupanja cara Julijana na prijestolje (361), nastala prilična 
pomutnja u redovima države. Julijan je popustio uzde što ih je 
njegov predšasnik čvrsto držao u rukama. Od te »opće amnesti¬ 
je« 11 nastojao je, naravno, izvući koristi svatko ako je samo mo¬ 
gao, pa su se tako dosta brzo pribrali i radikalni arijanski ljevi¬ 
čari (Anomejci) i ortodoksna nicejska desnica s Atanazijem na 
čelu. Koristeći se tom dobrodošlom promjenom kursa državne 

10 »Tebi je Bog predao u ruke carstvo — pisao je caru Konstan- 
ciju časni starina kordupski biskup Hosije, negdašnji papin izaslanik 
na Nicejskom saboru — a nama je povjerio što spada na Crkvu; 
pisano je: 'Dajte caru carevo a Bogu Božje'. Prema tomu, nit je nama 
red da vladamo na zemlji, nit je, care, tvoje pravo da prinosiš kad 
tamjanov.« Pismo caru Konstanciju iz 356, sačuvano kod: ATANAZIJE, 
Hist Arian 44. O Crkvi i vjerskoj politici careva u to doba: H. RAH- 
NER, Kirche und Staat im friihen Christentum, Munchen 1961, 75 ss. 

11 H. I. MARROU, Geschichte der Kirche, /, Einsiedeln, 1963, 272. 

vjerske politike, mogao je i Hilarije dosta nesmetano poraditi 
oko sređivanja crkvenih prilika u Galiji. 12 

No, njegov nam je životni put od tog časa sve teže pratiti: 
tone u ono nepoznato iz čega je prije desetak godina onako izne¬ 
nada bio izronio. 

Bez sumnje, posljednje su mu godine života morale proteći u 
znaku predanog pastirskog djelovanja. Da je tomu tako, dokazuju 
i djela koja su nastala u Galiji pošto se vratio s Istoka. A to 
su gotovo odreda djela pastoralne intonacije: zbirka himana, 
Rasprava o psalmima i Rasprava o otajstvima. 

Smrt ga je, međutim, zatekla dosta brzo: po svjedočanstvu 
povjesničara Sulpicija Severa, umro je »šeste godine nakon svo¬ 
jeg dolaska iz progonstva« 13 , a to znači negdje oko godine 367. 
ili 368. Povijest ga poznaje kao »Atanazija Zapada«, a Crkva ga 
štuje kao prvog naucitelja latinskog zapada. 


B. Djela 

Sve što je Hilarije napisao vjeran je odraz njegova života, 
djelatnosti i zauzetosti. Djela koja su do nas došla ili su pasto¬ 
ralne naravi, nastala u vrijeme dok je živio i radio u Poitiersu, 
ili su pak polemička, izazvana ponicejskim borbama protiv ari- 
janstva i njegovih posljedica. Kako smo, međutim, lako mogli 
vidjeti, u Hilarijevu se životu sama od sebe razlikuju tri raz¬ 
doblja: 

1. vrijeme provedeno u Galiji do odlaska u izgnanstvo 
(?—356), 

2. vrijeme u progonstvu u Maloj Aziji (356—359), i 

3. vrijeme provedeno u Galiji nakon povratka s Istoka (360— 
367 ili 368). 

Najjednostavnije je promatrati njegova djela i književni rad 
prema toj razdiobi. 


1. Djela nastala u Galiji prije izgona , tj . do 356. 

Jedino djelo koje sigurno spada u to vrijeme jest Tumačenje 
Matejeva evanđela — Commentarius in Matthaeum (In Mt) u 

12 Hilarije je bez sumnje mnogo pridonio da se nicejska linija 
u zapadnim stranama duboko učvrsti. Prema priznanju samog Atana¬ 
zija, simbol je Nicejskoga sabora bio oko 363. prihvaćen gotovo po¬ 
svuda: ATANAZIJE, Ad Iovianum 2. Usp. A. L. FEDER, Studien /, 100. 

13 SULPICIJE SEVER, Chronica 2, 45. 

33 odsjeka ili kanona. Nije isključeno da u to razdoblje spada i 
I knjiga polemičkog djela Opus historicum adversus Valentem 
et Ursacium, ali je ona u tom slučaju sastavljena neposredno 
pred odlazak na put u Malu Aziju. 

U Tumačenju Matejeva evanđelja imamo najstariji latinski 
komentar jednog evanđelja, no, uz to valja u njem vidjeti i izu¬ 
zetno vrijedno svjedočanstvo tradicionalne, starije latinske teo¬ 
logije uopće, a crkvene egzegeze napose. To Tumačenje spada u 
nicejsku periodu samo kronološki; u stvari, djelo je sastavljeno 
gotovo kao da Niceje nije ni bilo. Po izrazitom, naime, Hilanijevu 
svjedočanstvu iz De syn 91 14 , nije on do pred sam odlazak na 
Istok imao pojma o nicejskom vjerovanju, tako da polemička 
protuarijanska atmosfera — tako karakteristična za sva njegova 
kasnija djela, posebno ona iz drugog razdoblja — u Tumačenju 
gotovo ne postoji. Ako se u Matejevu komentaru polemička žica 
ipak osjeća, ona nije uperena protiv arijanaca nego protiv Žido¬ 
va 15 . Posebno su zanimljivi oni fragmenti koji nam dočaravaju 
obrise teologije: kristologije, soteriologije i dogmatske biblijske 
egzegeze koja je tvorila okosnicu dušobrižničkog djelovanja jed¬ 
nog pastira mlade i nevelike zajednice pokonstantinovskog doba. 
Ne da u Tumačenju ne bi tu i tamo bilo odjeka novonastalih 
prilika — jer su se od razbuktalih kontroverzija na sve strane 
bili uzbibali snažni valovi koji su stali nemilo zapljuskivati i 
daleke provincije Zapada — nego je opća impostacija ovog Tu¬ 
mačenja u skladu s tradicionalnom, prednicejskom, teologijom 
zapadnih crkava u prvoj polovici IV stoljeća 16 . 

I upravo zbog toga pripada ovom Hilarijevu prvijencu nekako 
poseban položaj među svim njegovim djelima, a možda i među 
svim patrističkim djelima latinskog jezika IV stoljeća. Sva su, 

14 Vidi gore, str. 14. 

15 M. SIMONETTI, n. dj. u: Vetera christianonim 1, 1964, 49 ss. 
Takvim svojim stavom prema židovstvu Hilarijev način mišljenja u 
posvemašnjem je suglasju s općenitim kontroversisličkim raspolože¬ 
njem kršćana prema Izraelu: F. VERNET, Controverses avec les Juifs, 
u: Dictionnaire de theologie catholique 8, 1870 ss; B. RLUMENKRANZ, 
Die Entwicklung im Westen zvvischen 200 und 1200, u: H. RENGS- 
TORF-S. von KORTZFLEISCH, Kirche und Synagoge, /, 84—135. 

16 To je dobro uočio M. SIMONETTI, n. dj. u: Vetera christiano- 
rum 1, 1964, 34 ss. Najavljeno je novo izdanje tog Tumačenja u zbir¬ 
ci SC a u redakciji J. DOIGNON-a. Do danas je najbolje izdanje 
Dom P. COUSTANT-a iz 1693, preuzeto u PL 9, 917 D-1076 C (završili 
odlomak: PL 9, 1076 C-1078 A nije Hilarijev nego Jeronimov). — Do 
koje je mjere Hilarije u vrijeme sastavljanja Matejeva Tumačenja 
poznavao arijanski problem: P. GALTIER, n. dj. 22ss. 

naime, ostala djela, u većoj ili manjoj mjeri, nastala pod utjeca¬ 
jem novonastalog teološkog podneblja u kršćanstvu poslije Ari- 
jeva istupa i pogotovu nakon Nicejskoga sabora 325. godine. 


2. Djela nastala u progonstvu od 356. do 360. 

Susret s arijanskom polemikom pogađa Hilarijev teološki su¬ 
stav dosta duboko, jer skreće, ako ne sav a ono sigurno znatniji 
dio autorova zanimanja u pravcu opće suvremene problematike, 
koja se polarizirala oko pitanja odnosa Sina prema Ocu: u kojem 
je smislu Sin Bog naprama Ocu koji je Bog kat' exochen? 

Posljedice su tog pomaka vidnog polja dalekosežne: s arijan- 
skim sporom nastaje u kršćanskoj tradiciji snažan zaokret pre¬ 
ma »teologiziranju« (od: theo-logia), u pravcu raspravljanja o 
Bogu i njegovu bitku kao takvom: tada skreće kršćanska misao 
sustavno i nekako »službeno« od »ekonomskoga« (od: oikonomia, 
tj. »ekonomija« ili Božji naum spasenja) kao eminentnog ako ne 
i isključivog dogmatskog područja. Ono što je u Objavi »eko¬ 
nomske« prirode, od IV stoljeća dalje, prestaje biti povlaštenim 
predmetom produbljivanja; odsele na prvo mjesto stupa ono 
što je »teološko« 17 . Najteže je, dakako, taj novi pristup pogodio 
kristologiju, koja će sve manje imati u centru pažnje djelo Spa- 
siteljevo, — a to je ono što sačinjava srž novozavjetne kerygme , 
i što se još vrlo jasno razabire iz kristološkog dijela tzv. Apo¬ 
stolskog simbola, gdje je sav taj stavak ne samo najzamašniji u 
čitavom vjerovanju nego je složen mahom od »ekonomskih« jedi¬ 
nica: mučen — raspet — umro — pokopan — uskrsnuo — uzašao 

— sjedi zdesna Ocu 18 ; kristologija će odsada sve više promatrati 

17 To je vidljivo iz samoga Nicejskog simbola: vjerska je defini¬ 
cija rađena na osnovu neke pretpostojeće »krsne vjeroispovijesti si- 
ropalestinskog podrijetla u koju su ponešto nespretno uneseni ključni 
nicejski izrazi«: J. N. D. KELLY, Early chrisiian creeds, 2 1967, 229, 
211 ss. Kelly pokazuje kako predložak nicejske definicije nije mogao 
biti krsni simbol cezarejske crkve, kako su mnogi prije njega mislili. 

— Nove tvrdnje dodane liturgijskom predlošku u Nieeji mahom su 
»teološke«: to jest iz biti Očeve; rođena ne stvorena; homoousios Ocu; 
pravog Boga od pravoga Boga. Soteriološki ili »ekonomski« dio (koji 
je radi nas ljudi, i dalje) nije doživio promjena. 

18 Možda se i ovdje radi o »proširenju« drugog članka negdašnje 
trinitarne vjeroispovijesti. Čini se da je ono nastalo iz protudaket- 
skih pobuda oko treće četvrtine II stoljeća. Ali, i u toj pretpostavci, 
»proširenje« sadržajno odgovara kerigmi o Kristu koja sačinjava »iz¬ 
vorni dio kršćanske poruke i koja je dosegla znatan stupanj stabili¬ 
zacije u apostolske dane«: J. N. D. KELLY, Earty christian creeds, 
144ss. 

nauku o sastavu Isusa Krista, o njegovim »naravima«, o njego¬ 
voj »osobi« itd. 

Hilarije je, kako reče A. von Harnack, prvi teolog Zapada 
koji prodire u otajstva nicejske vjeroispovijesti 19 : i u njega se 
zaokret u spomenutom smislu dade jasno zamijetiti u svim dje¬ 
lima nastalim poslije 356., a osobito onima iz progonstva. Te¬ 
meljno se teološko pitanje o odnosu Boga Sina prema Bogu Ocu 
javlja u njima neprekidno, ono je sveprisutno, bilo neposredno 
kao takvo, bilo u vezi s drugim teološkim pitanjima. I prema 
tomu, ako je prvo razdoblje Hilarijeva književnoga stvaralaštva 
bilo ponicejsko samo kronološki a ne i stvarno, od 356. sva nje¬ 
gova djela odreda odišu idejnim ozračjem nastalim u kršćanstvu 
poslije nicejskog sabora. U njegovim se spisima odsada Sin nuž¬ 
no promatra kao Božji Jedinorođenac, kao Bog Sin rođen od 
Oca nerođenoga: unigenitus filius ingeniti patris. U naj tješnjoj 
je vezi s time pitanje homousios-a (jednobitnoga s Ocem), što je 
dominantni dogmatski problem u čitavoj prvoj polovini i sredini 
IV stoljeća. No, budući da je Hilarijeva teološka formacija bila 
uglavnom zaokružena već u doba pisanja Tumačenja Matejeva 
evanđelja, taj pomak težišta u teološkom razmišljanju nije uro¬ 
dio negacijom ili isključenjem prijašnjega, nego radije njegovom 
precizacijom i upotpunjenjem, s obzirom na čisto »teološku« 
problematiku. Zato ima pravo J. Danielou kad tvrdi da je »Hila¬ 
rije sačuvao u isti mah bogatstvo prednicejske teologije kao i 
nicejsku nadopunu«: u tom smislu »predstavlja njegova teološka 
nauka značajnu puninu« 20 . 

Spomenut ćemo važnija djela toga razdoblja: 

1. De Trinitate (0 Trojstvu) u 12 knjiga. Svakako, najglaso¬ 
vitije djelo poitierskog biskupa, napisano u dva navrata: knjige 
1—3 nastaju ili u Galiji neposredno pred odlazak u progonstvo 
ili, vjerojatnije, odmah po dolasku u Malu Aziju; knjige pak 
4—12 sastavljene su nešto kasnije, sigurno u progonstvu, od 356. 
do 359 21 . Djelo se nekad javljalo pod nazivom De fide (0 kršćan¬ 
skom vjerovanju), što bolje odgovara sadržaju, jer se radi o 
dogmi presvetog Trojstva kao takvoj; o trećoj hipostazi, o Duhu 
Svetom, govori vrlo malo, nego je sve obuzeto nastojanjem da 
osvijetli otajstvo homoousios-a, otajstvo jednobitnosti Sina s 

19 Lehrbuch der Dogmengeschichte, II, 1894, 234 2 . 

20 n. dj. 537. 

21 Prvo mišljenje zastupa P. GALTIER, n. dj. 35ss ; drugo M. SI- 
MONETTI, n. dj. u: Studi urbinati 39, 1965, 274ss. — Još je uvijek 
najbolje izdanje COUSTANT-ovo iz 1693, koje je preuzeto u PL 10, 
25—472. 

Ocem 22 , odnosno misterij vječnog rađanja (nativitas) Sina od 
Oca. Po tom bi se slobodno moglo nasloviti i: De Filio et Patre. 

2. Drugo znamenito djelo ovog razdoblja jest spis De synodis 
(O sinodama katoličke vjere protiv arijanaca), ponekad u pro¬ 
šlosti smatrano 13. knjigom De Trinitate. U njemu se Hilarije, u 
obliku javne poslanice, obraća vjernoj braći subiskupima u po¬ 
krajinama: Germaniji I i II, Belgiji I i II, Lugdunskoj I i II, Akvi- 
taniji, Novempopulaniji i Britanijama te puku i svećenstvu tuluš- 
kom iz pokrajine Narbonske 23 , da im priopći svoju radost što još 
uvijek smije dijeliti s njima zajedništvo ( communio ), navlastito 
pak zato da ih, nakon novijih zbivanja, izvijesti o razvoju vjerske 
problematike na Istoku, kako bi im bilo lakše pratiti i snalaziti se 
u kompliciranim istočnjačkim razmimoilaženjima. To je djelo 
značajno i po tomu što Hilarije, ma da vatreni pristaša nicejske 
pozicije i homoousios- a, ne odbacuje smjesta ni drugu tzv. polua- 
rijansku formulu: homoiousios (jednakobitan). Po njemu bi, nai¬ 
me, mogao i taj izraz imati pravovjerno značenje shvati li ga 
se kao homoiousios kat’ousian (similis secundum essentiam). Sve 
da mu se homoousios činio sretnijom i ispravnijom formulom od 
homoiousios-a, nije Hilarije omalovažavao i podcjenjivao argu¬ 
mente onih istočnih teologa koji su, u strahu da se homoousios 
ne shvati kao tautousios (istobitan), jer bi to uključivalo opas¬ 
nost Sabelijeva modalizma — radije tvrdili da je Sin Ocu homo¬ 
iousios kata panta ili homoiousios kafousian, tj. da mu je bit u 
svemu slična Očevoj biti osim u jednom: u tom što je on rođen 
(natus), dok je Otac nerođen (innatus, innascibilis). Iz tog ire- 
ničkog stava dolazi do izražaja Hilarijeva širina duhovnoga hori¬ 
zonta. Djelo je, stoga, značajno sa svog »ekumenizma«. Ne zado¬ 
voljavajući se tek time da brani svoje i da od svoga ne odstupa, 
Hilarije se ozbiljno trudio da uđe u mentalitet protivne strane 
i da probleme promotri s njihova stanovišta. Osobni dodiri s 
istočnim kolegama uvjeravali su ga da se sukobi počesto svode 
na puste terminološke razlike, te da su homoousios i homoiousios 
samo dva pokušaja da se primaknemo jednom te istom misteriju, 
ili da se — s različitog gledišta — izrazi ista božanska stvarnost 
koja je čovječjem umu nedohvatna, ali koja se, na osnovi obja- 

22 Središnji izraz Nicejskog vjerovanja: homoousios to patri pre¬ 
vodi Hilarije na latinski sa: unius substantiae cum patre, tj. jedno- 
bitan ili jedne biti s Ocem: De Tr 4, 4; Frag hist, ser B II, 10; II, 11, 
5; usp. H. DENZINGER - A. SCHONMETZER, Enchiridion symbolorum. 
44 1967, n. 125. Tako ga uostalom prevodi i AMBROZIJE: De myst 46; 
a i naš staroslovenski V eru ju. 

23 Izvorni tekst u bilj. 7. — I za De synodis još je uvijek COU- 
STANT-ovo izdanje najbolje: vidi PL 10, 479—546. 

ve, ipak dade nekako nazrijeti i izreći. Postalo mu je konačno 
jasno zašto je istočnjacima teško, a nekima i nemoguće, prihva¬ 
titi nicejski homoousios. 24 

U to razdoblje spadaju još dva spisa upravljena, u obliku 
predstavki, caru Konstanciju. Poznati su pod naslovima: Liber ad 
Constantium i Liber contra Constantium. U njima traži da se 
njegov slučaj ponovno, objektivnije i pravednije, razmotri. Za 
razliku od prve, staloženije i vrlo marno pisane adrese, spis Con¬ 
tra Constantium sastavljen je vrlo strastveno i silovito te, po 
svojoj osebujnosti, ide među na j izraziti je dokumente nicejske 
stranke među latinima 25 : 

»Vrijeme je da govorimo, jer je minulo vrijeme šutnje. 
Krista nam je čekati, jer se Antikrist osilio. Nek pastiri 
dignu svoj glas jer najamnici pobjegoše. Položimo dušu za 
ovce jer su tati provalili, a lav obilazi ričući. S ovim rije¬ 
čima iziđimo na mučenje jer se anđeo Sotonin prerušio u 
anđela Svjetla.« 26 

Vrlo upadljiva crta ne samo te vatrene predstavke nego i 
svih djela napisanih u progonstvu jest polemičnost. Svaka je 
stranica otvorena ispovijest muža koji do zadnje žile svog bića 
gori za Krista i neštedice vojuje za stvar pravovjerja i istine. 


3. Djela nastala poslije izgona , tj. od 360. do 367. 
ili 368. 

Osim kraćih polemičkih spisa, kao što su Contra Auxentium i 
III knjiga Opus historicum adversus Valentem et Ursacium, koji 

24 Glavni razlog zašto nisu mnogi istočni biskupi mogli pristati 
na homoousios bila je bojazan pred zabludom Pavla Samosatskog i, 
osobito kad se radilo o zapadnjacima, strah od sabeiijanizma. Zna¬ 
čajno je što bilježi povjesničar Sulpicije Sever u vezi s Hilarijevim 
dolaskom na Seleucijsku sinodu 359: »Is (= Hilarius), ubi Seleuciam 
venit, magno cum tavore exceptus omnium in se animos et studia 
converterat; ac primum quaesitum ab eo quae esset Gallorum fides, 
quia tum, Arianis prava de nobis vuigantibus, suspecti ab Orientalibus 
habebamur, tryonymam solitarii Dei unionem secundum Sabellium cre- 
didisse.« Chronica 2, 42. 

25 Za Ad Const imamo kritično izdanje A. FEDER-a u CSEL 65, 
197—205. Za C Const još je uvijek neophodan COUSTANT-ov tekst 
preuzet u PL 10, 577—603; usp. i A. FEDER: CSEL 65, 227—228. Poznati 
patrolog i crkveni povjesničar H. RAHNER od svih je Hilarijevih djela 
uvrstio upravo Contra Constantium među antologijska ostvarenja kr¬ 
šćanskog duha u polemici s državnim vlastima tokom IV stoljeća: 
Kirche und Staat im friihen Christentum, 132ss. 

26 Tako na samom početku: C Const 1. 

nastavljaju tradiciju spomenutih djela iz doba progonstva, naj¬ 
važnija su ostvarenja zaključnog razdoblja Hilarijeva stvaranja, 
intonirana pastoralno. To su, u prvom redu, njegove nepotpune, 
ali svejedno opsežne rasprave o psalmima (Tractatus super psal- 
mos). Sačuvala su nam se tumačenja pedesetak psalama, i to: 

1—2, 9, 13—14, 51—69, 91, 118—150, dok su tumačenja ostalih vje¬ 
rojatno propala. Ta je zbirka važna ne samo kao svjedočanstvo 
jednog stila starokršćanske egzegeze, valjda najkomentiranije 
knjige Staroga zavjeta, nego i stoga što, u neku ruku dogmatski, 
dopunjava nauku iz De Trinitate 21 . 

Jednako je tako egzegetske naravi spis daleko manjih razmje¬ 
ra, ali ne zato manje sadržajne vrijednosti, Rasprava o otajstvi¬ 
ma (Tractatus mysteriorum), što ga, evo, predstavljamo prvi put 
javnosti u hrvatskom prijevodu. Nastalo je, poput pređašnje 
zbirke, u Galiji između 360. i 367. ili 368. Po mišljenju J. Danie- 
lou-a, Rasprava bi bila »jedno od najvažnijih djela što nam ih 
je narnrla kršćanska starina«, štoviše bila bi Hilarijevo remek- 
-djelo 28 . O njoj ćemo u nastavku govoriti opširnije. 

Tumačenja Jobove knjige i Pjesme nad pjesmama, koja je 
Jeronim poznavao, propala su. 

I na posljetku, Hilarije ulazi u povijest starokršćanske književ¬ 
nosti kao prvi latinski himnopisac. 29 Vrativši se s Istoka, gdje je 
po crkvama sigurno ne jedanput mogao uživati u ljepoti pjeva¬ 
nih vanbiblijskih sastavaka, pokušao je i sam, kad se našao opet 
među svojim vjernicima u Poitiersu, uvesti slične književne kom¬ 
pozicije u liturgiju svoga kraja. Koliko je himana ispjevao, ne 
možemo znati, jer ih je većina propala. Od sigurno autentičnih 
sačuvala su se samo tri, i sva tri nepotpuna 30 . Pionirski pokušaj 
Hilarija, da uvede u liturgijsku celebraciju tu novu izražajnu 
kult(ural)nu formu, nije naročito uspio. U njegovim stihovima 
ima više trijezna racionalna umovanja, a manje prave zanosne 
pjesničke unkcije, tako karakteristične za Ambrozijevo pjesni¬ 
štvo koje je — kako nam je poznato iz »Ispovijesti« — ostavlja- 

27 Tako misli P. GALTIER, n. dj. 162. Djelo je kritički izdao A. 
ZINGERLE 1891: CSEL 22. 

28 n. dj. 533. 

29 Tako već IZIDOR SEVILJSKI, De eccl off 1, 6: » ... hymnorum 
carmine floruit primus«. Usp. G. DEL TON, n. dj. G. M. DREVES 
Die Kirche der Lateiner in ihren Liedern, Kempten-Miinchen 1908, 5ss. 
— Himne je nakon I. F. GAMURRINI-a izdao A. FEDER u: CSEL 65. 
209ss; i W. N. MYERS, Philadelphia, 1928. 

30 Jedini rukopis koji ih sadrži jest: Cod. Aretinus VI, 3: o tom 
niže, str. 26 ss. 

1°) uvijek dubok dojam na jednog Augustina; osim toga, kako 
bilježi Jeronim, nisu Hilarijevi zemljaci bili nikakvi glazbeni ta¬ 
lenti; bili su za pjevanje ’indociles'. 31 

Hilarijevi su se himni ipak održali dosta dugo u Galiji i Hispa- 
niji. Ako ne po drugom, poitierski je biskup zaslužan po tomu 
što je prvi od latina došao na ideju da pjevanje vanbiblijskih 
ritmičkih sastavaka uvede u liturgiju latinske Crkve. Bogata him- 
nološka tradicija zapadnog kršćanstva počinje, dakle, u Poitiersu. 


C. Značaj Hilarija Poitierskog 

Hilarije je prvi latinski teolog koji djeluje u Crkvi pokonstan- 
tinovske ere, kad je kršćanstvo bilo doduše slobodno od progona, 
a d zato nije manje trp jelo od unutrašnjih potresa i razdora. U 
Hilarijevo se doba tzv. poluarijanstvo — ili negativno rečeno: 
opće protunicejsko raspoloženje — osobito zalaganjem »ilirsko¬ 
ga tria«: biskupa političara Valenta, Ursacija i Germinija, uspje¬ 
lo malo pomalo nametnuti i Zapadu i Istoku. Nakon glasovitih 
sinoda koje su 359., jedna u Riminiju, a druga u Seleuciji Isau- 
rijskoj, okupile sav kršćanski episkopat, došlo je do posvemašnje 
prevlasti protunicejaca, tako da je Jeronim mogao za to vrijeme 
napisati: 

»Ingemuit totus orbis et arianum se esse miratus est.« 32 

I u tim prilikama može Hilarije dostojno stati uz bok veli¬ 
kom Atanaziju: ako i neće nikad dostići njegova ugleda, prestiža 
i slave, jer je Atanazije bio isto što i oličenje nicejske vjere, 
Hilarije je, po priznanju uvaženih autora, kao teolog, mislilac 
i sintetičar snažniji i dublji od Atanazija. 

Možda je najvidljivija odlika njegove osobnosti to što je bio 
vz’r fidei — muž vjere. Tu je vjeru, zahvaljujući čitanju Biblije, 
kako sam priznaje, jednom upoznao, za nju se opredijelio i, 
što je dulje živio, samo ju je više volio i za nju više bio spre¬ 
man dati. U njegovoj se »misterij skoj« teologiji to prijanjanje 
uz vjeru stapa s ljubavlju prema Božjemu Sinu, čovjeku i Bo¬ 
gu, Isusu Kristu. Evo nedostižne završne riječi, zapravo molitve, 
kojom završava svoje monumentalno djelo u dvanaest knjiga 
De Trinitate: 


31 Usp. G. M. DREVES, n. dj. ( bilj. 29). 0 Ambrozijevim himni- 
ma: tu, llss. Korisno je čuti Augustinovo zapamćenje iz Conf 9, 6: 
»Ouantum flevi in hymnis et canticis tuis, suave sonantis Ecclesiae 
tuae vocibus commotus acriter! Voces illae influebant auribus meis, 
et eliquebatur veritas tua in cor meum, et ex ea aestuabat affectus 
pietatis, et currebant lacrimae, et bene mihi erat cum eis.« 

32 JERONIM, Dial contra Lucif 19. 

»Sačuvaj, molim, neoskvrnjenu ovu privrženost vjerovanja mo¬ 
ga i podari mi, sve do izdaha mojega duha, da ovim glasom 
savjesti svoje uvijek održim 

ono što sam — krstivši se u Oca i Sina i Duha Svetoga — u vje¬ 
roispovijesti svog preporođen ja svečano priznao, 
to jest, da se tebi Ocu našemu 
i Sinu tvomu skupa s tobom poklanjam, 

a Duha Svetoga tvoga, koji jest od tebe po Jedinorođencu tvo- 
jemu, da zaslužim. 

Jer, meni je dostatan svjedok za vjeru onaj koji kaže: 'Oče, 
sve je moje tvoje, a tvoje moje' (Iv 17, 10), 

Gospodin moj Isus Krist, koji živi u tebi i od tebe i kod tebe, 
uvijeke Bog, koji je blagoslovljen u vijeke vjekova. Amen.« 33 

U čuvanju i obrani vjere iskazao se Hilarije kao autentični, 
pravi čovjek Crkve, kojemu je ova bila uvijek ono što je na 
svijetu imao najdraže 34 . Pratila ga je neprestano živa svijest da 
on, kao biskup, treba svom puku biti učitelj, a to znači muž koji 
ne samo svetim životom nego i solidnom naukom uvodi narod 
Božji u spoznanje istine. Sam piše: 

»Biskup koji je neporočan a nije učen, koristi sam sebi; 
a opet, ako je učen, a nije i neporočan, nema mu nauka 
potrebitog autoriteta.« 35 

Duboko osvjedočen da je vjernicima Božja riječ za život 
u vjeri neophodna, nastojao ju je redovno i savjesno razlagati. 
Tako su, zacijelo, nastali njegovi komentari Matejeva evanđelja, 
Psalama, Jobove knjige i Pjesme nad pjesmama, a jednako tako 
i Rasprava o otajstvima. Korisno je istaknuti kako je njemu 
Biblija zapravo jedina knjiga na svijetu, na osnovu koje gradi 
sve svoje pouke — pouke koje teže uvijek za tim da dosegnu 
teološku razinu. Kako ćemo u Raspravi vidjeti, biblijska povijest 
iz starozavjetnih knjiga nije gradivo koje bi bilo dosta pojedno- 

33 Donosimo i izvorni tekst: »Conserva, oro, hane fidei meae in- 
contaminatam religionem, et usque ad excessum spiritus mei dona 
mihi hane conscientiae meae voćem: ut quod in regenerationis meae 
symbolo, baptizatus in Patre et Filio et Špiritu saneto, professus sum, 
semper obtineam: Patrem scilicet te nostrum, Filium tuum una tecum 
adorem: sanetum Spiritum tuum, qui ex te per unigenitum tuum est, 
promerear. Quia mihi idoneus ad fidem testis est dicens: Tater, 
omnia mea tua sunt, et tua mea\ Dominus meus Iesus Christus, ma- 
nens in te et ex te et apud te semper Deus: qui est benedictus in 
saecula saeculorum. Amen.« De Tr 12, 57. 

34 Koliko mu je bilo stalo do komunije među crkvama Galije, 
vidimo iz Ad Const 2: tekst gore u bilj. 8. Vidi još početak De syn lss. 

35 De Tr 8, 1; usp. In Mt 27, 1. 

staviti i pučki prepričati. Zato Biblija, i povijest koja se u njoj 
nalazi, nije uopće napisana, nego nam ju je Bog dao zato da 
bismo u njezinim 

»osobama, vremenima i činjenicama, kao u ogledalu, vi¬ 
djeli predorisanu cjelokupnu sliku dolaska Kristova, njego¬ 
va propovijedanja, njegove muke i uskrsnuća te našega 
okupljanja (u Crkvi).« (TM 1,1.) 

I zato, pristup Bibliji bilo Starog bilo Novog zavjeta ima isti 
smisao: uvoditi nas sve dublje u spoznaju Krista i njegova djela; 
u spoznaju, shvaćenu pavlovski: a to će reći »gnozu« Isusa 
Krista, 36 jer — kako sam veli u neprevedivom aforizmu iz pred¬ 
stavke Ad Constantium: 

»Scripturae... non in legendo sunt, sed in intel- 
legendo, neque in praevaricatione sunt, sed in čari ta¬ 
te.« 37 


II — RASPRAVA O OTAJSTVIMA 

A. Tekst Rasprave 

1. Opis Rukopisa A. 

Postojanje djela De mysteriis Hilarija Poitierskoga bilo je po- 
svjedočeno u glasovitom spisu De viriš illustribus svetog Jero¬ 
nima koji je, među ostalim Hilarijevim djelima, zabilježio i ova 
dva: Liber hymnorum et mysteriorum alius , 38 tj. knjigu himana 
i još jednu o otajstvima. 

0 njima se, međutim, dugo nije ništa znalo dok ih nije 1884. 
u knjižnici talijanskoga grada Arezza našao I. F. Gamurrini. Za¬ 
pisana je u aretinskom kodeksu VI, 3 (=A). 

Rukopis A, kad ga je spomenuti talijanski bibliotekar otkrio, 
sastojao se zapravo od tri izvanredno rijetka starokršćanska spi¬ 
sa, i to: Hilarijeve Rasprave o otajstvima, njegovih himana i ho¬ 
dočasničkog putopisa Eteri je. 

Na Raspravu otpadaju, u rukopisu A, do danas sačuvanih, 
čitava prva dva i prednja strana prvog lista trećega kvaterniona 

36 0 Hilariju kao (pravovjernom) gnostiku pisao je J. BEUMER, 
n. dj. usp. 0. CASEL, Glaube, Gnosis, Mysterium, u: Jahrbuch fiir Li- 
turgiewissenschaft 15, 1935 (= 1941), 155ss. 

37 Ad Const 9. 

38 De viriš illustr, 100. 

(rukopisnog sveščića). Neposredno se iza explicita Rasprave od¬ 
mah nadovezuje prijepis Hilarijevih himana. U svom današnjem 
opsegu to djelce obuhvaća svega 15 rukopisnih listova »in folio« 
formata, kojih strane imadu po 33 pisana retka. 

Kodeks A pokazuje znakove teških oštećenja na više mjesta. 
Tako: 

1. nedostaje mu vrlo važni prvi list koji je, osim (izvornog?) 
naslova djela, sadržavao dobar dio piščeve uvodne riječi, u kojoj 
je bio metodički zacrtan način pristupa izlaganju Staroga za¬ 
vjeta. Nekom su nam se srećom sačuvale završne rečenice tog 
proslova i — što je neobično — prva, početna riječ kojom je ras¬ 
pravljanje jednoć započinjalo. To je riječ: Multiplex ..A bu¬ 
dući da i drugo veliko Hilarijevo egzegetsko djelo — Rasprava 
o psalmima — počinje veoma sličnom riječju: Diversas esse 
plurimorum in psalmorum libro opiniones ex libris ipsis, quos 
scriptos reliquemnt, compertum habemus, gotovo je sigurno da 
je i naša Rasprava počinjala otprilike ovako: Multiplex est de 
scripturae sensu opinionum div er sit as, ili nekako slično. 40 Hrvat¬ 
ski bi to bilo, više ili manje, ovako: »Mnogo ima načina kako se 
tumači Sveto pismo.« Nakon te uvodne konstatacije, poitierski 
biskup zauzima svoj trijezni, umjereni stav tradicionalnog tipo- 
logizma između dva ekstremna i međusobno suprotna načina tu¬ 
mačenja Biblije: između pretjeranog alegorizma ili simbolizma, 
koji je bio osobito udomaćen u aleksandrijskom krugu (Filon, 
Klement, Origen, Grgur Niški, Ambrozije), i strogog literalizma, 
koji se uvriježio ponajvećina među sljedbenicima antiohijske 
škole (Diodor Tarški, Teodor Mopsuestijski, Ivan Zlatousti, Teo- 
doret Cirski). 41 

2. Mnogo veće oštećenje pokazuje rukopis A u onom dijelu 
Rasprave koji je posvećen Noinim zgodama. Tu nedostaju ne sa¬ 
mo dva zadnja lista prvoga kvaterniona, nego i čitav negdašnji 
drugi kvaternion. Prema programu i planu radnje iz TM 1, 1, 
nedvojbeno su, iza rasprave o Noi, imale slijediti redom obrade 
»Melkisedekova blagoslova, Abrahamova opravdanja, Izakova ro- 

39 Bilježi je inventar Montekasinske knjižnice koji je 1532. bio 
poslan papi Klementu VII, te se danas čuva u Vatikanskoj biblioteci 
kao Cod. Vat. lat. 3961. O tom: H. LINDEMANN, n. dj. 6; A. L. PE¬ 
DER, Studien III, 17; ISTI, Praefatio I, u: CSEL 65, IX. 

40 Vidi: A. L. FEDER, Studien III, 29—30; ISTI, Praefatio I, u: 
CSEL 65, XVI. Napominjemo da izraz scripturae sensus nailazi u: 
Ad Const 9. 

41 O aleksandrijskoj i antiohijskoj teološkoj školi: B. ALTANER, 
Patrologie, Freiburg-Basel-Wien, 6 1960, 167—169. O njihovoj egzegezi: 
J. N. D. KELLY, Early christian doctrines, London, 3 1965, 69—79; P. 
GFJEJLOT, Sens chretien de VAncien Testament, Tournai, 2 1962, 43—45. 


đenja i Jakovljeva služenja«. Kako, međutim, 'listovi, koji slijede, 
sadrže samo nastavak razlaganja o Jakovu, dok o tako važnim 
tipovima kao što su Melkisedek, Abraham i Izak u rukopisu A 
nema ni spomena, valja zaključiti da je ovdje propao i čitav 
II, a možda i sav negdašnji III kvaternion 42 . I doista, iz bilje¬ 
žaka Petra Đakona, koje su nam se sačuvale u montekasinskom 
rukopisu iz god. 1137. (Codex Casinesis 257 = B), možemo za¬ 
ključiti da je predložak, iz kojeg je Petar Đakon ispisivao svoje 
navode, uistinu sadržavao nastavak rasprave o Noinoj povijesti 
(usp. TM 1, 15—16), a potom o Abrahamu, Sari i Agari te o Izaku 
i Rebeki 43 . 

3. Isto tako, čini se da ispred zadnjeg lista, na kom se nalazi 
svršetak Rasprave s bilješkom: Finit tractatus mysteriorum S. 
Hilarii episcopi i odmah zatim početni stihovi prvoga sačuva¬ 
nog himna Ante saecula qui manes, moramo računati s novom 
prazninom koja, po sudu stručnjaka, obasiže barem jedan ne¬ 
stali kvaternion ili otprilike osam listova teksta 44 . Od tog kva- 
terniona nije nam, nažalost, Petar Đakon spasio nijedan izvadak 
u gore spomenutim zapisima kodeksa B. 

Prema tome, izvorni je Hilarijev tekst Rasprave došao do 
nas veoma okrnjen: možda je polovina početnog sadržaja u ne¬ 
povrat izgubljena. 


2. Izdanja Rasprave 

Prvo je izdanje djela, oslanjajući se na rukopis A, priredio 
god. 1887. I. F. Gamurrini, knjižničar Biblioteke »đella pia fra- 
ternita dei laici di Arezzo«, koji je stari kodeks iz XI stoljeća 
tri godine prije i otkrio. Izdanje je popraćeno uvodom, brojnim 
ispravcima teksta, odnosno konjukturnim pokušajima odgone¬ 
ta van ja izvornika; a sadržavalo je, osim Rasprave, također i tri 
Hilarijeva himna te glasoviti putopis hodočasnice Eterije; obuhva¬ 
ćalo je, dakle, sva djela koja su se nalazila u rukopisu A. Zato se 

42 Tako: H. LINDEMANN, n. dj. 22ss. — I. F. GAMURRINI i A. 
L. FEDER misle, međutim, da je propao samo jedan: usp. A. L. FE¬ 
DER, Praefatio I, u: CSEL 65, XVII. Ostaje svakako činjenica da se 
Hilarije u svojim djelima navraća na ove obljubljene tipove, npr. 
In ps 52, 9; 118, He, 8; Koph, 12; usp. In ps 52, 5; 68, 19; 126, 9. 

43 O tom opširnije: A. WILMART, Le De mysteriis de S. Hilaire 
en Mont Cassin, u: Revne benedictine 21, 1910, 12—31; A. L. FEDER, 
Studien III, 22ss; o njihovoj autentičnosti i »doslovnosti«: P. J. G. 
GUSSEN, n. dj. 

44 Vidi: H. LINDEMANN, n. dj. 26ss; A. L. FEDER, Studien III, 
32—33; ISTI, Praefatio I, u: CSEL 65, XVIII—XIX. 

i pojavilo pod skupnim naslovom: S. Hilarii Tractatus de mysteri- 
is et Hymni et S. Silviae Aquitanae peregrinatio ad loca sancta, 
Romae 1887. 45 

Drugo je poznato izdanje, upotpunjeno fragmentima iz zapisa 
Petra Đakona prema rukopisu B, popraćeno kritičkim aparatom 
te novim ispravcima, priredio A. Feder i objelodanio ga u 65. 
svesku bečke kolekcije latinskih otaca: Corpus scriptorum eccle- 
siasticorum latinorum, a u okviru 4. dijela Hilarijevih spisa: S. 
Hilarii episcopi pictaviensis opera, pars IV: Tractatus mysterio - 
rum. Collectanea antiariana parisina (Fragmenta historica) cum 
appendice (Liber I ad Constantium). Liber ad Constantium im - 
peratorem (Liber II ad Constantium). Hymni. Fragmenta mino - 
ra. Spuria, Vindobonae-Lipsiae 1916. 

Raspravu je, u nešto preinačenoj redakciji izvornog teksta, 
uporedo s francuskim prijevodom, izdao u 19. svesku patrističke 
zbirke Sources chretiennes J. P. BRISSON pod naslovom: Hilaire 
de Poitiers, Traite des mysteres, Pariš 1947. (ponovno izdanje: 
SC 19 bis. Pariš 1967). J. P. Brisson je svoje izdanje snabdio 
ne samo opširnim uvodom od sedamdesetak strana nego i vri¬ 
jednim komentarom. U izvorniku je zadržao fragmente iz kode¬ 
ksa B, što ih je na odgovarajuće mjesto (TM 1, 15—19) bio unio 
A. Feder u svom izdanju. 

I, konačno, latinski je tekst Brissonova izdanja usvojio A. 
Hamman kod priređivanja 1. sveska Dodatka latinskoj Migne- 
-ovoj patrologiji: Patrologiae cursus completns, series latina. Sup- 
plementum I, Pariš 1958. stupci 247—270. 

Naš je prijevod rađen uglavnom prema Brissonovoj redakciji, 
ali s osvrtom na ostala izdanja i kritičke radove, studije i mono¬ 
grafije 46 . 

Što se tiče biblijskih citata, valja napomenuti da ih HiJarije 
ne donosi »ni prema kojem od nama poznatih« satrolatinskih pri¬ 
jevoda Biblije« 47 . Kako su pak sva njegova izlaganja utemeljena 
upravo na latinskoj verziji biblijskog teksta, to smo se u navo¬ 
đenju svetopisamskih mjesta većinom pridržavali Hilarijevih 
riječi. 

45 Izdavač je smatrao da je hodočasnica identična sa Silvijom, 
sestrom Rufina Akvitanskog. Danas se putopis pripisuje Eteriji. O 
tom: H. PĆTRĆ, Journal de voyage, u: SC 21, Pariš, 1964, 7ss. 

46 Vidi bibliografski popis! 

47 J. P. BRISSON, n. dj. 68. 


B. Naslov i sadržaj 

Jeronimu je naš spis bio poznat vjerojatno kao: Liber myste- 
riorum 48 . To se uglavnom podudara s explicitom kodeksa A, gdje 
mu je naslov: Tractatus mysteriorum. Prije nego je I. F. Garnur- 
rini otkrio aretinski rukopis A, naslov, što ga je Jeronim zabilje¬ 
žio, zavodio je stručnjake da domišljaju kakav je Raspravi mo¬ 
gao biti sadržaj, pa tko je tvrdio da sadržava opis odnosno po¬ 
bijanje poganskih misterija, tko da predstavlja Hilarijevu samo¬ 
obranu pred objediteljima, tko, napokon, da je zapravo bio litur¬ 
gijski priručnik — ali nitko nije bio u pravu 49 . Izraz mysterium, 
naime, mogao je u ranom kršćanstvu poprimati različita znače¬ 
nja: osim kultnog, imao je u latinskoj otačkoj terminologiji još 
smisao tajnovite stvari ili istine i, osobito, smisao starozavjetne 
tipološke stvarnosti koja najavljuje utjelovljenje Sina Božjega 50 . 

Prema tomu, Rasprava o otajstvima jest djelce ili knjižica — 
libellus, kako veli TM 1,1 — koja obrađuje niz klasičnih biblij¬ 
skih pojava koje su u kršćanstvu od pradavnine 51 bile smatrane 
predslikama novozavjetne zbilje, posebice Otajstva Krista i Crkve. 

Koji je sadržaj Rasprave? 

Nakon djelomično sačuvane uvodne riječi, u kojoj pisac zacr- 
tava plan svog pisanja (TM 1,1), I knjiga raspravlja redom o: 
Adamu, Kaj inu i Abelu, Lameku, Setu, Noi i njegovim sinovima, 
Abrahamu i Sari, Izaku, Jakovu i Ezavu, Moj siju; a II knjiga 
govori o Hošeinoj vezi s bludnicom te o Jošui i Rahabi; i na kra¬ 
ju donosi zaključne teološke refleksije, koje su do nas došle 
teško okrnjene. 

48 Vidi gore str. 26. 

49 O tom: H. LINDEMANN, n. dj. 10. Nedavno je K. GAMBER, 
Der Liber mysteriorum đes Hilarius von Poitiers, u: Studia patristi- 
ca 5 (= Texte und Untersuchungen 80) 1962, 40 — 49, pokušao dovesti 
u pitanje identificiranje Liber mysteriorum iz Jeronimove bilješke s 
djelcem iz kodeksa A. koje se u explicitu naslovljuje kao Tractatus 
mysteriorum. K. Garnber je sklon vjerovati da bi naslov iz Jeronimo- 
va popisa odgovarao zapravo izrazu: Liber sacramentorum. Svoju 
hipotezu nije međutim potkrijepio gotovo nikakvim argumentima. 

50 V. LOI, II termine »mysterium« nella letteratura latina cristia- 
na prenicena, u: Vigiliae christianae 19, 1965, 210—232; 20, 1966, 25—44. 
Vidi također: L. MALUNOWICZ, n. dj. 

51 U evanđelju Isus dovodi u vezu svoje stradanje i uskrsnuće s 
udesom koji je zadesio Jonu: Mt 12, 39ss; i još: sebe s Jakovljevim 
Ijestvama (Iv 1, 51), s hramom (7v 2, 21), s mjedenom zmijom (Iv 3, 
14), s manom (Iv 6, 32 — 33), sa stijenom u pustinji (Iv 7, 37 — 39) itd. 
O tom: P. GRELOT, Sens chretien de VAncien Testament, 23ss; J. DA- 
NI£LOU, Sacramentum futuri, passim. 


30 



Rasprava, kako vidimo, nije iscrpna analiza svih otajstve- 
nih nagovještajnih jedinica ili tipova Staroga zavjeta. Nije čak 
ni potpuna obrada svega sadržaja otajstava koja obrađuje. 
Rasprava je djelce antologijske naravi, i to u dvostrukom 
pogledu: prvo, zato sto od cjelokupne građe biblijske povijesti 
bira samo stanovit broj otajstava da ih konkretno predstavi či¬ 
tateljima, pokazujući im pritom upotrebu određene egzegetske 
metode; drugo, zato što, unutar pojedine tipske zbilje, izdvaja 
redovito tek po koji ključni momenat ili temu da na njoj izgra¬ 
di svoje izlaganje: npr. kod Adama uzima samo njegovo ime 
i san 62 . 

Rasprava bi htjela praktički pokazati kako se, na temelju 
biblijske građe, mogu osvijetliti i izvesti osnovne postavke krš¬ 
ćanske vjere. I zato, ona jedva naliči biblijskom komentaru, ka¬ 
ko ga mi sebi predstavljamo, a mnogo više naliči priručniku bi¬ 
blijske katehetike, koji je imao poslužiti onima koji su bih za¬ 
duženi da drugima — slušateljima, audientibus , veli se u TM 2,11 
— izlažu dublji, kršćanski smisao starozavjetnih prizora 53 . 

Pitanje na koje pisac traži odgovor dalo bi se formulirati ot¬ 
prilike ovako: kako otkriti u starozavjetnim knjigama autentični 
kršćanski smisao? Što učiniti da se u pojedinim zapisima izna¬ 
đe Kristovo otajstvo? 

Hilarijev će odgovor biti ovaj: povijesni ili doslovni smisao 
Staroga zavjeta jest baza od koje treba početi, ali se kod nje ne 
smije stati, jer, ono za čim se zapravo ide, leži pod površinom 
običnih izvještaja. I zato, metoda, kojom se dolazi do kršćan¬ 
skog smisla, nije literalna, nego »duhovna«, a smisao koji valja, 
uz povijesni ili doslovni, stalno otkrivati jest tipski ili otaj- 
stveni. 

Povijesni se, naime, smisao odnosi na ono što je u nepovrat 
minulo, te je, stoga, jednokratno i neponovljivo: prošlo je. No, 
biblijski zapisi sadržavaju živu Božju poruku, koja je sada i 
nama upravljena, pa i nisu nastali samo radi izvještaja o onom 
što je izminulo, nego su nastali i u vidu »onoga što će biti« 
(futurum). Elementi su zato u pojedinim opisima starozavjetnih 
zbivanja tako složeni i podešeni da je, na temelju njih, vještu 
i pronicavu oku vjernika moguće nazrijeti obrise budućih spa- 

52 Da je Hilarije u Adamovu ciklusu znao i za druge tipološke 
momente, očito je iz In ps 118, Koph, 12, gdje se napominju ove teme: 
Božja volja kao zakon (lex), stvaranje Eve (Evae creatio), proklinjanje 
zmije (serpentis maledictio), zabrana pristupa drvu života (clausum 
vitae lignurn). 

53 Ovo je mišljenje J. P. BRISSON-a, n. dj. 56ss. S njim se, me¬ 
đutim, ne slaže P. NAUTIN u recenziji Brissonova izdanja, u: Revne 
bibligue 55, 1948, 319ss. 

sonosnih događaja. Prema tome, sva biblijska povijest nije no 
jedan jedinstveni, složeni tip ili pralik Kristove zbilje, a pojedi¬ 
načne činjenice, događaji, osobe djelomične su predslike ili, 
kako ih poitierski biskup voli zvati, mysteria, sacramenta futuri , 
tj. otajstva u kojima se dijelom očituju obrisi buduće stvar¬ 
nosti Krista i Crkve. Ili kraće: Zakon — kao zajednički nazivnik 
Staroga zavjeta — jest sjena budućega Kristova Otajstva; a u 
njemu, pojedinačne zgode jesu otajstva Otajstva! 

U tom smislu, koliko god povij esno-izvješ taj ni vid starih za¬ 
pisa bio od temeljne važnosti, jer je u njem ishodište i oslon 
svemu egzegetskom izlaganju, ipak, proročansko-nagovješ tajni ili 
tipski je smisao Biblije za Crkvu daleko važniji i aktualniji. 
Treba reći da Sveto pismo Staroga zavjeta, ukoliko je nadahnu¬ 
to i, malo-pomalo ali konačno jednom zauvijek, napisano za sve 
pripadnike Božjeg naroda Izraela do konca vjekova, ono i nije 
nastalo samo iz kronografsko-povijesnih pobuda: Biblija nije či¬ 
sto historijsko djelo, nego je obrada povijesti, ona je »duhovna« 
(od: Duh) sinteza i interpretacija događanja u povijesti spasenja. 
I zato, pri njenu čitanju (lectio divinarum scripturarum: TM 
2,11) nije dosta voditi računa o konkretnim, materijalnim poje¬ 
dinostima pa biti u stanju vjerno rekonstruirati događaj onako 
kako se zbio — to je zadatak znanstven jaka i pozitivnih histori¬ 
čara — nego treba stalno ići za tim da se, pod obrisima onakva 
događanja, otkrije »dublji« smisao ili ratio, tj. zašto se stvari 
prikazuju onako kako se prikazuju. Biblija se sastoji od pomno 
obrađenih prizora — omnia diligenter edita atque scripta sunt: 
TM 1,25 — i zato treba da vjernik uporno traga za namjerom 
koju je Duh imao kad je dao sastaviti upravo takve opise. 

Evo, radi ilustracije, kako Hilarije razlaže smisao riječi anam- 
netičkog, spomen-psalma 135, 23—24: U niskosti našoj spomenu 
se nas Gospod: jer je dovijeka milosrđe njegovo. I otkupi nas iz 
ruku neprijatelja naših: jer je dovijeka milosrđe njegovo. »Bog 
se — veli poitierski biskup — spomenuo niskosti ljudi ne samo 
kad je izabrao Moj šija za vođu narodnog oslobođenja iz Egipta, 
nego, na savršeniji način (perfectius), spomenu se niskosti naše 
kad je, rađajući se u tijelu, uzeo tu našu niskoću, kad je u sebi 
ovo nisko i zemsko tijelo prožeo slavom nebeske naravi. Bog je 
otkupio iz ruku neprijatelja ne samo kad je njih — tj. Izraelce 
pod Moj šijem — izbavio od egipatske vlasti, ta, oni su i kasnije 
bili podložni neprijateljima, a i danas ih pritišće tuđinska sila 
— nego, on je, kad se predao za naše grijehe, otkupio nas, otku¬ 
pio nas je svojom krvlju, svojom mukom, svojom smrću, svojim 
uskrsnućem.« 54 

54 In ps 135 , 15. 

Činjenica, dakle, da se »Bog spomenuo ljudi« ili da je »Bog 
otkupio ljude«, može imati dva stvarna značenja: jedno, vezano 
uz jednokratno, prošlo, zemaljsko oslobođenje; drugo, vezano uz 
sveudilj no, uvijek aktualno, daleko savršenije oslobođenje iz vla¬ 
sti grijeha i smrti. Odnos između ta dva oslobođenja može se, 
u skladu s novozavjetnom terminologijom, označiti kao odnos 
»sjene« prema »istini« ili pravoj zbilji, kao odnos »slike« prema 
»živoj stvarnosti«, i prema tomu, kao odnos materijalnog, nepot¬ 
punog, neadekvatnog spasenja prema savršenom, posvemašnjem, 
vječnom spasenju, koje se u Kristu čovjeku izvršilo u vazmenom 
otajstvu a koje će se u nama posve ostvariti u eshatonu. 


C. Osnovi Hilarijeve tipologije 

Iz gornjeg primjera iz In ps 135,12 jasno vidimo kako je Hi- 
larije — a s njim više-manje sva starokršćanska egzegeza — obi¬ 
čno rješavala problem značenja i valjanosti Staroga zavjeta. 
Takvo vrednovanje Biblije bitno je vjerničko i kršćansko. 

Vjerničko — jer polazi od uvjerenja da Biblija imade samo 
jednog pravog autora — Boga, pa da se trag njegova prsta mo¬ 
že zamijetiti na svakoj stranici. 

Kršćansko — zato jer je nošeno za prvu Crkvu više nego evi¬ 
dentnom pretpostavkom da je čitavo Pismo napisano u vidu 
Krista, i da stoga starozavjetni tekstovi dobivaju svoju posljed¬ 
nju, definitivnu eksplikaciju i obrazloženje istom u Događaju 
Isusa Krista. 

Dok je u prednjoj tezi starokršćansko vrednovanje bilo iden¬ 
tično sa židovskim, u ovoj potonjoj ono mu se dijametralno su¬ 
protstavljalo. Stari su kršćanski pisci bili uvjereni da je Stari 
zavjet zapravo »njihov«, kršćanski, jer je namijenjen ne »tjeles¬ 
nom« nego »duhovnom«, tj. pravom Izraelu. I zato su bili onako 
kritični prema židovskim stavovima. U skoro svim biblijskim 
raspravama crkvenih otaca izbija na vidjelo, više ili manje ja¬ 
sno, taj antagonizam i polemički odnos prema židovskom men¬ 
talitetu. 

No, nije ni u krilu samoga ranog kršćanstva vladala posve¬ 
mašnja jednodušnost s obzirom na značenje Starog zavjeta: je 
li još uvijek na snazi? Da li sav? Koja mu je prava vrijednost? 
Kako se ima tumačiti? 

Dok je za Isusa i apostole Stari zavjet cjelina koja jedina 
predstavlja Božju riječ, i to riječ koja je sva napisana u funkci¬ 
ji Mesije i njegova djela, i dok je tradicija Velike crkve ostala, 
u biti, vjerna ovoj perspektivi, dotle se jedan Marcion među 


33 


prvima tamu opro zastupajući suprotnost dvaju Zavjeta: Staro¬ 
ga, kojemu je autor Bog strogosti, Demiurg, Bog Židova, i No¬ 
voga, kojemu je autor Bog ljubavi, koji se objavio u Isusu 
Kristu. Slično su i gnostički sistemi, na osnovu svoje dualističke 
metafizike, rado suprotstavljali Stari zavjet Novomu. Nekako su 
tako i Manihejci povezivali Stari zavjet uz počelo zla, uz carstvo 
tame 55 . 

No, i u samom krilu Crkve, koja je neosporno priznavala je¬ 
dinstvo obaju zavjeta, bilo je uvijek razlika u tom kako valja 
Stari zavjet izlagati. U prvim je stoljećima Crkve problem Sta¬ 
rog zavjeta nedvojbeno jedan od najsloženijih kršćanskih pro¬ 
blema: s njime se morao uhvatiti u koštac jedan Justin, jedan 
Irenej, Hipolit, Origen — sve sama prvorazredna imena predni- 
cejske Crkve. Nije stoga čudo ako su ti mislioci utisnuli, u onu 
koja će postati tradicionalna pozicija Crkve, pečat svoje osobne 
intuicije i originalnosti 56 . 

Međutim, kako su pokazale studije istaknutih poznavalaca 
ranokršćanske misli 57 , počev od samoga Novog zavjeta, provlači 
se kroz cijelo to razdoblje, i na Zapadu i na Istoku, jedna kon¬ 
stantna interpretacija središnjih starozavjetnih prizora — kakvi 
su: Adam i Eva, Abel i Kajin, Noa i potop, Noa i njegovi sinovi, 
Abraham i Sara, Abraham i Izakovo žrtvovanje, Melkisedek itd. 

— tako da je nužno zaključiti da je, uza sve razlike i odstupanja, 
ostala u Crkvi trajno živa jednodušnost u pogledu temeljnih bi¬ 
blijskih tipova 58 , što znači da je u Crkvi vladala jedna opća 
egzegetska tipološka tradicija. 

Na toj se liniji upravo kreče i Hilarijevo izlaganje u Raspra¬ 
vi o otajstvima. Izbjegavajući ekstremne stavove alegorista, koji 
su slikovitost htjeli vidjeti u svakoj pojedinosti, i strogih Lite- 
ralista, koji su od slikovitosti kao takve naprosto zazirali (usp. 
TM 1,1 i 2,11, stav je poitierskog biskupa smirena tradicionalna 
sredina između obadviju gornjih teorija. Hilarijeva je metoda 

— kako to možemo vidjeti i iz Ambrozijevih mistagoških spisa 

— metoda opće crkvene kateheze i homilije. 

55 P. GRELOT, Sens chretien de VAncien Testament , 29ss; J. N. 
D. KELLY, Early christian doctrines, 64ss. 

56 Prije njih trebalo bi spomenuti pisce Novog zavjeta, posebice 
Pavla i autora poslanice Hebrejima. Kasnije će utjecaj Origenove eg- 
zegeze biti naročito snažan tako »da ne bi bilo pretjerano čak reći 
da je sva crkvena egzegeza, na Istoku kako i na Zapadu, baštinica 
Aleksandrijskog učitelja.« Tako: H. DE LUBAC, Histoire et esprit, 415. 

57 P. LUNDBERG, n. dj.; J. DANIELOU, Sacramentum futuri; J. 
DE LUBAC, Histoire et esprit. 

58 »To pokazuje da se nalazimo pred činjenicom koja je dio po- 
klada tradicije« — zaključuje J. DANIELOU, Sacramentum futuri, 258. 

Daleko od egzegetskog »larpurlartizma« — u kom bi tipsko 
egzegetiranje bilo svrhom samomu sebi — stara se Crkva u svo¬ 
jim katehezama stalno trudila da, kroz biblijsku riječ, kroz kate¬ 
gorije slika, simbola, znamenja, dopre do najdubljih vjerskih 
otajstava, otajstva Boga Oca i njegova Jedinorođenca, otajstva 
stvaranja, utjelovljenja, otkupljenja, proslavljenja. Htjela je, kroz 
starozavjetnu »sjenovitu« ili »slikovitu« riječ Pisma, spoznati pr¬ 
venstveno nedokučivo bogatstvo onog misterija, koji je za nju 
središnji i, što ga poslanica Efežanima ( Ef 5,32) zove — velikim, 
velikim Otajstvom Krista i Crkve. Zato je takva otačka egzegeza, 
u pravilu, dogmatske prirode: ona je u funkciji kristologije i 
ekleziologije, ili općenito, u funkciji teologije »ekonomije« spa¬ 
sa. U tom je razlog zašto njezini rezultati ne mogu potpadati 
pod kriterije pozitivne, analitičke egzegeze koliko radije podlije¬ 
žu kriterijima biblijske teologije i dogmatike. 

Moramo to imati stalno pred očima pri čitanju Hilarijeve 
Rasprave jer bi inače ovo djelce — koje takav poznavalac staro¬ 
kršćanske književnosti kakav je J. Danielou smatra jednim od 
najvrednijih djela što nam ih je ostavila u baštini prva Crkva 59 
— velim, ovo bi djelce moglo ostaviti u nama ponešto čudan 
dojam: zar da se i mi danas za njim povedemo? 

Prvo što bi na takvu pomisao trebalo uzvratiti jest da u 
Otaca nije uvijek, a u Hilarijevoj Raspravi nije nikad, u prvom 
planu ono što je nama možda prvo kad smo pri kategoriji: 
Biblija i biblijska egzegeza. Starima je pri tumačenju Pisama 
bilo važnije ono što, na osnovu Riječi, treba sada vjerovati 
nego li to kako valja Pismom baratati da dokučiš ono što se 
nekoć zbivalo. Biblija nije knjiga tek za lektiru, nego za pro¬ 
dubljivanje vjerovanja: »Scripturae... nom in legendo sunt, sed 
in intellegendo« — pisao je nas autor caru Konstanciju 60 . 

Drugo slijedi iz rečenoga. Hermeneutski postupak nije tad u 
funkciji pozitivne, analitičke egzegetske akribije, nego naprosto 
u funkciji Otajstva, a to znači u funkciji dogmatske sadržine 
vjerovanja. Zato se i događa da ono što autor, u povodu ove ili 
one egezegetske verzije ili postavke, tvrdi, naučava ili dokazuje 
jest redovito teološki, kristološki ili ekleziološki vrlo valjano i 
pouzdano, pa čak i onda kad hermeneutski postupak može pod¬ 
lijegali raznim kritičkim sudovima i rezervama. 

Da to pokažemo na jednom ili drugom primjeru. 

Uzmimo prvu tipološku raspravu iz TM 1,2: Adamovo ime. 

Da li Adamovo ime doista znači — kako pretpostavlja Hila- 
rije — terra flammea — »plamena zemlja« ili ne, teološki nije 

59 N. dj . 533 . 

60 Ad Ćonst 9. 


onoliko važno koliko bi moglo biti s leksikološkog, kulturno-hi- 
storijskog ili patrističkog gledišta 61 ; ali, za kršćane je sigurno 
veoma važno znati smije li se, u povodu te ili njoj slične 
konkretne egzegetske verzije, početi izlagati nešto što zadire u 
samu bit kršćanske Objave; smije li se kršćanski mislilac — 
bio on vjernik ili teolog, svejedno — inspirirati na paralelizmu 
iz Pavlovih poslanica: »prvi Adam« — »drugi Adam« pa onda tra¬ 
gati za onim elementima prave stvarnosti »novog Adama« — 
Krista, elementima koji bi mogli odgovarati paralelnim elemen¬ 
tima u »starom Adamu«, kao tipskoj stvarnosti. Pretpostavljaju¬ 
ći da odgovor na ovaj upit može biti samo pozitivan, Hilarije za¬ 
ključuje: kao što je — kako vele poznavaoci biblijske onomasti- 
ke — prvi Adam, po svom imenu, »plamena zemlja«, isto tako 
se i njegov antitip, novi Adam može s pravom nazvati »plame¬ 
na zemlja«, jer je i on, po svom sastavu, materijalno ljudsko 
biće — ili »zemlja«: usp. Post 3,19 — posve proniknuto Duhom 
Božjim — ili »plamenom ognjenim«: usp. Izl 3,2; Pnz 9,3. 

Umovanje se poitierskog biskupa, dakle, zasniva na ovoj pret¬ 
postavci: ako je istina da je Adam, kao takav, pralik Isusa Kri¬ 
sta, onda je moguće da to bude i po — imenu, jer »ime« pred¬ 
stavlja uvijek pravi izraz stvarnosti 62 . Polazeći onda od jedne 
kurentne interpretacije Adamova imena 63 , dolazi Hilarije u pri¬ 
liku da ustvrdi nešto što imade vrijednost i neovisno od bilo 
koje starozavjetne onomastike. Bez obzira, naime, da li Adamo¬ 
vo ime znači ili ne znači »plamena zemlja«, Isus Krist ostaje uvi¬ 
jek »produhovljeni zemski čovjek«, ili kraće u formi sinegdohe: 
produhovljena zemlja! 64 

Ostaje činjenica da izazov ili pobudu za takvu tvrdnju 
naš pisac dobiva upravo povodom stanovite kulturno-historijski 

61 J. DANIfiLOU, n. dj. 533— 534, drži da nam je u ovakvim vari¬ 
jantama tumačenja Hilarije sačuvao dragocjene elemente tipološke 
tradicije. 

62 Kako za mnoge predstavnike antike tako je i za Hilarija kate¬ 
gorija »ime« (nomen) u spoznajnom pogledu daleko važnija nego za 
nas: za stare je ime autentični izražajni medij prave stvarnosti. To 
vrijedi pogotovu za vlastito ime, jer — kako pripominje P. SMUL- 
DERS, n. dj. 127 — »vlastito ime odgovara samoj suštini stvari: kazu¬ 
je ’što ona jest’«. 

63 O tom: J. P. BRISSON, n. dj. 76 1 ; i A. ORBE, » Terra Virgo et 
flammea«, u: Gregorianum 33, 1952, 299 — 302. 

64 Prema Pavlu, Krist je kao uskrsli Gospodin — Duh (2 Kor 3, 
17); s druge strane, on, opet kao uskrsli čovjek, jest »novi« ili »nebe¬ 
ski Adam« (usp. 1 Kor 15, 45ss). Na osnovu tih relacija, uzevši u ob¬ 
zir Jednačenja: »zemlja« = »čovjek«, i: »plamen« = »Bog« = »Duh«, 
možemo Jako složiti ovu jednadžbu: »plamena zemlja« = »produh¬ 
ovljeni čovjek« ili pobožanstvenjeni, uskrsli čovjek, Krist — novi 
Adam! 

uvjetovane egzegeze — egzegeze, koja se nama može činiti dosta 
slobodnom, ali za koju ipak treba reći da je onoj egzegezi što je 
susrećemo u novozavjetnim knjigama, osobito u Pavlu i posla¬ 
nici Hebrejima, vrlo srodna, da ne rečemo, metodski istovjetna 
(usp. Rim 5, 14; Kor 10; Gal 3, 23 — 4, 5; 4, 21—31; Kol 2, 16—17; 
Hebr 7—10). 

Na kraju istaknimo još to: nećemo kazati da je Krist ono što 
se tvrdi da jest zato jer je i Adam bio nešto slično, nego jedno¬ 
stavno; Krist je neka vrsta »plamene zemlje« na sličan način 
kako je to i Adam. Relacija koja postoji između obadviju poja¬ 
va nije, stoga, uzročne nego analoške ili bolje: tipološke priro¬ 
de 65 . Nije kristovska stvarnost ovisna od Adamove, nego bi, 
možda, trebalo ustvrditi obratno: stvarnost je starog Adama du¬ 
binski ovisna od stvarnosti novoga. 

* 

* * 

Ili uzmimo daljnji primjer: par Adam-Eva nagovještajna je 
veličina antitipske zbilje, para Krist-Crkva. 

Par Adam-Eva odnosi se općenito prema paru Krist-Crkva kao 

staro- > prema < - novom, 

prošlo-* prema < -sadašnjem, 

minulo- > prema «-uvijek aktualnom. 

Konkretno, na osnovu uže perspektive iz Post 2, 18ss; i oso¬ 
bito 2, 21—24, dvočlan Adamov san-stvaranje Eve tipska je po¬ 
java fenomenološkog reda, on je starozavjetno otajstvo koje na¬ 
javljuje sebi analogno dvočlan Kristov san smrti — nastajanje 
Crkve , tj. novozavjetnu an ti tipsku veličinu natfenomenološkog re¬ 
da ili veliko Otajstvo Krista i Crkve. 

Ovdje je Hilarijeva terminologija zanimljiva, pa ćemo skre¬ 
nuti na nju čitateljevu pozornost. Prema TM 1, 5, stara je izvje¬ 
štajna zbilja Adam-Eva naprama novoj nagoviještenoj zbilji Krist- 
-Crkva isto što i: 

sacramentum — occulti mysterii 
ili: otajstveno predskazanje — sakrivenog Otajstva, 
gdje izraz sacramentum označuje otajstvo kao predskazivački 
medij, te ide u red srodnih termina: exemplum, figura , forma , 
imitatio , praefiguratio, praeformatio, typus 66 , dok mysterium sto- 

65 Razumije se, između tipske i antitipske stvarnosti postoji je¬ 
dan dublji vez nego što je samo analogija ili sličnost: a to je jedin¬ 
stvenost ostvarivanja Božjeg Otajstva spasenja. Isti je Bog na djelu, 
isti se naum izvodi i u Starom i u Novom zavjetu i u posljednjim 
vremenima. 

66 Usp. In Mt, In ps, TM, passim. 

ji mjesto otajstva kao nagoviještene realnosti soteriološkog re¬ 
da 67 . 

Izrazi, dakle, sacramentum-mysterium jesu tehnički termini 
koji se mogu primijeniti na sve srodne svetopisamske pojave iz 
kojih izbija međuovisnost staro-novo, kao što je to slučaj između 
para Adam-Eva i Krist-Crkva . 

U TM 1, 3—5 osnovna ideja, koja tvori okosnicu tipologiji 
sna Adamova, jest ta da Eva ne nastaje iz zemlje nego izravno 
iz Adama. No, jednako se tako događa u vazmenom otajstvu — 
koje se mora promatrati »sakramentalno« uvijek prisutnim — 
kad Krist, taj novi Adam, probuđen iza sna svoje smrti, kao 
uskrsli Krist, prepoznaje u Crkvi — sebe: »meso od mesa mo¬ 
jega«! Crkva ne nastaje iz zemlje nego iz Kristova tijela. 

Kako vidimo i kod te — a tako će biti kod svih tipskih veli¬ 
čina Starog zavjeta odreda — prvi dio poređenja (prošlo) služi 
samo kao povod koji izaziva datu refleksiju, djeluje kao pod¬ 
sjetnik koji nije toliko važan radi sebe ili radi svoje vlastite 
sadržine, nego koji stoji bitno u funkciji drugog dijela (budu¬ 
će), onoga u čemu se prava spasiteljska realnost i nalazi. A to 
Hilarija jedino i zanima. 

Starozavjetne su stvarnosti egzemplarne, paradigmatske, tip¬ 
ske naravi. To znači da onako kako je Bog, prema Bibliji, postu¬ 
pio u starini, isto tako postupa on u Kristu, tako postupa u 
Crkvi, tako će postupiti u posljednjim vremenima. Bog ostaje 
sebi dosljedan i vjeran. 

Djelo spasenja izvodi uvijek isti Bog Otac po svome Sinu i 
u svome Sinu Isusu Kristu. I zato se kroz povijest spasenja ne¬ 
ke konstante ponavljaju. Njih je moguće pratiti od prvih prika¬ 
za u Bibliji pa do posljednjih. Npr. kod Abelove povijesti izbija 
na vidjelo Božja naklonost prema prostodušnomu, prema onom 
što provire iz čiste i nepomućene nutrine, a, s druge strane, do¬ 
lazi do izražaja i opasnost koja će od zavidnika i nasilnika uvi¬ 
jek prijetiti dobrima. Kod Seta vidi se Božja briga za pravedni- 
čko potomstvo: makar glavni predak bio uništen, Bogu nije ne¬ 
moguće opet podići njegovu lozu i zajamčiti joj nastavak. Kod 
potopa, Moj sijeva rođenja, gorke vode u pustinji veže Bog svoje 

67 Tako ne mora biti uvijek. Hilarijeva tipološka terminologija ni¬ 
je ustaljena, ona se traži. Gdjekad sacramentum označuje buduću, 
nagoviještenu realnost: npr. kad je riječ o Jošui, tvrdi Hilarije da mu 
ime predstavlja zapravo: futuri sacratnenti ratio, to jest: predoznačuje 
buduće Otajstvo, tj. Krista — vidi TM 2, 5 i našu bilj. 75. Ponekad, 
međutim, znači sacramentum starozavjetno nagovještajno otajstvo: ta¬ 
ko u TM 1, 6. 13. 35. Usp. L. MALUNOWICZ, n. dj. — Isto je tako 
dvoznačan i izraz mysterium: u naslovni F.asprave ima drugi smisao 
nego ovdje — tamo označuje starozavjetno, a ovdje novozavietno Kri¬ 
stovo otajstvo. 

spasenje uz spregu voda-drvo. Kod Hošeine bludnice i Rahabe ne 
usteže se da svoj zahvat nadoveže na osobe koje su duboko pale 
i teško grešne da bi ih učinio roditelj kama svog naroda: od 
Hošeine se bludnice rađa sin kojemu će Bog konačno nadjenuti 
ime »Narođ-moj« i kći koja će dobiti ime »Mila«; od Rahabina 
će pak roda poteći David, praotac doma, iz kojeg će jednog dana 
niknuti Mesija. 

Bog pri tim konstantama ostaje i dandanas. Zato je prouča¬ 
vanje Staroga zavjeta izvrstan put za ulaženje u otajstva Božje 
objave. Sigurno, ni Pavlu nije ništa toliko pomoglo otkriti Otaj¬ 
stvo Kristovo koliko upravo temeljito poznavanje Pisama: a 
Pisma su za nj bile jedino knjige Staroga zavjeta. Nešto slično 
vrijedi i za velike teologe prve Crkve: Justina, Irene ja, Hipolita, 
Origena, Ambrozija, Augustina itd. Svi su se oni neprestance vra¬ 
ćali na čitanje i razlaganje Staroga zavjeta. Zar može biti slu¬ 
čajno da je u patrističko doba uz evanđelje, naj komentirani ja bi¬ 
blijska knjiga uopće knjiga Psalama? Na tu su se knjigu i pisci 
Novog zavjeta najradije pozivali, tako da pretežni broj staroza¬ 
vjetnih navoda u novozavjetnim knjigama otpada baš na psalme. 
Slično tomu, mogli bismo reći da u ranom kršćanstvu skoro ni¬ 
je bilo značajnijeg teologa — bio on biskup ili prezbiter — koji 
nije komentirao psalme: Origen, Euzebije Cezarejski, Atanazije, 
Bazilije, Apolinar Laodicejski, Didim Slijepac, Teodor Mopsuestij- 
ski, Ivan Zlatousti, Teodoret Cirski, Ćiril Aleksandrijski, a među 
latinima: Hilarije, Ambrozije, Jeronim, Augustin, Petar Krizolog, 
Aurelije Kasiodor, Prosper Akvitanski. Svi su oni psalme propo¬ 
vijedali vjernicima. 

A zar nije i u novije vrijeme proučavanje Starog zavjeta uro¬ 
dilo neočekivanim rezultatima? Ako danas poznamo bolje teo¬ 
logiju vazmenog otajstva, teologiju saveza, spomen-čina, blagoslo¬ 
va (berakhah) i si., ne dugujemo li to upravo sve boljem pozna¬ 
vanju Starog zavjeta? 

Jedno od povlaštenih mjesta gdje je Stari zavjet ostao uvijek 
u visokoj cijeni, sigurno je liturgija. Ne samo da starozavjetna 
čitanja nisu nikad iz nje posve iščezla 68 , ne samo da je liturgija 
ostala uvijek izatkana svetopisamskom građom, implicitnim na¬ 
vodima i reminiscencijama, nego u liturgiji je upravo tipološka 
tematika ostala od davnih dana sačuvana do dandanas. Dosta se 
sjetiti tipoloških sljedova u bogoslužju vazmene noći ili posvet- 

68 Simptoma iščezavanja (ili odstranjivanja) bilo je tjekom sto¬ 
ljeća dosta. Sve do najnovijih elana. Spomenimo kao primjer misu su¬ 
bote po III korizmenoj nedjelji. Postajna je crkva svete Suzane nekoć 
svjetovala da se pod misom čita perikopa o čistoj Suzani (Dan 13, 
1 — 62). Ta se starozavjetna pripovijest sama od sebe poređivala s 

nih molitava kod ređenja, posvete krizme itd. I euharistijska 
molitva rimske mise predstavlja u tom smislu vrlo vrijedan spo¬ 
menik na koji je korisno ovdje upozoriti. Anamneza nam je rim¬ 
skoga kanona u starodrevnoj molitvi Supra quae sačuvala izrazi¬ 
tu tipološki stiliziranu prošnju. Budući da ta molitva u svojim 
bitnim crtama dolazi već u Ambrozijevu De sacramentis navest 
ćemo je prema toj starijoj verziji: 

»Molimo te i prosimo da ovaj naš prinos primiš ... (onako) 
kao što si se dostojao primiti darove sluge svoga Abela 
pravednoga, i žrtvu praoca našega Abrahama, i onu što ti 
je prinese veliki svećenik tvoj Melkisedek.« 69 

U ovom časnom ulomku starokršćanske i latinske euhologije 
dolazi do riječi živa želja Crkve da Bog i prema njezinu prinosu 
bude onako pun blagonaklonosti kako je nekoć bio naklonjen 
žrtvovanju Abelovu, Abrahamovu, Melkisedekovu. Liturgija, da¬ 
kle, prožeta biblijskim mentalitetom, nije u središnjem trenutku 
euharistijskog slavlja mogla a da ne pribjegne baš tipološkom 
načinu izražavanja: moli Boga da ostane onako raspoložen kako 
je nekada bio raspoložen prema žrtvovateljima — tipovima Kri¬ 
sta 70 . 

Da se časkom zadržimo na Abelovu tipu: kao što Abelovu 
žrtvovanju daje vrijednost ne tvarni žrtveni dar, kao takav, (taj 
nije, po sebi, ni kod Kajinove žrtve bio manje vrijedan), nego 
samo unutarnje raspoloženje žrtvovateljevo; tako i u našoj žrtvi 
unutarnje raspoloženje ostaje presudno. Ma koliko nam žrtveni 
dar u sebi bio vrijedan, i naš će prinos biti Bogu neugodan pri- 
kažemo li ga s raspoloženjem Kajina: da bude primljen, mora¬ 
mo pred Boga stupiti kako je stupao — Abel pravedni! 

* 

* * 

Još nekoliko riječi o Hilarijevu tipološkom postupku. 

Prije nego li egzegeza u našem, suvremenom smislu, bio je 
starokršćanski način tumačenja Pisama ono uporno traženje 

novozavjetnom: o preljubnici (Iv 8, 1 — 11). U njima se zapravo kontra- 
ponirao Stari zavjet Novom: Suzana je pred Zakonom morala biti 
pravedna da bude opravdana, preljubnica je pred Krista došla teško 
grešna pa ipak nije bila osuđena: milosrđe ju je Kristovo pomilovalo! 
Što ostaje od te magistralne biblijske ideje u misi u kojoj se Dani- 
elova perikopa zamijeni s Ef 6, 10—17 ? 

69 AMBROZIJE, De sacramentis 4, 27. 

70 Liturgija gradi gotovo sigurno na biblijskim temeljima: pore- 
đivanje s kako ... tako ... ide na liniju Mt 12, 40; 24, 37; Lk 55. 70ss; 
Iv 3, 14 — 15; Rim 5, 19. 21; 1 Kor 10, 1 — 11; 15, 22. Liturgija je spontano 
usvojila taj način izražavanja koji je, po svojoj biti, tipološki. 

»duhovnoga« smisla kod Otaca i pisaca ranoga srednjeg vijeka 
— zapravo »u biblijske slike zaodjeta dogmatika« 71 . U njoj 
imaju pojedinosti onoliko smisla koliko doprinose dočaravan ju i 
boljem otkrivanju velikog Otajstva Krista i Crkve. 

Toliko općenito. U razradbi i primjeni toga temeljnog poima¬ 
nja starozavjetne poruke razvile su se, tijekom vremena, razli¬ 
čite metode i škole biblijske egzegeze. Od njih su, kako rekosmo, 
najpoznatije bile katehetska škola u Aleksandriji i Antiohiji 72 . 

Ako i kod Hilarija treba govoriti o određenom hermeneut- 
skom postupku, onda valja reći da se ovaj, u Raspravi o otaj¬ 
stvima, ne poklapa ni s »aleksandrijskom« ni s »antiohijskom«, 
nego s tradicionalnom tipološkom egzegezom prve Crkve, koja je 
dolazila do izražaja osobito u liturgijskoj katehezi i homiliji. Za 
nju nisu riječi Pisma predstavljale predmet pozitivnog, znanstve¬ 
nog izučavanja, analiziranja, seciranja (kako će to biti u novije 
vrijeme), nego, riječi su Pisma za Crkvu otaca i mučenika bile 
u prvom redu predmet vjerovanja, ili predmet »duhovnog« shva¬ 
ćanja i »gnoze« (intellegentia) 73 . 

Kako se praktički dolazilo do toga? 

Da ne duljimo, navest ćemo iz TM 1, 25 načela što ih Hila- 
rije ističe pred sam početak razlaganja tipskoga smisla Izakova 
blagoslova nad Ezavom: 


a) Atque ut abundantem Dei 
misericordiam in praefor- 
mandis sub praesentibus fu- 
turorum effectibus cernere- 
mus, 

b) omnia ita diligenter edita 
atque scripta sunt, 

c) ut et in rem gestam 

d) et in spem futuram 

e) unus atque idem historiae 
ordo concurreret. 


a) I zato, da bismo obilato Bo¬ 
žje milosrđe sagledali u 
predoslikavanju budućih 
stvarnosti s pomoću negdaš¬ 
njih, 

b) sve je izloženo i zapisano 
tako pomnjivo 

c) da i događaju u prošlosti 

d) i nadi u budućnosti 

e) odgovara jedan te isti povi¬ 
jesni opis. 74 


71 H. RAHNER, Symbole der Kirche, 8. 

72 Vidi bilj. 41. 

73 Navest ćemo jedno novozavjetno mjesto koje se u In Mt 14, 11 
razlaže na »dublji« način: umnažanje kruha. »Acceptis igitur panibus 
atque piscibus (= Lege atque prophetis), Dominus respexit ad caelum, 
benedixit et fregit, Patri agens gratias post tempora legis ac prophe- 
tarum se in evangelicum cibum verti«. Krist dakle, kao Riječ Božja, 
nekoć prisutna u Zakonu i Prorocima, pretvara se sada u »evanđeo¬ 
sko jelo«. Ovdje je relacija između Riječi i Euharistije vrlo tijesna: 
usp. H. DE LUBAC, Histoire et esprit, 33655. 

74 Usp. naš prijevod na str. 70. 

Polazište tipološkom izlaganju nije u golom događaju iz staro¬ 
zavjetne prošlosti, nego u događaju ukoliko je opisan u Bibliji 
(b, e). Tipologija Hilarija Poitierskog počiva, dakle, na svetopi- 
samskom izvještaju povijesnog reda (e). Ali taj je izvještaj ta¬ 
kve naravi, tako je podešen i sastavljen ( ita: b), da u njem 
možeš naći dvojaku sadržinu: 1. onu koja izbija na prvi pogled 
a odnosi se na prošlo ( res gesta: c): u konkretnom primjeru, na 
Ezava kao pojedinca čovjeka; 2. onu koja se krije pod ( sub: a!) 
korom običnog događanja a odnosi se na buduću nadu ( spes 
futura: d), te se tiče svih onih kojima je Ezav bio prauzorak 
ili tip. 

I zato, Ezavova se zgoda može hermeneutski obraditi na dva 
načina: 1. egzegezom doslovnoga smisla, i 2. tipologijom, odnosno 
egzegezom »duhovnoga« smisla. U prvom slučaju, predmet je 
tumačenja povijesna zgoda kako se dogodila na kronografskom 
planu; u drugom, povijest kako će se jednom dogoditi na soteri- 
ološkom planu, na planu onoga što utemeljuje naše nadanje 
(spes: e) 75 . Prema tomu, blagoslov će mlađeg Izakova sina Ja¬ 
kova predskazivati izvrsniji blagoslov »mlađeg« naroda pogan- 
sko-kršćanskog, dok će blagoslov starijega, tragičnog Izakova 
prvorođenca Ezava, biti praslikom sudbine »starijega« i nekoć 
»prvorođenog« (usp. Izl 4, 22) naroda izraelskoga. 

Iz te analize možemo povući zaključke: 

1. Hilarijeva tipološka egzegeza pretpostavlja doslovni smi¬ 
sao. Dakle, ne samo da ga ne zabacuje nego na njemu gradi. 
Polazeći od njegovih konkretnih datosti, odnosno od povijesne 
baze (ordo historiae: e), nastoji autor iznaći ono što je po njoj 
bilo nagovješteno. 

2. U biblijskim opisima pojedinih događaja izlučuje najprije 
one činjenične elemente (praesentes effectus: a) da na osnovu 
njih može krenuti dublje (sub: a!). Po Božjem određenju činje¬ 
nice imaju, uz svoju povijesnu izvještajnu funkciju, u Bibliji još 
jednu ulogu: predocrtavati (praeformare: a) buduće stvarnosti. 

3. Na temelju svega toga može egzegeza lako doći do sinte¬ 
tičke vizije cjelokupne slike ili tipa buduće spasiteljske zbilje 
u Kristu: typus, exemplum, forma , imago, species, sacramentum 
futuri (TM i In Mt, passim). 

4. Buduća zbilja formalno naliči prethodnoj, samo je sadr¬ 
žajno bitno nadilazi. 

5. I zato, uzet prema onomu kako nam se u Bibliji predstavlja, 
pojedini je starozavjetni prizor zapravo dvoznačan (biva- 
lentan): s jedne strane, odnosi se na stanovitu, minulu, krono- 

75 Tema »nada« (spes) veoma je česta u TM, i inače kod Hilarija. 

lošku datost i, kao takav, obrađuje nešto što gradi potku obi¬ 
čne povijesti; s druge strane pak, krije u sebi i neku nuz- ili 
nad-\ povijesnu, metafenomenološku sadržinu, po kojoj je onda 
proročanski nagovještaj — ili, po starokršćanskim piscima, my- 
sterium, sacramentum futuri: otajstvo budućega, tj. onoga što 
će ili koji će doći! 

6. Prema tomu, ako starozavjetne zgode, ukoliko su zapisane 
u Bibliji, ne donose samo izvještaje o prošlosti nego i 
navještaje o budućnosti, to će u jednom te istom biblijskom 
tekstu (unus atque idem ordo: e) građa, pod prvim vidom, pod¬ 
li jegati doslovnom ili, po Hilariju, jednostavnom, priprostom tu¬ 
mačenju (intellegentia simplex) ie , a pod drugim, tipološkom ili 
»duhovnom«, »dubljem« tumačenju (intellegentia typica, spirita- 
lis, interior ) 11 . 


* 

* * 


Pri čitanju Hilarijeve Rasprave suvremeni će čovjek — a ka¬ 
ko bi drukčije bilo moguće? — neminovno naići na neke teško¬ 
će. Htjeli bismo zato na njih čitatelja upozoriti. 

Prva je izvanjske, formalne prirode. Hilarijev je stil vrlo zbit 
i zgusnut do te mjere da je i Jeronimovim suvremenicima mje¬ 
stimično bio manje razumljiv 78 . Obiluje dugim hipotaksama i par¬ 
ticipi jalnim tvorbama, koje nisu po volji hrvatskom izrazu. U 
prijevodu smo nastojali — do granice mogućnosti — ostati vjer¬ 
ni ne samo Hilariju, misliocu i teologu, nego i Hilariju, stilisti; 
jer stil, i to je čovjek. 

Druga je teškoća više unutarnje, intencionalne prirode. Dana¬ 
šnjem je čovjeku pribjegavanje simbolizmima, kakvo je bilo uvri¬ 
ježeno u doba otaca, dosta tuđe i strano. Može mu zato biti mje¬ 
stimično na smetnju što su stari crkveni pisci bili onako »ne¬ 
kritični«, čas ingeniozni a čas opet naivno prostodušni, u izna¬ 
laženju paralelizama i sličnosti ondje gdje im mi ni sjene ne 
vidimo. I onda suvremeni čovjek ne zna bi li i do koje bi mje¬ 
re uzeo u obzir izvode otaca, ili bi ih sve skupa zabacio. 

Da je u patrističko doba simbolika bila »u modi«, osobito 
među sljedbenicima aleksandrijske škole i njihovih simpatizera 

76 Drugi su nazivi za nju: ratio simplex: In Mt 1, 3; communis 
intellegentia: In Mt 12, 12; sensus communis: In Mt 7, 8; litterae in- 
tellegentia: In ps 118, Aleph, 5; corporalis intellegentia: In ps 141, 1. 

77 Drugi nazivi: ratio caelestis intellegentiae: In Mt 20, 2; typica ra¬ 
tio: In Mt 2, 1; 8, 4; 12, 24; 14, 10; typica significantia: In Mt 1, j9. 

78 »A lectione simplicium fratrum procul est«: JERONIM, Epist 
58, 10. Vidi: X. LE BACHELET, n. dj. 2413. 

— to jc van sumnje. Ali, u tom su oci bili djeca svog vremena: 
bili su suvremeni, te su svoj način govora, kako su mislili da je 
najbolje, podešavali mentalitetu svojih suvremenika. Ako, na pri¬ 
mjer, Crkva dobrim dijelom ima zahvaliti Ambroziju što je svo¬ 
jim propovijedima obratio Augustina, treba znati da alegorizi- 
ranje u Ambrozijevom govorničkom stilu zaprema povlašteno 
mjesto — ali to Augustina ipak nije smetalo 79 . 

No, u Hilarijevoj Raspravi nije simbolizam pretjeran. Bar ne 
u načelu: Poitierski se biskup kritički odnosi prema pretjerano- 
stima alegorista koji su svoje poredbe zasnivali na neutemelje¬ 
nim i nepostojećim sličnostima (inanis similitudo: TM 1,1; usp. 
2, 11). Pravilna se tipološka egzegeza mora stalno kontrolirati 
da ne prijeđe mjeru, da ne izgubi tla pod nogama. Prijeko joj 
je potrebno da bude dobro utemeljena. Te teoretske postavke 
Hilarijeve tipologije izazivaju divljenje J. Danielou-a, istaknutog 
poznavaoca stare crkvene knjige i misli, koji o načelima izne- 
senim u TM 2, 11 sudi ovako: »0 tom pitanju ja u čitavoj krš¬ 
ćanskoj starini ne poznam riječi koje bi bile proniknute dub¬ 
ljom mudrošću nego što su ove.« 80 

U školi Pavlove teologije i liturgijske kateheze naučio je Hi- 
larije cijeniti neporecive starozavjetne tipološke zasade. Vjerovao 
je da nam je u njima Duh ostavio trag kojim imamo zajamčen 
pristup k spoznanju Božjeg otajstva u Kristu Isusu. A današnja 
generacija, koja misaono sve više saobraća putem znaka, slike, 
signala, možda će lakše nego prethodna biti u mogućnosti da u 
tipološkom izrazu apostolske i otačke Crkve, — izrazu koji je 
»slikovito« progovarao sa zidnih slikari ja starokršćanskih sasta¬ 
jališta, privatnih domova, katakombi, bazilika — nađe medij 
po kojemu će i sama punije i življe spoznavati poruku uvijek 
aktualnih prizora biblijske povijesti. 


79 Sam piše o tomu u Conf 6, 4: »Et (tanquam regulam diligentis- 
sime commendaret) saepe in popularibus sermonibus suis, dicentem 
Ambrosium laetus audiebam: 'Litera occidit, Spiritus autem vivificat', 
cum ea quae ad literam, perversitatem docere videbantur, remoto 
mystico velamento spiritualiter aperiret... « 

80 N. dj. 535. 

HILARIJE IZ POITIERSA 

RASPRAVA 

O STAROZAVJETNIM OTAJSTVIMA 


I KNJIGA 

1. Mnogo ima načina kako se tuma¬ 
či Sveto pismo 1 ... da se shvati zna¬ 
čenje njegovih događaja. Njima 2 je, međutim, dosta da dođu 
samo i do neke prividne a nepostojeće sličnosti, dok napro¬ 
tiv treba da se poredba, s jedne strane, potanko podudara s 
onim što se istom imalo zbiti a, s druge strane, da se čvrsto 
temelji i izvodi iz onoga što se već dogodilo. 

Svako, naime, djelo, sadržano u svetim knjigama i riječi¬ 
ma, navješćuje i događajima izražava i slikama 3 potvrđuje 
dolazak Gospodina našega Isus Krista koji se, poslan od Oca, 
rodio kao čovjek od djevice po Duhu. Jer, za čitava trajanja 
ovoga vijeka, on pravim i posve jasnim predslikama, u pa¬ 
trijarsima, ili rađa svoju Crkvu, ili je pere, ili posvećuje, ili 
odabire, ili luči, ili otkupljuje: i to Adamovim snom, Noinim 

1 Do nas je Hilarijeva Rasprava došla već na početku teško ošte¬ 
ćena. Srećom nam se sačuvala riječ kojom je započimala: Multiplex. 
Slijedeći pretpostavku H. Lindemanna, A. Federa i J. P. Brissona, 
smatramo da je prva rečenica u spisu imala taj ili tomu sličan smi¬ 
sao: usp. naš Uvod, str. 27. 

2 Njima: pisac je upravo morao govoriti o onim tumačima Svetog 
pisma koji su na laku ruku i bez dostatna razloga iznalazili slikovitost 
u gotovo svakom dijelu ili svakoj riječi u Bibliji, a to je bilo koliko 
pretjerano toliko i neuvjerljivo: usp. TM 2, 10 i naš Uvod, str. 34. 

3 Latinski: confirmat exemplis. Budući da exemplum stoji ovdje 
mjesto grčkog typos, to bi se autorova misao vjerno prevela i ovako: 
uzorcima potvrđuje. Svakako se ne radi o moralnim »primjerima«, 
kako se poslije Otaca Biblija tumačila sve do naših dana. Glagol con¬ 
firmat traži da se, uz riječi i djela ili događaje Svetog pisma, gledaju 
u njemu i potvrdne praslike, ili tipovi, našega Spasitelja i njegova 
djela. 

potopom, Melkisedekovim blagoslovom, Abrahamovim oprav¬ 
danjem, Izakovim rođenjem i Jakovljevim služenjem. 4 Konač¬ 
no, sva su proroštva — ukoliko predstavljaju postepeno 
ostvarivanje Otajstva 5 — tijekom vremena bila dana da se 
upozna to da je on (jednom) imao uzeti tijelo. 6 

U ovoj knjižici namjeravam, stoga, pokazati kako se u 
pojedinim (starozavjetnim) ličnostima, vremenima i činje¬ 
nicama, kao u ogledalu 7 , predorisala cjelovita slika nje¬ 
gova dolaska, njegova propovijedanja, njegove muke i uskrs¬ 
nuća te našega okupljanja (u Crkvi). Pa zato neću spomi¬ 
njati na brzinu tek neke stvari, nego ću u pravo doba ras¬ 
praviti o svakoj, počevši otkad znamo za ljudski rod, dakle 
od Adama, da tako upoznamo da je ono što se ispunilo u 
Gospodinu bilo, s pomoću mnogih predskazanja, nagoviješte¬ 
no već od početka svijeta. 

4 Za šest radnji koje je Krist izvršio i još uvijek vrši u svojoj 
Crkvi Hilarije istim redom niže šest starozavjetnih tipoloških tema, 
u kojima vidi nagovještaj Kristova djelovanja u Crkvi. Vjerojatno je 
ovdje u glavnim potezima i zacrtao plan svoje Rasprave. 

5 Hilarije kaže lakonski: sacramenii molitio, a to gotovo sigurno 
odgovara glasovitom izrazu iz Ef 3, 9: oi/,ovo{JLta tou p.uarr;p(ou te pre¬ 
ma tomu znači ostvarivanje velikog Otajstva (usp. Ef 5, 32) Krista 
i Crkve, odnosno ispunjavanje ekonomije spasenja u Kristu. U tom 
smislu: TM 1, 34; In ps 68, 7. 

6 Latinski: cognitioni adsumendae ab eo carnis. Ostavljamo uzeti 
tijelo, jer: carnem adsumere, corpus adsumere, hominem adsumere 
tehnički su izrazi kojima se u Hilarijevim djelima najradije označuje 
otajstvo utjelovljenja Sina Božjega. Može se, dapače, reći da je poitier- 
ski biskup na ovoj ideji i izgradio svoj kristološki »sustav« te se, s 
pravom, može smatrati jednim od prvih predstavnika kristologije 
hominis assumpti. O tom: J. DOIGNON, Adsumo et adsumptio comme 
expression du mystere de l’Incarnation chez S. Hilaire de Poitiers, u: 
Archivum latinitatis medii aevi — Bulletin du Cange 23, 1953, 123—135. 

7 Hilarije smatra i inače Stari zavjet ogledalom budućih zbilja, 
tako na pr. In ps 91, 1; 118, Gimel, 7; Daieth, 5; Reš, 6; 134, 6. Naro¬ 
čito je za tipološku terminologiju interesantan tekst iz In ps 118, 
Tau, 2, gdje čitamo: »Et quia haec eadem per spiritum prophetiae vel 
sub futurarum rerum umbra vel sub quadam veri tamquam de spe- 
culo imagine antelata vel sub divinorum verborum occulta profun- 
daque ratione špiritu prophetiae magis quam intellegentiae humanae 
sensus proferebantur...« U starozavjetnim, dakle, opisima možemo 
naići na: »sjenu« ili »sliku kao u ogledalu« ili »skrovni i dublji smi¬ 
sao« prave odnosno buduće stvarnosti spasenja. 


50 



ADAM 


Adamovo ime 


2. Adam i samim svojim imenom 
predskazuje Gospodinovo rođenje. 
Hebrejski, naime, Adam znači što i grčki »ge pyrra« ili latin¬ 
ski »terra flammea«, to jest »plamena zemlja«; Sveto pismo 
pak običava ljudsko tijelo nazivati »zemljom«. 


No, i Gospodinovo tijelo, rođeno od djevice po Duhu te 
pretvoreno u nov i svojoj (zemskoj) naravi tuđ način biva¬ 
nja 8 , bilo je suobraženo slavi duhovnoj (usp. Fil 3, 21), pre¬ 
ma riječima apostolovim: Drugi je čovjek s neba, nebeski 
Adam 9 (1 Kor 15, 47), jer zemaljski je Adam slika budu¬ 
ćega (Rim 5, 14). Dakle, oslanjajući se na tako velikog pisca, 
prihvaćamo sa sigurnošću da ni samo Adamovo ime nije bez 
stanovitog nagovješćivan ja budućega. 10 


Adam i Eva pralik su 
Krista i Crkve 


3. Slijedi (opis) kako je Eva nastala 
od boka i kosti Adama dok je on 
spavao. A kad se probudio, uslijedi 
ovo proroštvo: Gle, evo kosti od mojih kosti, mesa od mesa 
mojega, ženom neka se zove, jer je od muza svog uzeta. I 


8 Hilariju je Adam tip zapravo uskrsloga Krista. Proslavljeni Krist 
jest novi Adam, nebeski Adam. Prema Pavlovu naučavanju, Krist je 
proslavljen u uskrsnuću postao — Duh (2 Kor 3, 18), Duh oživlja- 
vatelj (1 Kor 15, 45). Tad je njegova zemska narav prešla u drugi, 
nov način opstojanja: bila je pro-duh-ovljena. A kako Pismo zove 
Boga — koji, kao što veli Iv 4, 24, jest Duh — »ognjem koji proždire« 
(Pnz 9, 3), to je onda Hilarije mogao zaključiti da je Isusoyo zemsko 
tijelo bilo ne samo pro-duh-ovljeno, dotično po -božanstv-enjeno, nego 
upravo i pretvoreno u »plamenu zemlju«! 

9 Iz čitava niza mjesta iz Rasprave dade se zaključiti da je Hilarije 
navodio svetopisamski tekst — napamet, tako da su počešće — oso¬ 
bito kad su podulje — pojedine rečenice skraćene, a razne formule 
ili izričaji stopljeni u jedno. Na taj način nastaje ovdje: Adam cae- 
lestis, prema novissimus Adam ... secundus homo ... caelestis iz 1 Kor 
15, 45ss. Kao predložak pri citiranju morala mu je služiti neka Bibli¬ 
ja u starolatinskom prijevodu a pokadštvo i grčki tekst LXX, tj. gla¬ 
soviti prijevod Sedamdesetorice ili Septuaginta. 

10 Zgusnutim stilom navodi ovdje ili aludira na razne Pavlove 
tekstove na istu temu. Htio bi reći: Isus je kroz svoje proslavljenje 
pretvorio svoje, dotično: naše, tijelo — zemlju — u slavno, produhov¬ 
ljeno tijelo, koje je prožeto Duhom kao ognjem. Bez obzira na eti¬ 
mologiju od koje kreće, tvrdnje, teološke ili kristološke naravi, što ih 
na kraju iznosi dobro su utemeljene, osobito s biblijskog i pogotovu 
pavlovskog stanovišta. 

bit će njih dvoje jedno meso 11 (Post 2, 23-24). Ovdje za me 
nema poteškoće. Apostol, naime, navodeći to isto proročan¬ 
stvo, veli: Ovo je otajstvo veliko, a ja velim u Kristu i u 
Crkvi (Ef 5, 32). 

No, mi čitamo da je od Adama uzeta samo kost, pa kako 
je onda rečeno: meso od mojega mesa? 

Ta se pojedinost može, doduše, odnositi na vjernu stvar¬ 
nost ondašnjeg događanja ukoliko je svemogući Bog kost iz 
Adamova boka zaodjeo mesom za tijelo žene, te je kost, izva¬ 
đena iz mesa i opet zaodjenuta mesom, postala tijelo. I 
prema tome, kao što je kost od kosti, tako je i meso od 
mesa. 

Ali Gospodin, kad su ga Židovi kušali u vezi s otpušta¬ 
njem žene, pokazuje u evanđelju da je gornje riječi kazao 
zapravo on, a ne Adam: Zar niste čitali da ih je Stvoritelj, 
kad ih u početku stvori, stvorio muško i žensko, i da je rekao: 
Zato će čovjek ostaviti oca i majku pa će oboje biti jedno 
meso? (Mt 19,4-5). A to dolazi iza riječi: meso od mojega 
mesa. Dakle, za onim što se izvršilo u Adamu uslijedilo je 
proroštvo. 12 No, ako je te riječi — to jest da je kost od 
njegove kosti i meso od njegova mesa — izrekao Gospodin, 
koji je bio stvoritelj muškog i ženskog i koji je sam, a po 

11 Kako ćemo iz daljnjih misli vidjeti, naš autor želi svoje argu¬ 
mentiranje usredotočiti na tezu: caro (ecclesiae) de čame (Christi) — 
Crkva jest »meso od mesa« Kristova. Da se što bolje sačuva izvorno 
mlarijevo umovanje, nismo smjeli u hrvatskom prijevodu žrtvovati 
osnovne linije njegova zaključivanja koja se opetovano vraća na for¬ 
mulu: caro de čame, iz Post 2, 23, te mjestimično i kontraponira 
caro srodnoj ah nikako istovjetnoj temi corpus. I zato smo corpus, 
u ovom odsjeku, prevodili sa tijelo a caro — to jest basar ili sarx — 
sa meso. Ako taj izraz u svom konkretnom realizmu zvuči možda preo- 
stro i sirovo, valja se sjetiti da nije ni novozavjetni sarx mogao pro¬ 
finjenom grcko-helenističkomuhu biti manje oštar i opor. Vjerojatno 
je doketizam i nastao zato što se suvremeni mentalitet nije nikako 
mogao miriti da bi Riječ Božja — koja je Bog — postala nešto što 
je u šuštim svojoj nečisto: biti od mesa i krvi... 

12 Jedinstvo muža i žene, slikovito označeno biblijskim izvješta¬ 
jem o stvaranju Eve iz Adamova boka, po nauci Poslanice Efežanima 
otajstveno je praznamenje veze Krista i Crkve. U toj se slici ističu 
naročito dvije činjenice. Eva nastaje kad Adam spava, Crkva kad na 
knzu Krist spava smrtnim snom; Adam daje Evi tijelo, Krist također 

Crkvi svoje tijelo. Hilarije podvlači još i treću podudarnost. 
Adam, probudivši se iza sna, prepoznaje u Evi svoje meso i veli: 
Ovo je meso od mesa mojega; tako isto i novi Adam, probudivši 
se i ustavsi od mrtvih, prepoznaje u Crkvi dio sebe pa s još više 
prava kliče: Ovo je meso od mesa mojega! 

Adamu, govorio što se sve u Adamu izvršilo, time nije 
(nipošto) oduzeo vjerodostojnosti zbivanju nego je samo po¬ 
kazao da je, po njemu, u onomu što se događalo s Adamom 
bilo nešto i predoslikano. Ako je, naime, Riječ postala meso 
(usp. Iv 1 , 14), i ako je Crkva ud Kristov — jer se Crkva 
rađa vodom i oživijuje krvlju iz njegova boka — i s druge 
strane, ako to meso u kojem se rodila Riječ, koja je opsto¬ 
jala prije vjekova i koja je Sin Božji, ostaje u nama po 
otajstvu, 13 onda je posve sigurno kad uči da je u Adamu 
i Evi sadržan lik njega i Crkve, jer ukazuje na to da je 
Crkva nakon sna njegove smrti bila posvećena zajedništvom 
s njegovim mesom. 14 

A to isto govori i po Apostolu: Jer Adam nije sagriješio, 
već je žena, pošto je zavedena, upala u grijeh . No, ona će 
se spasiti rađanjem djece, samo ako ova ustraju u vjeri (1 
Tim 2, 14-15). Crkva se sastoji od carinika, od grešnika i od 
pogana; 15 a kako je samo njezin drugi, nebeski Adam bez 
grijeha, ona će se — grešnica — spasiti ako bude rađala 
djecu koja će ustrajati u vjeri. 1 ** Uostalom, ne bi išlo da 


13 Latinski: caro, in qua verbum ... natum ... per sacramentum 
maneat in nobis. Možda je izraz sacramentum naumice ostavljen ne- 
preciziran. Nije isključeno da se ovdje aludira na euharistijsko otaj¬ 
stvo. Vjerojatno je tzv. disciplina arcani — na koju se pisac sigurno 
poziva u TM 1, 38 kad je riječ o mani svjetovala da rečenica ostane 
viseznacna: kad se radilo o euharistiji, stari su kršćani s krajnjim 
oprezom govorili a pogotovu pisali. Usp. i slijedeću bilješku. 

P ve * ! mati > — pored općenitijeg, eklezijalnog 

(tako L. MALUNOWICZ, n. dj. 184s) i konkretnije, »sakramentalno« 
značenje ako se izričaj carnis suae communione prevede mistagoški: tj. 
mjesto zajedništvom, pričešćenjem ili pričešću njegovim mesom. 

. 15 Poredba Krist—Crkva = Crkva—Zaručnica mnogo je više od 
pjesničke slike, to je duhovna, ali prava i živa stvarnost koja s ve¬ 
likim darovima donosi i neodložive dužnosti. Krist se za svoju za¬ 
ručnicu založio do krajnjih granica svojih ljudskih mogućnosti, do 
smrti: zato mu ona ima biti sva predana i vjerna. Jedan od načina 
kako ce mu svoju predanost pokazati jest privođenje uvijek novog 
i sve većeg broja »obraćenika«. Crkva je u biti svojoj misionarska. 
Apostolska je zadaća u njoj fundamentalna. U ovom Hilarijevu tek¬ 
stu, pored misijske ili apostolske odlike, dolazi do snažna izražaja 
njezina materinska prerogativa. 


16 Za razliku od Vulgate, riječi iz Poslanice Timoteju navodi Hi- 
larije tako da se ustrajnost u^ vjeri odnosi na djecu, ne na majku: 
no, množinu imaju ne samo grčki nego i brojni latinski rukopisi, a od 
pisaca jos barem Jeronim i Augustin. — Kraj ideje o vjernosti, istak¬ 
nuta je ovdje posebnom snagom i tema o njezinoj grešnosti: ecclesia 
peccatnx, koja će u varijanti »bludnice« — meretrix — zadržati goto¬ 
vo svu Hilarijevu pažnju u drugom dijelu ove Rasprave: TM 2, lss. 

stvari tako shvatimo kao da Gospodin nije otkupio ženu 
od njezina grijeha i da je, prema tomu, uzalud krštena, ako 
većma stoji to da će se izbaviti zahvaljujući rađanju djece, 
kad neće ni rađanjem djece biti sigurna: jer će se spasiti 
samo ako oni koje rodi ustraju u vjeri. I ja ne znam koliko 
bi bilo pravo kad bi netko zbog tuđega grijeha postao kriv ili 
zbog tuđe zasluge postao nevin. 17 

4. No, kad nam je poređivanje duhovnih stvari s duhov¬ 
nima već sigurno zajamčeno, to ćemo najradije slušati Apo¬ 
stola koji i tvrdi da se zgode velikog otajstva Adama i Eve 
odnose na Krista i Crkvu. Bit će zato dobro uzeti da je ono 
što kaže rečeno na duhovni način, tako da mu govor imade 
isto toliko veze s poukom nas sada koliko je imao veze s 
poukom onih kojima je bio i upravljen. Ako, naime, u prvoj 
(poslanici) Korinćanima (7, 12-15) uznosi mnogovrsno Božje 
milosrđe, što se nevjernici posvećuju po braku s vjernicima, 
on uči i ovdje (tj. u 1 Tim 2, 14-15) da se isto takvo posveće¬ 
nje postizava rađanjem djece, ali vjerne djece. Pa zato, kao 
što nevjerniku koristi bračna zajednica s vjernom strankom, 
tako isto pomaže nevjernicima i rađanje vjerne djece. 18 

Stvaranje Eve 5 ‘ U Adamovu snu > u stvaranju Evi- 
— slika uskrsnuća tijela treba vidjeti još jedno 

predskazanje otajstva sakrivenoga u 
Kristu i Crkvi: i to vjernu sliku uskrsnuća tijela. 

Kod stvaranja žene ne uzima se, naime, blato, niti se 
zemlja oblikuje u neki lik a niti se neživa tvar Božjim dahom 
pokreće da bude živo biće, nego naprosto uz kost prirasta 
meso, pa meso postaje savršeno tijelo, i onda u savršeno 
tijelo dolazi životna duhovna snaga. A upravo tako opisuje 
Bog po Ezekielu (37, 4-11) redoslijed uskrsnuća, učeći nas 
na osnovu tih budućih zbivanja kako je silna njegova moć. 

17 Iz tih se redaka nameće zaključak koliko je Crkva pored svoje 
misionarske zadaće, od najstarijih vremena bila svjesna i svoje ma¬ 
terinske posvetne misije: da svoju djecu ne samo dovede k milosti, 
nego da ih u njoj utvrdi i podrži do kraja. 

18 Iz tih je izvoda jasno kako mora da su tijesno povezana oba 
otajstva: otajstvo Crkve i otajstvo ili sakramenat ženidbe i bračnog 
života. Uvijek ćemo žaliti što su zapisi ove Raspravice tako lapidarni: 
htjeli bismo da nam je Hilarije razradio sve što je o sprezi Crkva- 
ženidba on vjerovao i domislio. 

Jer i ovdje se sve lijepo slaže: najprije meso, a onda doli¬ 
jeće duh — Bogu tako ne propada nijedno od njegovih djela, 
Bogu kojemu je za stvaranje (ljudskog) tijela poslužilo ono 
čega uopće nije bilo ... Prema Apostolu pak to je ono otaj¬ 
stvo koje je bilo skriveno kroz vjekove u Bogu (usp. Kol 1, 
26; Ef 3, 9), što znači da su pogani subaštinici i sutjelesnici 
i sudionici njegova obećanja u Kristu ( Ef 3, 6) koji, prema 
istom Apostolu, može učiniti naše bijedno tijelo jednakim 
svome slavnom tijelu ( Fil 3, 21). Nebeski Adam, dakle, po¬ 
slije sna svoje muke, prepoznaje u uskrsloj Crkvi svoju kost 
i svoje meso, koje više nije stvoreno od blata niti oživljeno 
udisajem života, nego koje je uzraslo uz kost te silaskom 
duha od tijela (njegova) konačno sazdano u tijelo (Crkve). 19 
Oni, naime, koji su u Kristu, uskrsnut će po Kristu (usp. 
1 Sol 4, 16) u kojemu je već posve ostvareno uskrsnuće sviju 
(ljudskih) tjelesa kad se on (uskrsnuvši) u našem tijelu opet 
rodio po onoj Božjoj sili kojom je rođen od Oca prije vje¬ 
kova. 20 Pa ako su Židov i Grk, barbar i Skit, rob i slobod¬ 
njak, muško i žensko — svi jedno u Kristu ( Gal 3, 28; Kol 
3, 11); ako je meso (Crkve) prepoznato kao meso od mesa 
(Kristova), po čemu je Crkva tijelo Kristovo; ako je, dakle, 
ono otajstvo koje se krije u Adamu i Evi izloženo u vidu 
Krista i Crkve — to onda slijedi da je već u Adamu i Evi, 
na početku vijeka, bilo izvršeno sve što Krist pripravlja 
Crkvi za svršetak vremena. 

19 Još jedan lakonski tekst koji pokazuje gdje je težište cijele po¬ 
vijesti: vazmeno otajstvo predstavlja srž čitave ekonomije Božjeg dje¬ 
lovanja ad extra — od sebe prema svijetu i čovječanstvu. Od prvih 
ljudi pa do uskrsnuća svih u eshatonu — sve je uklopljeno u jedno 
jedinstveno otajstvo: otajstvo Krista i Crkve. Bez te temeljne spozna¬ 
je nije moguće pravo razumjeti Sveto pismo Staroga zavjeta i njegove 
događaje: sve što je zapisano da se dogodilo, u funkciji je Krista i 
Crkve. I riječ i događaj u starozavjetnoj Bibliji prorokuje o tom 
velikom Otajstvu (Ef 5, 32; usp. Rim 15, 4; 1 Kor 10, 1 — 11). 

20 U toj tvrdnji krije se jedna od najizrazitijih Hilarijevih kristo- 
loških teza: uskrsnuće bilo je za Isusa Krista čovjeka novo rođenje. 
Biblijski se korijeni toj nauci nalaze u Novom zavjetu: Dj 13, 32s; 
Rim 1, 4; Hebr 1, 5; 5, 5; Kol 1, 18; 1 Kor 15, 20. Riječi iz Ps 2, 7 — 
kao i Pavao u Dj 13, 32s — primjenjuje Hilarije na čas uskrsnuća: 
tad je utjelovljeni Sin postao Ocu — sin na posve nov i izrazit 
način, način koji je svojstven njemu kao prvom čovjeku koji je 
postao besmrtan i uzeo dijela u slavi samoga Boga. 

O tom: In ps 2, 23ss; 53, 14; 58, 6. 

KAJIN I ABEL 


Prvo duhovno 6. Nakon prve preslike Krista i 

tumačenje Crkve slijedi povijest o Kaj mu i 

Abelu koji predoslikavaju dva razli¬ 
čita naroda. Njihovu ćud i raspoloženje označuju oni već i 
samim svojim imenom i zanimanjem. 21 

Kajin je, naime, obrađivao zemlju, a Abel pasao ovce. 
Svaki je od njih prinosio Bogu dar od plodova svoga truda, 
ali Bog je svraćao pogled na Abelove darove a za Kaj ino ve 
nije mario. Njihove se žrtve nisu razlikovale ni po vremenu 
ni po mjestu, pa kako to da Bog, koji sve vidi, prati jednu 
svojim pogledom, a drugoj ga uskraćuje? 

I ovdje nas dublje značenje uči da je Božji pogled znak 
da mu je neka stvar po volji: jer, ma da se pod njim nalazi 
sve (usp. 1 Kor 15, 27), njegov se pogled ipak osvrće samo 
na ono što ga je dostojno. Istina, ništa nije bilo prije rečeno 
o Kajinovoj ćudi što bi moglo njegovu žrtvu učiniti (Bogu) 
neugodnom, ali se Božje predznanje razabire iz onoga što 
je uslijedilo: Bog neće žrtve onoga koji smišlja kako da na¬ 
padne brata. U Boga je, naime, poznavanje budućnosti isto 
što i prava, činjenična izvjesnost, 22 pa onaj koji je htio ubiti, 
kao da je već ubio — i zato nije bio dostojan Božjega 
pogleda. 

Obrađivanje zemlje označuje pak tjelesna djela. A sav 
plod tijela su mane, nad kojima se Bog zgraža te odvraća od 
njih svoj pogled. I zato ne gleda na žrtvu od obrađivanja 
zemlje. 

Naprotiv, sviđaju mu se samo pretile prvine ovaca: njega, 
naime, razveseljuju unutarnji plodovi i žrtve naše svjesti- 
tosti. To su one dopadljive prvine ovaca koje privlače na 
se dobrohotni pogled Božji. 


21 Imenom i zanimanjem: bilo bi očekivati da će, i ovdje kao što 
je postupio kod Adama, Hilarije najprvo obraditi ime a onda zani¬ 
manje i vladanje. Međutim, on izokreće red pa će ponajprije govoriti 
o dubljem značenju Kajinova i Abelova rada i ponašanju (1, 6) a 
onda o značenju njihovih imena (1, 7s). 

22 Latinski: fides facti. Pisac hoće reći: Bog u svojem predviđa¬ 
nju nekog budućeg čina gleda na nj kao da je prisutan te se i odnosi 
prema njemu kao činjenici koja je izvjesna i vjerodostojna (usp. 
fides): o tom, J. P. BRISSON, n. dj., 86—87 bilj. 1. 

No, ako je Krist prvenac (1 Kor 15, 23), prvorođenac sve¬ 
ga stvorenja (Kol 1, 15), prvorođenac od mrtvih ( Kol 1, 18), 
a i prvak svećenika , da u svemu bude prvi ( Kol 1, 18); ako 
je on i ovca, štoviše po tjelesnom rođenju, prvi od ovaca, 
to je onda Abelova žrtva ugodila već i zato što je otajstveno 
predstavljala Crkvu koja će od prvina ovaca odsele prinositi 
žrtvu svetoga (Kristova) tijela. 

I zato onaj tko nije Bogu ugodio, zavidi onomu koji mu 
je ugodio. I neugodni, suprotno Božjoj naredbi, ubi Bogu 
ugodnoga. A kad je kao krivac bio pitan da prizna i da se 
pokaje, on zanijeka i time poveća zločin. Izgubivši nadu u 
uskrsnuće, mislio je da će smrću biti uništena, ali je, sav 
u plaču i trepetu ( Post 4, 14 po LXX), bio sačuvan za odma¬ 
zdu sedmerostruku te bio proklet od sve zemlje, koja upi 
bratovu krv. 

Nu, ime Kajin znači »smijeh« a Abel »plač«. 23 

.. 7. Zar se gornje stvari ne ispunjuju 

- prai a ik m Kristove muke na narodima?** Žrtva je mlađega do- 

padljiva, Židov zavidi kršćaninu i, 
uzalud opominjan od proroka, gori od želje da ga pogubi. 
Ne samo da ne priznaje i da se ne kaje, pa ne dobiva 
oprošten ja, nego čak drsko pred Bogom niječe počinjeno zlo¬ 
djelo. Izgubivši nadu u slavu uskrsnuća, bio je, nakon zau 
zeća Jeruzalema, podvrgnut vlasti osvajača i, sav u plaču i 

23 Toj bi zadnjoj rečenici bilo mjesto na samom početku slijede¬ 
ćeg odsjeka: usp. bilj. 21. — Od starine su tumači Svetog pisma vo¬ 
ljeli izvoditi iz imena posebno značenje koje se ne može tako lako 
vidjeti u samom njihovu korijenu. Sigurno Hilarije slijedi i ovdje — 
kao i drugdje u svojim djelima — neku staru tradiciju: usp. J. DA- 
NILEOU, Hilaire de Poitiers, Eveque et Docteur, u: Nouvelle revue 
theologique 100, 1968, 533s. 

24 Misli se na Židove i pogane, od kojih su prvi »stariji« Božji 
narod a drugi »mlađi«. I u ostalim svojim djelima Hilarije — posve 
u skladu s ranokršćanskim vrednovanjem židovstva — zastupa i ov¬ 
dje polemičko stanovište. Osobito su u njegovu Tumačenju Matejeva 
evanđelja pasusi ovog stila ne samo česti nego i ne manje oštri: 9 
tom, M. SIMONETTI, Note sul Commento a Matteo di Ilario di Poi¬ 
tiers, u: Vetera christianorum 1, 1964, 49ss; P. SMULDERS, n. dj., 73; 
općenito o protužidovskoj kontroverziji u starom kršćanstvu: F. VER- 
NET, Controverses avec les Juifs, u: Dictionnaire de theologie catho- 
lique 8 , 1870ss; H. RENGSTORF-S. von KORTZFLEISCH, Kirche und 
Synagoge I, 84ss. 

trepetu, sačuvan za sud osvete te, prema značenju svog ime¬ 
na, razlučen od svetih, 25 jer Gospodin kaže: Jao onima koji 
se smiju, jer će plakati (Lk 6, 26), i: Blago onima koji tuguju, 
jer će se utješiti (Mt 5, 4). A da nam pokaže kako sve to 
odgovara praslici jednog i drugog naroda, Gospodin reče: 
Evo, ja zato šaljem k vama proroke, mudrace i književnike, 
od kojih ćete jedne pohiti u sinagogama i progoniti ih iz 
grada u grad, pa padne na vas sva krv pravedna što je pro¬ 
livena na zemlji od krvi pravednoga Abela do krvi Zaharije, 
sina Barahijelova, koga ubiste među hramom i oltarom .. 0 
(Mt 23, 34-35). Krv se, dakle, Abelova traži od onoga koji je, 
prema Kaj inovu predskazivanju, progonio pravedne i bio pro¬ 
klet od zemlje koja je otvorila svoja usta te upila bratovu 
krv. Čitav njihov narod i potomstvo primili su, naime, u 
Kristovu tijelu — u kojemu su i apostoli i Crkva — krv svih 
onih (pravednika) na sebe — ta, sami su vikali: Krv njegova 
na nas i na djecu našu! (Mt 27, 25). 


Poziv pogana 8 ' N ? ta j se . način vjerno obistinilo 

ono sto je bilo predoslikano u Kaji- 
novoj povijesti, pa oni koje je stigla osveta za isto zločinstvo, 
ne daju se izdvojiti od uzorka koji je to nagovješćivao. Jer u 
onoj riječi: Ako pravo žrtvuješ, ali pravo ne dijeliš, zar ne 
da griješiš? (Post 4, 7 po LXX), sadržana je, kraj trenutne 
stvarnosti, i slika budućega. Bogu se, naime, mili samo ono 
što je zajedničko, s drugim dijeljeno, prijateljsko. 26 Narod 


. 25 I °Xdje vrlo zgusnutim govorom spaja Hilarije starozavjetnu 

dlJ r U Kaj , ina 1 n °v° za yjetnu židovskog naroda koji je Titovim zau¬ 
zećem Jeruzalema godine 70. nemilo kažnjen, dok su »sveti«, ti. kršćani 

sfJknTrpL na A 1 i St i l11 g , ra , d • tak ?. 1 izbjegli najgoremu. U cijelom toni 
stavku treba u Abelu gledati pralik Knsta-žrtve. 

>nn 2 !wwii e ? ap i darna Hilarijeva tvrdnja jasnija iz Irenejevih riječi: 
»Od početka je Bog pogledao na darove Abelove jer ih je Abel prinio 
u priprostosti i pravednosti, a nije pogledao na žrtve Kajinove jer se 
ivajin zaviscu i zlobom koju je imao na brata u svom srcu odijelio 
i^ at ° ga optužuje s pritajenih grijeha: Ako pravo 

žrtvuješ, ali pravo ne dijeliš, zar ne da griješiš? Smiri se! Tako i fa¬ 
rizeji, iako misle da izvana pravo žrtvuju, imaju u sebi zavist sličnu 
Kajinovoj « (Adv haer 4, 18, 3a). Hilarije kudi eksluzivnost židov¬ 
skog naroda a ističe koliko je Bogu milo zajedništvo i međusobno 
prijateljstvo svih naroda. Pod tim vidom puno svoje značenje dobiva 
1 molitva rimskoga kanona da naše darove na oltaru Bog pogleda 
milostiva i prijazna lica, onako kako se udostojao pogledati na darove 
sluge svoga Abela pravednoga. 

(židovski) očekivao je po Zakonu Božja obećanja, pa, iako 
je, vršeći propise, Bogu pravo žrtvovao, ipak, griješio je ako 
nije taj isti Božji zakon, kao sjenu budućih dobara (Hebr 
10, 1), saopćavao zajednici pogana. I prema tomu, pošto 
nije pravo (s drugima) dijelio, grijeh će ga sapeti. Jer ni 
Kajin, zavideći bratu, nije imao dijela u milosti one žrtve na 
koju je Bog svraćao svoj pogled, te budući da nije pravo 
dijelio, postade grešnik. U skladu s tom predslikom dakle: 
oni koji su pod Zakonom, sve da pravo i opslužuju Zakon, 
ali ako ne dijele Bogu ugodne žrtve s vjernicima koji su 
došli iz poganstva, u grijehu su. 


LAMEK 

, , v 9. Ni ono što se događa s Lamekom 

Lame ovo prorostvo n jj e bez slikovita značenja za budu¬ 
će. Pripovijeda se da je on imao dvije žene. A uz imena tih 
dviju spominje se i treća, ma da nije s njim bila vezana 
ženidbenim vezom. 27 

Pisano je da je Lamek izrekao ovu besjedu: I prozbori 
Lamek ženama svojim Adi i Seli: Glas moj poslušajte, žene 
Lamekove! Čujte mi besjedu: jer čovjeka sam ubio, ali na 
ranu sebi, i mladića, ali na modricu sebi; pa ako je Kajin 
bio osvećen sedam puta, Lamek će biti sedamdeset i sedam 
puta! (Post 4, 23—24). A tko je to tako pravedniji od Abela 
pravednoga da bi mu smrt sad imala biti osvećena tom toli¬ 
ko višom kaznom? Ime se ubijenoga ne spominje, i rana 
pada ne na ubijenoga, nego na ubojicu, a za modricu kaže se 
da je zapravo na koljaču a ne zaklanomu. Ženama se do jav¬ 
lja smrt mladića, a iako su po imenu spomenute tri žene, 
riječ je ipak upravljena samo dvjema. Prorok je sam zloči¬ 
nac, i za umorstvo koje je počinio zgrće osvetnu kaznu višu 
nego li je Kajinova. 

27 Hilarije ima vjerojatno pred očima Noemu, kćer Selinu i se¬ 
stru Tubal-Kajinovu (Post 4, 23). 

10. Preko toga ne smijemo prijeći 
Duhovno tumačenje letimice, nego nam je u događaju 
potražiti obrise budućih stvari. 

Lamek je slika svećeničkoga glavara koji je, uz pristanak 
Židova i pogana, pribio Gospodina na križ. Gospodin je, nai¬ 
me, bio odveden ka Herodu iz dvora svećeničkoga glavara 
a da mnoštvo vjernika nije u tom zločinstvu imalo udjela. 
Zato se svećenički glavar, kanda pred dvjema svojim druga- 
ricama i ženama, 28 hvali s umorstva mlada čovjeka. A kako 
nije imao nikakva razloga da kazni Gospodina, svećenički je 
glavar uzeo na sebe i rane i modricu tog nepravednog uboj¬ 
stva. Govorio je u proročkom nadahnuću, te je tada, i ne 
znajući, prorokovao, kako piše u evanđelju: Jedan od njih, 
Kaifa, koji te godine bijaše veliki svećenik, reče im: Vi ništa 
ne znate! Vi ne shvaćate da je za nas bolje da jedan čovjek 
umre mjesto naroda nego da sav narod propadne. To ipak 
nije rekao sam od sebe, već je prorekao, jer bijaše veliki 
svećenik te godine (/v 11, 49-51). Zbivanja se, dakle, posve 
slažu u osobama, činjenicama i ishodu tako da vjerna stvar¬ 
nost prošlih događaja uključuje i sliku budućih. 

Nije bez značenja ni broj kazni određen za Kaj ina i La- 
meka. Budući da je, naime, prema prorocima, za zlotvora 
određena sedmerostruka kazna, Petar, na kojemu je kao na 
živu temelju Gospodin sagradio Crkvu, pita ( Mt 18, 21) ima 
li, po Zakonu, onomu koji se protiv njega ogriješi oprostiti 
sedam puta, a Gospodin mu odgovara da treba oprostiti 
sedamdeset i sedam puta. Tim je odgovorom htio označiti 
da će se i kazna za njegovu muku otpustiti onima koji budu 
vjerovali: jer koliko god da je narasla kazna, toliko je, s 
druge strane, izobilovalo i oproštenje. 29 


28 To znaci pred zajednicom sinagoge i pred zajednicom pogana, 
koje je oličavao Herod i njegov dvor, dok mnoštvo vjernika, to jest 
orKva slobodna^ od obaveza zakonskih kao što je u Lamekovoi po- 
V1 jesti ona treća žena bila slobodna od bračne veze s Lamekom — 
ostaje daleko od toga zlodjela (J. P. BRISSON, 93 1 ). 

29 Koliko god izgledalo da Hilarije potcrtava zlodjelo Židova 
na Isusu Knstii, toliko je on i pun evanđeoskog duha, prema kojemu 
je i tim krivcima uvijek pristupačno Božje milosrđe. Tu pada na pa- 

^trova Propovijed i njen uspjeh (Dj 2, 36—38) kao i Pavlov 
preobilju! Rm 5 ' 2 °' GdjC gnjeh P ostade većim, tu se milost izli u 

11. Zatim se rađa Set. U njem se 
(praroditeljima), mjesto ubijenog 
Abela, budi drugo potomstvo, tako da reče Eva: Pobudi mi 
Bog drugog potomka mjesto Abela koga. ubi Kajin (Post 
4, 25). 

A Setovo ime u prijevodu znači »temelj vjere«. 30 No, ako 
je Abel bio pravedan, i ako je mjesto njega pravednoga ro¬ 
đen Set, to onda znači da Bog uvijek spašava naraštaj sve¬ 
tih, 31 kao i to da će Crkva, obnavljana od koljena do koljena, 
na pouzdanim temeljima Petra postojano održati vjeru. 32 

NOA 

„ 12. Ne može se zanijekati da su do- 

Noinu rođenju gađaji u vezi s Noom puni silnih Bo¬ 

žjih djela i uzoraka budućih stvar¬ 
nosti. Koliko god, naime, pamet bila tupa a volja nesklona 
da prihvati istinu, ima ovdje takvih riječi i djela da će izma¬ 
miti osjećaj za istinu i onima koji to neće. Stoga nam je 
ukratko iznijeti s kojim sve stvarima valja Noine zgode uspo¬ 
rediti da se shvati proročanski smisao pojedinih zbivanja. 

Noa je praslika onoga čovjeka što ga je Gospodin uzeo 
iz djevice. 33 A da to shvatimo iz samih svetopisamskih riječi, 

30 Hilarije slijedi i ovdje egzegetsku tradiciju koja nam nije za¬ 
svjedočena: redovitije se Setovo ime tumači resurrectio — uskrsnuće, 
ili positus-positio — postavljen, uspostava: J. P. BRISSON, n. dj., 96 2 . 

31 Naraštaj svetih: to su kršćani ili, bolje reći, pripadnici Crkve. 
Mada je Abel bio nasilno likvidiran, nije Bogu bilo nimalo teško podi¬ 
ći mu odmah nadomjesnika, koji će nastaviti i zajamčiti kontinuitet 
roda pravedničkoga: Crkve starozavjetne i novozavjetne. Po Hilariju 
— a i prema dogmatskoj konstituciji Lumen gentium 1, 2 — Crkva 
obuhvaća svekolike pravednike koji su od početka ljudskog roda pa 
sve do posljednjih vremena živjeli po vjeri: usp. In ps 9, 4. 

32 Uz značajnu misao o trajnoj svetosti Crkve, ističe Hilarije uvje¬ 
renje da je Petar pouzdani nastavljatelj one linije koju je Krist zapo¬ 
čeo, kao što je Set nastavio lozu Abela pravednoga, u kom valja 
gledati pralik Kristov. Prije je poitierski biskup napomenuo da je 
Krist utemeljio Crkvu na Petru, a ovdje se eto, u jednom od najdrev- 
nijih latinskih otačkih spisa, još snažnije naglašava Petrova veza s 
Kristom pod ekleziološkim vidom. 

33 Tezu da je Noa tip Kristov, Hilarije će razviti osobito na os¬ 
novu poznate novozavjetne i patrističke ideje o pokoju: requies — 
avanot^aic,. Time se daljnji izvodi lijepo uklapaju u opću kršćansku 
tradiciju: usp. J. DANIELOU, Sacramentum futuri , 55ss. — U skladu 
s Hilarijevom terminologijom prevodimo i ovdje adsumere hominem 
sa: uzeti čovjeka; o tom: gore bilj. 6. 

treba nam znati kako je o njemu prorokovao njegov otac 
Lamek: I Lamek rodi sina, kojemu nadjenu ime Noa, veleći: 
Ovaj će nam donijeti pokoj od naših posala i od muka naših 
ruku i od zemlje koju je prokleo Gospodin Bog (Post 5, 
28-29). Ali, po mom mišljenju, to ne može posve odgovarati 
onom Noi o kom je riječ. Ta, koji je pokoj on donio ljud¬ 
skom rodu i od kojih ga posala on izbavio? Pa, za njegova 
života uništeno je čitavo čovječanstvo: potop se izlio! I jedva 
je on opet ugledao lice zemlje, a i nakon toga živio u još 
težim prilikama. A gdje je onda pokoj što ga je Noa imao 
donijeti? 

Ovdje se, međutim, označuje kako je moć da to izvede u 
onoga koji će pokoj zbilja ostvariti: jer takvo što niti odgo¬ 
vara ljudskoj naravi, niti čitamo da je gdje zapisano, a 
niti se iz samih činjenica razabire da je Noa što od toga 
učinio. Sveto nam pismo jednostavno iznosi razne događaje iz 
njegova života: da je bio Bogu po volji, da je nađen pra¬ 
vednim, da mu je zapovjeđeno sagraditi korablju, da je u 
nju ušao, da je iz nje pustio gavrana, da je natrag primio 
i opet pustio goluba, da je iz korablje izišao, da je zasadio 
vinograd, da se pijan od njegova roda otkrio do gola, da mu 
se Ham narugao, da su ga Sem i Jafet pokrili, da je jednoga 
udario prokletstvom, a druga dva obdario pravom mjerom 
blagoslova (Post 6, 6^9, 27). I to se sve ima shvatiti onako 
kako se s Noom dogodilo. 


Pralik Kristov Međutim > u tim istim zgodama 

krije se ujedno i veliko otajstvo bu¬ 
dućih stvari, pa ćemo svaku raspraviti po redu, to više što 
pojedine događaje i osobe valja uzajamno uspoređivati. 

Nou ćemo, stoga, dovesti u vezu s našim Gospodinom, 
koji je Riječ tijelom postala (Iv 1, 14), koji je i rekao u evan¬ 
đelju: Dođite k meni svi koji ste umorni i opterećeni, i ja 
ću vas okrijepiti. Uzmite jaram moj na se i učite se, jer 
sam krotka i ponizna srca. Tako ćete naći pokoj svojim 
dušama, jer jaram je moj sladak, a moje breme lako (Mt 11, 
28-30). To je, dakle, onaj koji smiruje i dušama donosi pokoj 
i koji zbog skora suda zbrinjuje u korablju svoje nauke i 

svoje Crkve 34 sinove koje je rodio i tako nazvao; koji im 
daje Duha Svetoga; umire, izrugan je, uskrsava te ljudskom 
rodu određuje posvećenje ili kaznu, već prema tomu što 
su učinili, pravo ili krivo. 

Posvećenje Crkve treba, dakle, vidjeti oličeno u zapovijedi 
danoj Noi da uđe u korablju i da iz nje izađe. Piše, naime: 
Ući ćeš u korablju ti i tvoji sinovi i tvoja žena i žene tvojih 
sinova (Post 6, 18), i opet: Reče Gospodin Bog Noi: Iziđi 
iz korablje ti , tvoja žena , tvoji sinovi i žene tvojih sinova 
(Post 8, 16). Kod ulaska u korablju svaki je spol spomenut 
za se: muški s mužem, a ženske sa ženom; što znači da on: 
koji budu htjeli ući u Crkvu, imaju živjeti suzdržljivo, jer 
će prilike za svoj bračni život svatko imati kasnije. 35 


Drugo i treće 
slanje goluba 


14. Posve je jasno što znači i sli¬ 
jedeće odašiljanje goluba: kad se 
ovaj vratio s plodnim maslinovim 
lišćem, onda je doletio sam i nije ga trebalo uhvatiti rukom 
(Post 8, 10—11). 

To se ispunilo kad je sedamdeset učenika 36 , primivši Du¬ 
ha Svetoga, bilo poslano da propovijedaju evanđelje, pa su 
se vratili ponosni što su im nečisti duhovi bili podložni 
(L/c 10, 1 ss). Duh je Sveti, naime, tada donosio plod Božjeg 
milosrđa, koji je označen maslinom; ali kasnije, kad budu 
učenici odstupili od Gospodina 37 , on neće više u njih naći 


34 U starokršćanskim je spisima Noina korablja s golubicom če- 
stoput prikazana kao slika Crkve i Duha Svetoga. To potvrđuju i 
ostaci najstarije, npr. katakompske ikonografije: J. DANIELOU, n. 
dj., 84s. 

35 Jedini poznati nam rukopis Rasprave ima ovdje prazninu, pa 
ne možemo znati kako je naš autor svoju misao dalje razvio. U ne- 
stalom je odlomku moralo biti govora o odašiljanju gavrana (Post 
8, 6s) i o prvom ispuštanju goluba (8, 8s). Donekle se to dade popuniti 
stavkom iz Hilarijeva tumačenja In ps 146, 12 — pogotovo ako stoji 
Brissonovo mišljenje da u prvoj rečenici tog pasusa autor cilja na 
svoju Raspravu o starozavjetnim otajstvima: n. dj. 100—101 4 : »Sjećamo 
se — veli Hilarije u tom tumačenju — da je gavran bio slika grešnika 
kad se, ispušten iz korablje, više ne vrati...« 

36 Aludira se na Lk 10, lss. Hilarije slijedi bolje čitanje: sedam¬ 
deset, ne sedamdeset i dva učenika, kako ima Vulgata. 

37 Nije lako reći koji prizor iz evanđelja imade pred očima naš 
autor u tom odlomku: odlazak učenika nakon govora o euharistiji 
prema /v 6, 66, ili bijeg učenika nakon Isusova hapšenja u Maslinovu 
vrtu (Mk 14, 50), ili pak nevjerovanje njegovu uskrsnuću prema Mt 
28, 17. 

otpočinka.. Golub se vratio k Noi s plodom, i tako drugim 
svojim povratkom označio plod Duha Svetoga nad pokore¬ 
nim demonima, a ujedno i nemogućnost da u učenika koji 
odstupe od Gospodina nađe bilo kakav počinak 38 . 

Treće pak odašiljanje i odlijetanje (goluba) predoslikava 
stanovanje Duha Svetoga u onomu koji vjeruje: to jest, kad 
jednom naiđe, Duh Sveti ostaje zauvijek u duši vjernikovoj. 


m T * ... 15. Od plodova zasađenog vinograda 

— slika Kristove muke Noa se °P 10 1 time označio muku^. 

Jer, zapravo, Gospodin je vinograd 
prenio iz Egipta i zasadio (Ps 79, 9), i još: Izraelova je kuća 
vinograd Gospodina nad vojskama {Iz 5, 7). Muci su, naime, 
uzrokom djela njegova naroda što ga on bijaše prenio i za¬ 
sadio. Ako bi pak, možda, tko mislio da Noino opijanje nije 
slika Gospodinove muke, pobit će ga ono što slijedi: uosta¬ 
lom, i u evanđelju ispiti čašu znači podnijeti muku i smrt 
(Mt 20, 22; 26, 39). 

Od triju sinova Noinih, jedan se ruga očevoj golotinji, a 
druga ga dva pokrivaju. Iako su ova dvojica oca pokrila za¬ 
jedno, ipak im je, nakon prokletstva trećega, dan za jedno te 
isto djelo različit blagoslov. U toj se trojici sinova vidi sav 
ljudski rod: to jest oni koji žive pod Zakonom, oni koji su 
opravdani milošću, i pogani. Od njih se pogani rugaju Gospo¬ 
dinovoj muci i obnaženom Božjem tijelu, a ona dvojica koja 
pokrivaju golotinju, označuju Zakon i milost 43 . 

38 U rukopisu A ovo je mjesto nepotpuno: et discedentibus a Do¬ 
mino discipulis consistendi adhuc re . H. LINDEMANN 

predlaže ovu nadopunu: re (quiem nullam). Naš je prijevod nastojao 
iskoristiti taj pokušaj. 

39 Ta je tipološka egzegeza tradicionalna: nalazimo je kod Ciprija- 
na, Epist 63, 3; Augustina, Contra Faustum 12, 23; Izidora Seviliskocr 
Qaest in VT, in Gen . 

40 Ta posljednja rečenica nije sačuvana u glavnom rukopisu A. 
Sačuvala se, među navodima što ih je iz Rasprave ispisao Petar Dja- 
kon, u kodeksu B. Posve slično tumači zgodu i Augustin: Contra Fau¬ 
stum 12, 23. 

16. Da je pak Jafet smješten u Semove stanove (Post 9, 
26), to označuje one pogane koji su pozvani k vjeri. Sem pak 
poosobljuje izraelski narod 41 . 


ABRAHAM 


17. 

Sara je slika Crkve, Agara sinagoge 42 . 

što pokazuje da je potomstvo pozvano u Izaku — Krist 
(Gal 3, 16 s). U njem dolazi do izražaja i praslika (Gospo¬ 
dinove) muke kad ga otac poziva na žrtvovanje, kad on nosi 
drvo za žrtvu i kad ovan posluži za dovršenje žrtve 43 . . . 


Imena Abrahama 
i Sare 


18. U slovu dodanom Abrahamu vri¬ 
jednost je broja »jedan«, a u onom 
dodanom Sari broja »sto« 44 : a to 
odgovara Spasitelju koji, ostavivši u gori devedeset i devet 
(ovaca) ode tražiti jednu koja bijaše zalutala (Mt 18, 12). 


41 I taj nam se stavak sačuvao u zbirci Petra Đjakona, i to ne 
potpun, a možda ni doslovno onakav kakav je izišao iz Hilarijeva pe¬ 
ra: usp. P. J. G. GUSSEN, n. dj. Misao je ipak jasna: pogani, predo- 
značeni Jafetom, dobivaju pravo na duhovna dobra što ih je Bog prije 
dao Izraelcima, koje označuje Sem. 

42 Ideja posve pavlovska: Gal 4, 21ss. I taj ulomak nedostaje u 
glavnom rukopisu. Spasio nam ga je, kao i gornje, Pavao Djakon. 
Nije sigurno je li navod doslovan ili samo po smislu: P. J. G. GUS¬ 
SEN, n. dj. 

43 Na nebrojeno je mjesta u starokršćanskim spisima i slikama 
Izakovo žrtvovanje prikazano kao tip Kristove žrtve: o tom, J. DA- 
NIELOU, Sacramentum futuri, 97 ss. 

44 Polazeći od grčkog teksta LXX, Hilarije uzima da je prvotnom 
Abrahamovu imenu — tj. Abram — bilo dodano jedno slovo, i to 
alfa, koje je u Grka imalo vrijednost jedinice; a Sarinu prvotnom 
imenu slovo rho, s brojčanom vrijednošću stotice. Prema A. FEDER-u, 
Studien III, 40, Hilarijevo bi tumačenje moglo biti i originalno. Ne 
treba, međutim, smetnuti s vida da je kulturni svijet, iz kojeg je 
moguće ovakvo umovanje, grčki, a ne latinski ili biblijsko-semitski 
jer sistem brojeva u ovima ne odgovara grčkom brojčanom sustavu. 
Mističnu vrijednost brojeva u vezi s Abrahamom nalazimo već u drev¬ 
noj tzv. Bamabinoj poslanici, 9: u kojoj se broj Abramovih slugu 

— 318, razlaže kako slijedi: 300 = T = križ; 18 = = kratica Isuso¬ 

va imena, što znači da je u broju Abrahamovih slugu predoznačeno 
otajstvo Isusova križa. O tom: J. N. D. KELLY, Early christian doctri- 
nes, 66; 

H. RAHNER, Symbole der Kirche, 417ss. 

Prema tomu, u onom slovu dodaje se Abramu broj »jedan«, 
jer jedan je Gospodin Isus Krist, rođen od djevice, po ko¬ 
jem su očišćeni grijesi vjernika. On, dakle, u Abrahamu pre- 
doznačuje ono što je sam imao izvršiti: Abraham je, kad mu 
je dodan broj »jedan«, bio prozvan ocem naroda; a Isus 
je, kad k sebi uze jedno čovještvo, postao ocem i otkupite¬ 
ljem naroda, jer je Sari, to jest prvobitnoj Crkvi nebeskog 
Jeruzalema, vratio stotu ovcu 45 . 


REBEKA 


Rebeka slika Crkve 


19. Rebeka pruža dvostruku sliku: 
ženidbe i poroda, ženidbom (usp. 
Post 24, 1 ss) predoznačuje Crkvu: napaja deve, to jest Kri¬ 
stu podložene narode; naušnicama pokazuje slušanje vjere; 
a narukvicama ures dobrih djela; zapitana o ženidbi, odgo¬ 
vara kako to čine oni koji se imaju Kristu pridružiti da do¬ 
đu do gledanja 46 ; izlazeći iz doma svog oca, pokazuje da neće 
moći biti sluga Kristov tko se ne odreče mana i požuda; 
svoja dva potomka čini znakom dvaju naroda (Post 25, 
23) 4 7 . 


45 I taj stavak nedostaje u rukopisu A. Zabilježio ga je opet Pe¬ 
tar Djakon, ali nažalost ne u cijelosti. Srodno izlaganje nalazimo u 
In Mt 18, 6: o tom, J. P. BRISSON, n. dj., 49s. — Jedno slovo dodano 
Abramu, kao praliku Kristovu, znači ljudski rod što ga je Spasitelj, 
kao dobri pastir, došao potražiti da ga — kao nađenu ovcu — pridruži 
prvobitnoj, anđeoskoj i nebesničkoj Crkvi, u kojoj su mnogi gledali 
onih devedeset i devet ovaca ostavljenih na gori. O Crkvi kao prvo¬ 
bitnoj zajednici — ecclesia primitiva — govori Hilarije i drugdje, npr. 
In ps 124, 4; 149, 2. O Hilarijevoj ekseziologiji vidi: A. CHARLIER, 
L’Eglise Corps du Christ chez S. Hilaire de Poitiers, u: Ephemerides 
theologicae lovanienses 41, 1965, 451—477. 

46 Temu gledanja (visus) nalazimo u ovom kontekstu već kod Fi- 
lona: mistične zaruke s Rebekom pribavljaju Izaku »gledanje Boga«; 
usp. J. DANIELOU, Sacramentum futuri, 116. 

47 I taj je odlomak sačuvan samo u kodeksu B, među navodima 
Petra Djakona. Teško je reći je li ispisan doslovno; usp. P. J. G. 
GUSSEN, n. dj. 

EZAV I JAKOV 


20 . 

Prvorodstvo Ezava (Ezavovo) nam ime tumači Pismo: 

oda"brSTzraela 1 reče Ezav J *kovu: Daj mi da oku - 
J sim od toga što si skuhao, jer gi¬ 

nem. I zato se prozva Edom (Post 25, 30) 48 . Nakon toga je 
prodao svoje prvenstvo radi jela veleći: Eto umirem, što će 
mi prvenstvo? (Post 25, 32). 

Kod starih je prvorođenac imao pravo da naslijedi bašti¬ 
nu očeva doma kao i pravo da mu budu podložna braća 
rođena poslije njega. I zato, budući da se, u onih koji žive 
po tijelu, pravo prvenstva — što ga je Ezav, kao praslika 
nevjernog naroda, prodao zbog tjelesnih želja — odnosi na 
ovaj život; kad Ezav kaže: Eto umirem, što će mi prvenstvo?, 
očito, on se ne odriče nade u ovozemnu čast prvorodstva, jer 
mu je kao čovjeku to prvenstvo pripadalo sve do smrti, nego 
je nadu izgubio zato što je, kao stariji po Zakonu, nosio u 
sebi lik jednog naroda, naroda koji je doista bio prvi iza¬ 
bran za Božju baštinu, ali se nade u uskrsnuće i u Božju 
slavu odrekao. Sav obuzet tjelesnim željama, pokazao je on 
da je o svojoj časti zdvojio, a dolikovalo je da joj se, kao 
prvorođenac, poslije smrti nada. 


Blagoslov Jakova 


21. Tako je, dakle, Ezav očajao o 
svojem prvorodstvu. No, i ostale su 
se stvari s njim zbile i kao povijesni događaji i kao slikoviti 
nagovještaji 49 . 


48 Nakon poprilične praznine ovdje se opet nastavlja tekst ruko¬ 
pisa A. Sudeći po idejnoj zamisli radnje iz TM 1, 1 (vidi gore bilj. 
4), morao je Hilarije prije Jakova govoriti bar o: Melkisedekovu bla¬ 
goslovu, Abrahamovu opravdanju i Izakovu rođenju. Sav je taj dio, 
nažalost, izgubljen. — Ime Edom — Crven — obično izvode od crvene 
leće, ali biblijski tekst što ga navodi poitierski biskup ne spominje 
leće već samo kuhano jelo — coctura. Hilariju Edom znači: deficiens, 
tj. onaj koji gine, odustaje, otpada: usp. i In ps 59, 13. I zato je on 
iskonski pralik otpada izraelskog naroda od nade u Božja obećanja. 

49 To je jedna od temeljnih postavki Hilarijeve tipologije: sveto- 
pisamski izvještaj o određenom događaju, koji se zbio na povijesnom 
planu, može se u načelu promatrati dvojako: kao puki, materijalni 
prolazni događaj, koji se, kao takav, odnosi na ono što je u nepovrat 
nrnulo, i kao proročanski, tipski navještaj buduće prave spasonosne 
zbilje, koja je zato za vjernike daleko aktuelnija od nečeg što je 

Kad su Izaku oslabile oči, on, po svom običaju, upozori 
Ezava da mu priredi jelo od lova e bi ga prije svoje smrti 
blagoslovio. No, netom je to čula Rebeka, nagovori Jakova 
nek on brzo pripremi ocu za jelo dva kozlića i nek se odje- 
ne u Ezavovu haljinu; ovi mu oko ruku i vrata, radi prije¬ 
vare, jareće kožice, jer je bio gladak. I na taj način preote 
Jakov za se blagoslov koji je bio spremljen za Ezava. A bio 
je blagoslovljen ovim riječima: Gle! Miris sina mog nalik je 
mirisu puna polja koje Gospod blagoslovi. Neka ti Bog da 
rosu s neba i plodnost zemlje. Izobilje žita i vina. Narodi 
ti služili, knezovi ti se klanjali! Bratom svojim gospodari, 
nek sinci oca tvog pred tobom padaju! Proklet bio tko tebe 
prokune; blagoslovljen tko tebe blagoslovi! (Post 27, 27—29). 


Duhovni smisao 


22. Taj se događaj za Ezava i Jako¬ 
va zbio, doduše, pod vidom povije¬ 
sne zbilje, no u njem ima i duhovno predoslikavanie svoje 
mjesto. 


Stariji je zbog tjelesne hlepnje bio prodao pravo svog 
prvorodstva kad je, iz požude za trenutnim dobrima, izgu¬ 
bio nadu u vrijednost budućih dobara; a mlađi ga je bio 
kupio uz cijenu gubitka trenutnih dobara. No, zar za tim, 
što se na tjelesni način zbivalo, ne ide u korak i ono što se 
imalo dogoditi na duhovni način? Nevjernici drže da se u 
užitku nalazi svako dobro: a tako je i prvi narod, iz tjelesne 
pohote, izgubio čast uskrsnuća. Naprotiv, vjernici se trenut¬ 
nih naslada odriču i svu svoju nadu stavljaju u buduće; 
radi nje se uzdržavaju duhom i tijelom i time preotimaju 
dobra koja su bila određena za stariji narod. 

Jakov se onda odjenuo Ezaovom haljinom, haljinom ko¬ 
ja se i u evanđelju obično spominje kao odjeća neumrlosti. 
Tako je mlađi brat, i to onaj isti koji je bio rasuo primljeni 


zauvijek prošlo. Valja naglasiti da Hilarije redovito pripisuje proro¬ 
čanski, nagovještaj ni značaj zbivanju ili događaju, ali ga rado osvje¬ 
tljuje i upotpunjuje proročkom riječju; time dolaze u njegovoj tipo¬ 
logiji u neraskidivu vezu djelo i riječ, profetizam realni i verbalni. 
Iz uvodnih pripomena u TM 1, 1 proizlazi da su od starozavjetnih 
kategorija nagovještajne ove: v dicta — riječi, facta — događaji, exem- 
pla — slike ili uzorci; i još: viri — ličnosti, tempora — vremena, 
i res — činjenice ili stvari. Zanimljivo da je od tih verbalna tek jedna: 
dicta , dok su sve ostale u biti realne. 

dio očevine, dobio opet prvu haljinu 50 (Lk 15, 12—32). A i 
Jakovu je bilo prijeći iz grijeha u sjaj nevinosti pa se zao- 
đjeo jarećim kožicama hoteći time oponašati izgled (starije¬ 
ga) brata. No, kako je od negdašnjega grešnika imao postati 
nosilac časti novostečenog blagoslova, to je on izgled greš¬ 
nika uzeo na se pomoću kožica životinja, koje su bile već 
mrtve. 


23. Samo pak dublje značenje bla- 

kršćanskog naroda poslova * smisao ^ e S ovih ^raza po¬ 
kazuje da se u njem nema ništa 

shvatiti prema onom kako se tada odigralo. Jakov je, naime, 
bio blagoslovljen rosom s neba, plodnošću zemlje, izobiljem 
vina i pšenice (Post 27, 27 s), a trpio je glad i kupovao žito 
iz Egipta; imali su mu se narodi podložiti i služiti, a kad 
tamo on se s cijelom obitelju predao pod vlast faraonovu; 
rečeno mu je da će mu se klanjati knezovi, a zapravo je 
sam mnogo vremena služio Labanu kao gospodaru; bio je 
postavljen svome bratu za gospodara, a kako onda to da se 
sam kao gospodaru poklonio svom bratu? I zato, budući 
da Pismu ne prijeti opasnost da laže, sve to, premda je re¬ 
čeno o Jakovu, ipak označuje i događa se u vidu onog naro¬ 
da kojemu je Jakov bio predslikom; što znači da je sve to, 
u skladu s obećanjima proroka i evanđelja, pripravljeno za 
vjernike koji će suditi svijetu i anđelima (i Kor 6, 2—3) i 
koji su određeni za zajedništvo (s Bogom) u nebeskom kra¬ 
ljevstvu. 

24. čak se ni sam početak blagoslova ne odnosi na tada¬ 
šnje događaje, nego na one savršene koji su se imali ostva¬ 
riti u budućnosti, jer reče: Gle! Miris sina mog nalik je mi¬ 
risu puna polja koje blagoslovi Bog (Post 27, 27). Miris — 
to je predznanje duhovno, a puno polje — to je savršenstvo 
plodova. Poljem se, kako uči evanđelje (Mt 13, 38), naziva 
svijet; samo valja uzeti da pod izrazom blagoslovljenog svi¬ 
jeta sigurno ne dolazi ovaj svijet koji će se raspasti i neće 
ga biti, nego onaj vječni i puni savršenih plodova. Budući da 

50 Značajno da i rimska liturgija, u misi subote po II korizme¬ 
noj nedjelji, dovodi u vezu izvještaj o dvojici Jakovljevih sinova i o 
dvojici braće iz Lukine prispodobe (Lk 15, 12—32). 

je, dakle, miris Jakova isto što i miris puna ipolja, te budući 
da u naravnom redu miris znači predznanje duhovno, jer 
se narav svake stvari osjeti po mirisu, Izak pokazuje da je 
po mirisu osjetio, to jest da je po duhu unaprijed spoznao 
da će blagoslov mlađeg naroda biti isto što i blagoslov 
vječnoga života, kad će obadvoje biti vječno, to znači, i taj 
život i narod koji će ga uživati. 


Blagoslov Ezava 


25. I zato, da bismo obilato Božje 
milosrđe sagledali u predoslikava- 
nju budućih stvarnosti pomoću negdašnjih, sve je (u Pis¬ 
mu) izloženo i zapisano tako pomnjivo da jedan te isti po¬ 
vijesni opis odgovara i događaju u prošlosti i nadi u buduć¬ 
nosti. Kad je ono Izak imao blagosloviti Jakova mjesto Eza¬ 
va, bio je u brizi da se ne bi kako prevario. Jakov je tvrdio 
da je on Ezav, a Izak je bio slijep, pa je rekao: Primakni 
se, sine moj, da opipam jesi li ti moj sin Ezav ili nisi (Post 
27, 21). Iako je bio odjeven Ezavovom haljinom i pomoću 
kožica lažno dočaravao njegov izgled, slijepi ga je otac sum¬ 
njičavo propipao. A dok ga je pipao, govorio je: Glas je Ja- 
kovljev, ali su ruke Ezavove (Post 27, 22). 

Po tome je jasno da su brižni Izakovi osjećaji bili na stra¬ 
ni Ezava. Međutim, kad se ovaj kasnije vratio iz polja i 
lova te se predstavio ocu kao prvorođenac da bude blagoslov¬ 
ljen, i kad se uspostavilo da je za blagoslov preduhitren, 
Izak se nije pokolebao. Naprotiv, ustrajao je u potvrdi bla¬ 
goslova danog Jakovu govoreći \Njega sam već postavio za tvo¬ 
ga gospodara, njemu sam svu njegovu braću predao za slu¬ 
ge; žitom sam ga i vinom opskrbio . A što sad za te mogu 
učiniti, sine moj? (Post 27, 37). A kad ga je Ezav, sav u 
plaču i suzama, stao moliti za blagoslov, reče mu ovako: 
Daleko od plodna tla dom tvoj će biti, daleko od rose s ne¬ 
ba. Od mača svoga ćeš živjeti, brata svoga ćeš služiti. Ali 
jednom, kada se pobuniš, jaram ćeš njegov stresti sa svog 
vrata (Post 27, 39—40). 


26. Odakle sad taj preokret u (njegovoj) volji? Zašto osje¬ 
ćaji ovog čovjeka dolaze sami sa sobom u suprotnost, ako 
ne stoga što se svetopisamski govor tako podešava da odgo¬ 
vara i tadašnjem zbivanju i budućem nadanju? To što je bio 

brižljiv u provjeravanju (Jakova), dolazilo je od očinskog 
osjećanja; a što je uskratio promijeniti blagoslov, od duhov¬ 
noga znanja. U prvom je postupio po naravi, a u drugom 
držao se slikovitog predoznačivanja; u prvom je kao otac 
obuzet posvećenjem prvorođenca, a u drugom duhom pro¬ 
ročkim ustraje u blagoslivljan ju mlađega naroda. S jedne 
strane, dakle, povijest pripovijeda o samoj zgodi, a s dru¬ 
ge, povijesni postupak ostaje u vezi s nadom koju predo- 
crtava. 

No, proročansko značenje nije tu stalo, tako da se gre¬ 
šni i stariji narod još može nadati blagoslovu mlađega, kad 
bi samo vjerovao! ... Pristup k spasenju otvoren je svima, 
ali ono što čini teškim put života nisu pojedinačne nevolje, 
koje su — možemo reći — nikakve, nego pravo na vlastitu 
slobodu 51 . Imade u ljudskoj volji neko otezanje u postiza¬ 
vanju Božjeg milosrđa, kako razabiremo iz onoga što je 
uprav rečeno o Ezavu. On je tražio da bude blagoslovljen, ali 
ga je otac, na poticaj duha, prepustio svijetu, dopustio mu 
da se hvata mača, ali i odredio da služi bratu. Međutim, 
da ne bi izgledalo da je to odlučeno zauvijek i da mu nema 
više mogućnosti obraćenja, otac je blagoslov, što ga je Ezav 
iskao, odgodio sve do onog časa kad bude sa svog vrata 
stresao jaram svog brata koji će mu zapovijedati. Pravo, 
dakle, da strese jaram ostavljeno mu je, jer svatko ima 
pravo da k vjeri pristupi slobodno i svojevoljno. A blago¬ 
slova će biti dostojan onda kad od robovanja nevjere prije¬ 
đe u slobodu vjere. 

MO JSI JE 

v 27. I pripovijedanje se Mojsijevih 

ponašanje zgoda nadovezuje na ono slikovito 

predskazivanje kakvo je započelo već s Adamom. Dostojno 
je Božjeg milosrđa to što se povijest svakog patrijarha bar 

51 Hilarije pokazuje i na ovom mjestu kako dobro pozna Pav¬ 
lovu teologiju, osobito onu iz Rim 9, lss. Bog je gospodar svoje milo¬ 
sti pa je i daje kome hoće. Sam je po sebi ne zaslužuje nitko, ni Ezav 
koji je zbog niska nagona prodao prvorodstvo, ni Jakov koji ga je 
na izuzetan način dobio. Nadasve ipak prevladava Božje milosrđe 
koje stoji na raspolaganje Ezavu i svakomu. Treba mu se samo svoje¬ 
voljno obratiti i u nj povjerovati. 

u nečem povodila za onom savršenom stvarnošću što se ima¬ 
la dovršiti u našem Gospodinu. Tako je, kroz pojedine slike, 
vremena i naraštaje, bilo djelomično pređoslikano ono što 
se imalo dogoditi samo u njemu i samo po njemu. Istina, 
slikovito nagoviještanje kroz toliko stoljeća nije moglo do¬ 
seći svega onoga što je prava zbilja jedino u Kristu. No ipak, 
s pojedincima i po pojedincima se nije ništa dogodilo tako 
da ne bi događaji, koji su se kasnije ispunili po Kristu ili 
u Kristu, predstavljali, u neku ruku, oponašanje negdašnjih 
zbivanja. 


28. Mojsije, rođen u doba kad je 
faraon naredio (Izl 1, 15) da se pou¬ 
bijaju sva muška djeca, bio je za 


Rođenje i 
spašavanje Mojsija 


vođu naroda spašen drvom koje je plivalo po vodi (Izl 2, 10). 

A zar nije i u ono doba, kad se Gospodin naš kao čovjek 
rodio, takova ista kraljeva mržnja i strah stala da bijesni 
protiv onog čovjeka, posve jednaka nama, što ga Gospodin 
bijaše uzeo i što ga je uprav po otajstvu drva i vode, a u 
sebi i poradi sebe, preobrazio 52 za nebesku slavu i postavio 
za kralja nad narodima (usp. Ps 2, 6 — 8)?™ 

Mojsija je potom prihvatila faraonova kći kad se došla 
kupati u rijeku; a kako se ondje našla njegova sestra, ova 
je za dojilju ponudila Židovku. A zatim je predvela majku. 

52 Izdavači ispravljaju tekst rukopisa A: hominem, quem adsump- 
sit... m se ac šibi ad caelestem gloriam demutatum etc. u: ... ad 
caelestem glonam deputatum, ili: deputato. Potrebno je, međutim 
ostati kod izvornoga čitanja: demutatum. To je ne samo ledio diffici - 

,9 r P e S° osobito izraz kategorije kojom Hilarije često opisuje po¬ 
sljedice koje je uskrsnuće imalo na fizički izgled i sastav Kristova 
covjestva: homo assumptus je kroz uskrsnuće bio proslavljen ili 
1 0 ?.7 11 J e nJ en (demutatus) u čovjeka slavnog, neumrlog, vječno^. 
Sličnu misao nalazimo u TM 1, 2 i 1, 31. Opširno raspravlja o tom 
pitanju A. FIERRO, n. dj. 208ss. 

53 Jedan je od ključnih a ujedno i najstarijih tipskih realnosti 
u ekonomiji spasa dvočlan voda-drvo. Sreli smo ga već kod Noina 
potopa. Kao što onda, tako ovisi i sada spas čovjekov od iste »kom¬ 
binacije«: vode i drva. Samo se razina promijenila: mjesto spasa na 
tjelesnom, zemaljskom, privremenom planu, imamo poslije Krista 
u vodi i drvu spasenje duhovno, potpuno, vječno. U središnjem tre¬ 
nutku ljudske povijesti, onda kad se spasenje zbiljski ostvaruje, 
to jest kad Isus umire na križu — prastari se »materiialni« dvoćlan 

Majka ga je uzela i othranila, a onda vratila faraonovoj kće¬ 
ri, a ova preuzela i posvojila kao sina. 

29. Poveži osobe, usporedi činjenice, 
Mojsijevo djetinjstvo promotri događaje, pa ćeš u sliko- 

— ^siika'Krista vitosti ondašnjega naći pravu stvar¬ 
nost budućega. 

U liku Mojsijeve sestre Zakon 54 , koji je pratio Krista sve 
do otajstva drva i vode. U faraonovoj kćeri pak lik je po¬ 
ganskih naroda. Prema povijesnom izvještaju, ona nije vi¬ 
djela nego mališana, ali je svojim postupkom izvela nešto 
proročko: Zakon je Crkvi — ili faraonovoj kćeri — predveo 
sinagogu za dojilju i majku djetetovu. I na taj način, u onom 
se zbivanju sačuvao duhovni smisao, jer se pristojalo da 
Krista tjelesno othrani Zakon — kako to i sam uči —, ali 
ga je trebala posvojiti Crkva. 

Kad je Mojsije poodrastao, posjeti on braću koja su bila 
porobljena. Onda dotuče Egipćanina koji se banio i nano¬ 
sio nepravdu jednomu od njegovih (Izl 2, 11—14). No, po¬ 
slije je od tog istog (sunarodnjaka), što ga bijaše osvetio 
pred Egipćaninom, bio i sam optužen. 

A zar nije i Krist, kad je bio u zreloj i punoj muževnoj 
dobi, pohodio svoj narod, koji mu je po tijelu bio brat? 
Došao je, naime, k izgubljenim ovcama Izraelova doma (Mt 
15, 24). Nije li on oborio i svladao đavla koji se nad njima 
banio (Lk 11, 18)? Jer posjed jakoga nitko ne ugrabi ako 
njega prije ne sveza (Mk 3, 27). A nije li i Krist bio optu¬ 
žen uprav od onih koje bijaše osvetio od sotone te ih iz rop¬ 
stva preveo na slobodu? 

I tako je u Bogu milosti doseglo svu puninu ono što je 
u donosiocu Zakonu bio tek slikovit nagovještaj. 

54 U ranokršćansko je doba Crkva rado koristila priliku da po¬ 
kaže kako je i prije Krista Bog izvodio svoje spasenje i uz pomoć 
pripadnika poganskih naroda a ne samo izraelskoga. Prvi su kršćani 
drukčije nego mi doživljavali svoju pripadnost Crkvi: bili su svjesni 
da su od poganstva presađeni i nakalamljeni na Krista i time postali 
članovi pravog Izraela. Nisu imali dugovjeke materijalne tradicije, ali 
su zato bili uvjereni da je njihov rod vukao lozu od pradavnine: od 
iskonskih pravednika Božjih, tamo od Abela, Seta, Noe, Abrahama 
i svih drugih koji su stvarno radili na ostvarivanju Božje namisli 
spasenja. 

Gorući grm 


30. Na očigled Mojsiju grm bukti, 
ali ne izgara ( Izl 3, 2): To znači. 
Crkva gori od progona grešnika i plamena napasti, kao što 
veli apostol: Podnosimo nevolju, trpimo neimaštinu, ali ni¬ 
smo napušteni; obaraju nas, ali ne propadamo. Mi uvijek no¬ 
simo u tijelu smrtne patnje Isusove da se na našem tijelu 
očituje i život Isusa Krista (2 Kor 4, 8 —10). Tako i na nas 
bijesne požari svih bezakonja, ali nas ne spaljuju. 


Tri znaka 


31. Onda se kao znak vjere postav¬ 
lja štap pretvoren u zmiju i od zmi¬ 
je opet u štap (Izl 4, 2—4). Ta je promjena radi potvrde 
vjere, a ne radi preobrazbe prirode. Ako je štap izraz kra¬ 
ljevske vlasti, a zmija đavla, to nas upozorava da vjerujemo 
u onoga kojega su od Boga vjekova htjeli načiniti Belzebu- 
lom (Mt 10, 25), ali koji je zatim, od tobožnjeg i takozvanog 
Belzebula, po preobrazbi uskrsnuća, bio priznat Bogom vje¬ 
kova, što je i bio. 

A to biva još pouzdanije i sigurnije u slikovitosti slije¬ 
dećega znaka, koji također udovoljava i (budućoj) nadi i 
(prošlom) vremenu. Jer to što je ruka turnuta u krilo po¬ 
primila bjelinu snijega (usp. Izl 4, 6—7), znači da ćemo mi, 
koji počinemo u krilu naših otaca, to jest Abrahama, Izaka i 
Jakova (usp. Lk 16, 22), biti prosvijetljeni onda kad sjaj sla¬ 
ve i časti prožme našu tjelesnu narav (usp. 1 Kor 15, 54). Da 
se pak ruka povučena iz krila opet vratila u ono što je bila, 
uči nas da ono što je taj znak predskazivao nije u vremenu 
još ostvareno. 

Da je pak u trećem znaku voda, uzeta iz rijeke, i pro¬ 
livena na tlo, postala k.rv (Izl 4, 9), i to krije u sebi dubok 
smisao otajstva: nakon pranja vodom prelazit će se k upoz¬ 
navanju krvi 55 . 


Duhovna slikovitost 31 , Vel * a J e stvar , što se u zgodama 

patrijarha sve tako zasniva da se 

ni mjestom, ni vremenom ni načinom ne razlikuje od ono¬ 
ga što se kasnije ispunilo u Gospodinu. U njemu, naime, neg- 


55 Hilarije ima pred očima liturgijski običaj svog doba, kad su 
novokrštenici odmah nakon pranja vodom primali i euharistijsko 
otajstvo, ovdje označeno »krvlju«. 

dašnji nagovještaj poprima obrise potpune stvarnosti, te 
se može usporediti sa slikom koja stoji naprama liku što 
ga predstavlja. Prošle zgode imaju, doduše, sebi svojstvenu 
stvarnost — ukoliko se, naime, zbivaju na razini prirodnog 
događanja — no, već i sama ta stvarnost ljudskih djela ta¬ 
kva je da predocrtava (buduće) Božje djelovanje — i to 
zato da nas odgoji u pravoj nadi i u pravoj vjeri, budući 
da u Božjim djelima ne možemo naći ništa što ne bi već 
prije bilo nekako dočarano u pojedinim ličnostima, u vre¬ 
menima, običajima i činjenicama. Pa, kao što smo u gornjem 
izlaganju pokazali da se zgode Moj sijeva života sve do iz¬ 
laska naroda iz Egipta slažu s onim što se dogodilo u Go¬ 
spodinu ili po Gospodinu, jednako tako i nakon izlaska 
duhovna se slikovitost navezuje na tjelesnu stvarnost. 

33. U pustinji narod ožednje. Voda 
Znak drva mu bj e g e g 0 rka. Protiv vođe nasta 

negodovanje. Bog ukaza na drvo. I voda u dodiru s njim 
postade slatka. I tu dođe do opravdanja, do suda i do is¬ 
kušenja (Izl 15, 23—25). Nakon toga stiže narod do dvanaest 
izvora i sedamdeset palama te se utabori kraj vode (Izl 15, 
27). 

Može pristranost prkosnicima i odvraćati misli, a zablu¬ 
da nevjernicima priječiti razumno shvaćanje teškom smet¬ 
njom — neposluhom, no ipak neće oni moći zanijekati smi¬ 
sao tog silnog čuda. Jer, koje li je to svojstvo imalo u sebi 
drvo, koju li moć krila u sebi neživa tvar da je uklonila 
gorkost, a proizvela slatkost, da je mogla u isti čas i unijeti 
i izlučiti naravnu kakvoću te ono što bijaše strašno odvrat¬ 
no posta okusom slatko? Sve je u tom događaju djelo Bo¬ 
žje moći: Bog je onaj koji je vodu iz jednog svojstva prenio 
u drugo. I posve je sigurno da mu nije pritom trebala po¬ 
moć drva, kao da bi tobože on mogao izvesti promjene u 
vodi samo posredstvom drveta 56 . 

56 Još jednom »otajstvo drva i vode« kao pralik krsne sakramen- 
talne stvarnosti. »Ako je — piše J. DANIELOU u više puta spomenu¬ 
tom djelu Sacramentum futuri, 76s — Bog doista izabrao te znakove 
a ne neke druge, zato mogu ti znakovi sačinjavati sustav »podudar¬ 
nosti« kroz povijest, unutar različitih saveza, podudarnosti koje pod¬ 
vlače kako pojedini savezi ulaze zapravo u jedan te isti plan. Sprega 
voda-drvo, kao oznaka krsta u Starom zavjetu, ide u red najstarijih 
otajstva (sacramenta) novozavjetnih stvarnosti. 

34. Međutim, kako je Bog mogao sve, on je već tada (.po¬ 
stupno) ostvarivao svoje otajstveno djelo određeno za (kas¬ 
nija) vremena 57 . 

Dok je, dakle, narod bio u pustinji, voda mu je bila neu- 
porabiva. No, mi nalazimo da su narodi često nazivani vo¬ 
dama. Tako je rečeno: Vode te ugledaše, Bože, ugledaše te 
vode i ustuknuše (Ps 76, 17), i opet: Sve vode, plješćite ru¬ 
kama (Ps 97, 8) 5 8. Prema tomu otajstvo drva mijenja u 
slatko ooadvoje: i onu vodu koja je po prirodi bila gorka, i 
svaki narod koji u pustinji, dok još nije dosegao obećane 
zemlje, biva gorak s mrmljanja iz prkosa. Voda pak ne sa¬ 
mo što prestade biti kakva je bila nego se, preko obične 
pitkosti, promijeni u bolje: ne samo što prestade biti gor¬ 
kom, nego se prometnu u slatko. Drvo je, dakle, onda dje¬ 
lovalo na vodu a sada otajstvenom svojom snagom koristi 
narodima, koji se nazivaju »vode«. 


35. Na tom drvetu — opet prema Mojsiju — visi i život 
svih ljudi, jer veli: Vidjet ćete život vaš gdje noć i dan visi 
na drvu pred očima vašim; boj at ćete se i nećete biti sigurni 
~ a život vaš (Pnz 28, 66). To se drvo, prema Jeremiji, baca 
u kruh: Zli su naum skovali proti meni govoreći: Dođite, 
bacimo drvo u njegov kruh (Jer 11, 19J 5 » 


. . 5 <7. S Y a ekonomija spasenja tvori jednu jedinstvenu cjelinu, u ko- 
joj otan zavjet igra ulogu pripremanja, nagovješćivanja, slikovito^ 
najavljivanja budućega, a Novi ulogu ostvarenja, ispunjenja, pune rea- 

° Vdje: arCanum 

58 Pored predoznačavanja sakramentalne krsne vode, može u Sta- 
rom zavjetu voda izražavati i — narode. Ovo jednačenje vode = na- 
S°Th i J c e u ? llar /k a susrećemo više puta - npr. TM 2, 6; In ps 123, 
5 143, 15 - temelji se na Otkr 17, 15 gdje čitamo: »'Vode' što si ih 
vidio — proslijedi mi anđeo — gdje sjedi Bludnica, to su puci i mno- 
štva, narodi i jezici.« Usp. J. DANIELOU, Sacramentum futuri 59; 

59 Dva izrazita starozavjetna teksta u još izrazitijoj ranokršćan¬ 
skoj formulaciji, koja se ne poklapa u svemu s izvornikom: o Pnz 

, 66 raspravlja J. DANIELOU, Etudes d’exegese judeo-chretienne, 
53ss, a o ovom Hilarijevu mjestu na str. 67 veli da je priloška oznaka 
™ l * g]n ° 7 sumnje Pouzdano čitanje, mada ga ni A. FE- 

ijuk ni J. F. BRibSON u svojim izdanjima ne uvažuju; o Jer 11 19 

?o°A? ed i2f Ve ^u n ? g mjesta U . J - D ANIELOU-a, vidi još: Služba Božja, 6 
1962, 166. Obadva navoda idu u red tzv. testimonia, tj. onih staro¬ 
zavjetnih tekstova s pomoću kojih su kršćani od davnine dokazivali 




Od te je tvari bio štap koji je svladao vračare ( Izl 7, 10— 
12), prestrašio faraona, šatro Egipat ( Izl 14, 21—31), razdije¬ 
lio more, povratio pučinu, protjerao (iz pećine) izvor (Br 
20, 11), odstranio gorčinu i dao slatkoću ( Izl 15, 25); njego¬ 
vim se otajstvenim djelovanjem ublažuju srca nevjernika te 
od gorčine grijeha i bezboštva prelaze u slatkoću vjere. A 
da bi baš sve ono što se odnosi na (još) sakriveno otajstvo 60 
odgovaralo stvarima koje su se onda događale.Pismo nado- 
daje: Tu im Bog dade opravdanje i sud i tu ih stavi u kušnju 
(usp. Izl 15, 25). Kad veli »tu«, označuje ne toliko mjesto 
koliko zbivanje, jer ne nalazimo da je na onom mjestu do¬ 
šlo do kakve odredbe za opravdanje ili sud ili do kakva 
iskušenja. 


36. Naprotiv, u otajstvu drveta na kojem je visio Gospo¬ 
din i na koje je u sebi pribio sve što se protivilo spasenju 
ljudskog roda ( Kol 2, 14) nalazi se i opravdanje, jer je pra¬ 
vednik od vjere (usp. Rim 1, 17; Gal 3, 11; Ilehr 10, 38; Hab 
2, 4); i sud, jer tko ne vjeruje već je osuđen (Iv 3, 18); i 
iskušenje, jer spasenje dolazi po sablazni križa (usp. Gal 
5, 11). Križ je ludost za one koji propadaju, a Božja sila 
za spas onih koji vjeruju (1 Kor 1, 23—24). Ako je, dakle, 
ruglo križa kušnja za vjeru, ako je nevjera uzrok suda, ako 
je vjera cijena opravdanja, onda je s pravom u otajstvu dr¬ 
veta, koje je gorku vodu pretvorilo u slatku, sadržano i 
opravdanje i sud i iskušenje. 


Dvanaest izvora 
sedamdeset palama 


37. Zatim stignu u Elim, gdje je 
bilo dvanaest izvora i sedamdeset 
palama. Tu se uz vodu utabore (Izl 
15, 27). I opet se u ondašnjim zbivanjima obistinjuje duhov¬ 
no značenje, jer iz Merre, mjesta gorčine, stignu Izraelci u 
Elim gdje je bilo dvanaest izvora i sedamdeset palama 61 . 
Upoznavši otajstvo drveta, traže oni sad mjesto apostol¬ 
skog odnosno evanđeoskog propovijedanja: u sedamdeseto- 


da se u Kristu ispunilo ono što je o njem bilo predviđeno ili pred- 
skazano u Starom zavjetu. Oba teksta: Pnz 28, 66 i Jer 11, 19 dolaze 
skupa u istom kontekstu ne samo u Hilarija nego i u Justina, Meli- 
tona, Tertulijana, Ciprijana, Komodijana. 

60 To jest, na misterij Krista. Hilarijevo je pisanje vjerojatno na¬ 
dahnuto Pavlovim tekstom iz Ef 3, 9. 

riče propovjednika nalaze časovitu hladovinu a u dvanaesto¬ 
rice apostola izvor-vodu što teče dovijeka. Ona sedamdese- 
torica, koji bijahu izabrani za propovjednike evanđelja, kas¬ 
nije su se pokazali nevjerni, unatoč tomu što su bili doni¬ 
jeli plod vjere kad su sebi podvrgli nečiste duhove; apostoli, 
naprotiv, postojano su ustrajali u navješćivanju vjere. I za¬ 
to, premda se zajedno s dvanaest izvora spominje i sedamde¬ 
set palama, ipak — prema svjedočanstvu Pisma — narod će 
otpočinuti samo na mjestu gdje su bile izvor-vode. 

Mana 38. kolike li pak i kako savršene 

slike duhovne zbilje u mesu pre¬ 
pelica i u hrani mane! Narod koji bijaše izveden iz Egipta 
mrmlja protiv vođa i zaželi mesa kojim se obično hranio u 
Egiptu (Izl 16, 2—3). I uveče dolet je jato prepelica i pokri 
tabor (Izl 16, 13). Njihovim se mesom narod nahrani. Uju¬ 
tro pak nađe manu. Svakomu je bila određena ista količina, 
bez obzira na dob ili spol. Tko bi više sakupio nije obilovao, 
niti je oskudijevao tko bi spremio manje. Što je bilo nepo¬ 
trebno ucrvalo bi se, a što bi manje ostalo napolju rastopilo 
bi se čim bi sunce ogrijalo. Šestog se dana spremalo dvo¬ 
struko, i nije se kvarilo. Sedmog dana mana nije padala, 
pa sve da su to neki uzalud očekivali. I konačno, gomor — 
tj. količina određena za svakog pojedinca — nasuo se u 
zlatnu posudu da se čuva za svjedočanstvo budućem nara¬ 
štaju (Izl 16, 14 ss). 

39. Promotriti nam je i to kako je mana bila dana za 
kušnju: svatko je svojom pažnjom prema njoj imao pokaza¬ 
ti đa li je prikladan za Božje zapovijedi (ili ne); jer ovako 
piše: Tada reče Gospod Mojsiju: Učinit ću da vam daidi 
kruh s neba. Neka narod ide i skuplja svaki dan koliko mu 
za dan treba. Tako ću ih kušati i vidjeti hoće li se držati 
moga zakona ili neće (Izl 16, 4). A o mesu je rečeno: Večeras 
ćete jesti meso , a ujutro ćete se nasititi kruJta (Izl 16, 12). 
Meso se imalo jesti uvečer, a mana ujutro do sita. 

61 Tipološko razlaganje o Elimskoj oazi nakon rasprave o gorkoj 
V * i ah* Mare tradicionalno je: usp. J. DANIELOU, Sacramentum futu- 
ri > vZ? s * O biblijskom značenju brojeva: dvanaest i sedamdeset, vidi 
str. 149 ss. 

Dakle, što se tiče mesa: narod, boraveći u pustinji, pati 
od želje za egipatskim mesom na koje je bio naviknut, a 
meso jede uvečer; znači da je Bogu nevjeran i s njegovim 
obećanjima nestrpljiv sve do svršetka svijeta, kojemu je 
znamenje večer; i da se povodi za željama svijeta, koji je 
često označen Egiptom. Napokon, meso je narod dobio sve¬ 
ga jedanput, što pokazuje kako meso nije bilo dano zato 
što bi bilo nužno potrebno, nego zato da posluži kao pred- 
skazanje 62 . 

U mani pak jest kušnja: njome se narod kuša hoće li 
biti Bogu poslušan, to jest, hoće li biti vrijedan da primi 
pravi kruh s neba ili ne. No, smisao te kušnje valja tražiti 
u onom što slijedi. 

40. Mana se nalazi ujutro: jer vrijeme za nebesku hranu 
jest jutro Gospodnjeg uskrsnuća 63 . Mana se nudi svakoj do¬ 
bi i spolu; ljudska bi narav tražila drukčije, jer kad je to 
ista količina hrane bila potrebna i mališanu i odraslu čovje¬ 
ku? Ali, prema duhovnom predskazivanju, posve je priklad¬ 
no da se nebeska hrana daje svima jednako. Moć joj, nai¬ 
me, nije različita u pojedinim čestima — govorimo onima 
koji poznaju svetinju 64 — tako da niti obiluje tko primi 
veću, niti oskudijeva tko primi i najmanju čest, jer svi se 
jednako naši tiše hrane koju su primali razdijeljenu na obro¬ 
ke. što bi pak, nakon sakupljanja preteklo i ostalo za sutra¬ 
dan pa postalo crvljivo i gnjilo, to se, bez sumnje, odnosi 
na one koji, pored nebeskog dara i duhovne nauke, nakupe 
nepotrebnih stvari, pa im se sve skupa pokvari, što znači 
raspada od istine, i vrvi nemirnim crvima, tj. sotonskim 
manama, da im se kad ogrije sunce, to jest kad se Krist, 
koji je sunce pravde (Mal 3, 20), jednom vrati da sudi — 
sve zajedno rastoči poput vode. 

62 Valjda predskazanje u smislu onoga o čem je uprav govorio. 

63 Sam je Isus — prema Iv 6, 49ss — spomenuo manu kao prasli- 
ku euharistije. U tom ga slijedi sva kršćanska tradicija u spisima 
i u obrednim molitvama. Hilarije u jutarnjem susretu s manom vidi 
i sliku prvog susreta novokrštenika s euharistijskim otajstvom: usp. 
J. P. BRISSON, n. dj., 137 2 . 

64 Hilarije govori svima, ali ga samo upućeni posve razumiju: za 
ostale je tad vrijedila tzv. disciplina arcani — stega tajnovitosti. — 
Upada u oči poimanje poitierskog biskupa da je moć Kristova tijela 
sadržana i u najmanjoj česti euharistijske hrane. 

41* D y° struka nas količina mane, sakupljena šestog dana 
zbog počinka u sedmome, upozorava da će nakupljena du¬ 
hovna djela uživati oni koji su ih spremili za dan kada na¬ 
stupi počinak. K tomu, ono što bi preostalo poslije šestog 
dana, nije se kvarilo, dok bi drugih dana sve što je bilo pre¬ 
komjerno, počelo zaudarati. Tako, unaprijed je određeno da 
se iskvari ono što ide van propisa. U ovom nam je, stoga, 
vremenu i vijeku tako raditi da imamo što uživati u poko¬ 
ju* Vrijeme je ovoga šestog tisućljeća ono što je označeno 
šestim danom, kako veli prorok: Jer je tisuću godina u oči¬ 
ma tvojim ko jučerašnji dan koji je minuo (Ps 89, 4). Na¬ 
rod, dakle, hrani se sedmog dana, to jest o Gospodinovu po¬ 
činku, jelom što ga je skupio i spremio dan prije, jer sedmog 
dana neće više naći onoga čime bi se mogao nahraniti, kao 
kad ono mnogi iziđoše u polje, ali ne nađoše ništa (Izl 16, 
27). To znači: kad se dovrši tijek vjekova, za uživanje ćemo 
u našem vječnom pokoju naći samo ono što smo pripravili 
i nakupili ranije. 

42. Zatim, bilo je određeno da se pred Gospodnjim licem 
u zlatnoj posudi sačuva jedan gomor mane za buduća po¬ 
koljenja. Ali gdje je sad ta posuda, gdje je sad, nakon če¬ 
stih zarobljavanja (izraelskog) naroda, ona mana koja je 
nekoć bila spremljena? Poslije dvostrukog uništenja grada 
(Jeruzalema) i hrama nema više ničeg od onoga što je tu 
bilo pohranjeno. Pa što? Zar mislimo da Bog nije znao da 
se mana ne može sačuvati za (sva) pokoljenja? Očito, neće¬ 
mo vjerovati da to nije znao on koji predviđa i buduće na- 
misli ljudske; nego nam se u slici zlatne posude i mane, 
k°j a je bila pohranjena pred Božjim licem i sačuvana za 
buduća pokoljenja, pokazuje da će onaj koji bude u svom 
tijelu, kao u zlatnoj posudi, sačuvao manu koju je primio, 
biti skupocjen i vječan, jer Bog pomno pazi na to čuvamo Ii 
neokaljano duhovno jelo koje smo primili. 

II. KNJIGA 


OZEJA (HOŠEA) 

1. U knjizi se proroka, kod Ozeje, 
Proroštvo o £i ta i druga besjeda Gospodnja 85 : 

pozivu pogana ^ 0 £ em - se bludnicom, jer se zem¬ 

lja bludu odala, odmetnuvši se od Gospoda! (1, 2). I, nakon 
poduljeg međuodsjeka koji je pun prokletstava protiv nje, 
i nakon rođenja Izraela 88 , Nemile i Ne-naroda-mog, čitamo 
ovo: U onaj dan učinit ću za njih savez sa životinjama u po¬ 
lju, sa pticama nebeskim i gmazovima zemskim; luk, koplje 
i rat istrijebit ću iz zemlje, a tebe prenijeti u nadu. Zaručit 
ću te sebi dovijeka; zaručit ću te u pravdi i vjernosti, i ti 
ćeš spoznati Gospoda. U onaj dan — riječ je Gospodnja 
nebo će slušati nebo, a zemlja zemlju; zemlja će slušati žito, 
vino i ulje, a oni će slušati Izraela. I posijat ću ga u zemlji. 
Zamilovat ću Nemilu. Ne-narodu-mom reći ću: Ti si narod 
moj! (2, 20—25) 87 . Koliko mi se čini, nemamo nikakva raz¬ 
loga za dvojbu da ovdje vidimo predorisanu sliku Crkve, jer 
Apostol drži da se ono, što je o djeci bludničkoj gore reče¬ 
no Ozeji, odnosi na narod vjernički; veli, naime, Kormcam- 
ma- Pozvao nas je ne samo od Zidova nego i od pogana, ka¬ 


te Sudeći po ovom izrazu, reklo bi se da je i početak II knjige 
Rasprave krnj: vjerojatno je, prije ovog izlaganja, naš autor raspiav- 
ljao o nekoj prethodnjoj »besjedi« Gospodinovoj. 

66 Vulgata, LXX i hebrejski tekst imadu Jezrahel-Jizreel. Iz daljnje; 

ga se tumačenja razabire da je Hilarije, po svoj prilici, ima p 
Bibliju gdje je stajalo: Izrael. vv m ^ 

67 U tom navodu Hilarije odstupa i od Vulgate i. od LXX. Nas 
prijevod slijedi Lindemannov prijedlog ispravkaj n. d;., U5s Vjero 
jatno je tekst naveden napamet i zato pnlicno slobodno, vidi i slije 
deću bilješku. 

ko i veli kod Ozeje: Onoga koji je Ne-narod-moj nazvat ću 
Narod-mo,, i Nemilu Milom, i tako će se dogoditi da će na 
istom mjestu gdje im je rečeno: Ne-narod-moj, biti prozvani 
sinovima Boga živoga (Rim 9, 25—26)68. 


Tumačenje proroštva se > dakle, s prorokom zbilo 

... . tia tjelesan način, a misli se na že¬ 

nidbu i rađanje djece - od bludnice ih se, naime, rodilo 
troje, od kojih je prvi po Božjoj odredbi nazvan Izraelom 
druga Nemila, a treći Ne-narod-moj — to je Bog potvrdio 
i izveo radi duhovnoga smisla. Onu je, naime, bludnicu s 
ojom se prorok združio, zapravo Gospodin sam sebi zaru¬ 
čio u pravdi i vjernosti 69 , sklopivši savez s poljskim zvije- 
runa to jest s ljudima koji su zbog zakona svijeta bili kao 
podivljali, i s pticama nebeskim, to jest s onima koji žive 
u ni štetnosti i ispraznosti ovoga svijeta, i sa gmazovima 

im ’ V’’ S on ’ ma koji u svom tijelu nose otrovanu i 
lažljivu dušu. On će, kako to proizlazi iz spomenutih vrsti 
oružja i imena životinja, satrti luk kod zmija, koplje kod 
ptica rat kod zvijeri; on će ukrotiti i smiriti razne nagone 
ljudskog duha: rat u zvijeri, koplja u ptica, otrove u zmija. 

v. 3 - Što P ak »nebo« Sluša »nebo« a »zemlja« »zemlju«, zna¬ 
ci da je onaj tko sluša, glavom različit od onoga koji je 
s usan, a ujedno pokazuje to da je jedno te isto ono što 
slusa i ono sto je slušano: jer »nebo« sluša »nebo« a »zem- 
ja« »zemlju«. »Nebo«, naime, označuje božanstvo, a »zem¬ 
lja« (ljudsku) tjelesnost. Budući da je Gospodin od Boga 
te da se rodio kao čovjek, i opet, budući da ćemo mi iz naše 

rii P tkL S ™ ri i SU Sv< r t ? pismo često navodili napamet, pa im se ne 
^, ko znž £ a Pokrasti koja pogreška. Tako ovdje HilarMe spomiriie 
poslameu Konnćamma, a zapravo navodi riječi 'iz posTanfce R."^ 

»bludni 6 dol f i . do izražaja poznata patristička tema o Crkvi kao 
tad bude Ć£ idejU « je ° bradi « *£ 

fum Ah fut™i li 21°7? d ?l azi IT već u treneja: usj^J^DANIEL^U^^cnM^ra- 

rUeo^l BALTHASAR ’ SpaZi 

tjelesnosti postati Bogu slični, zato se veli: »nebo« sluša 
»nebo« a »zemlja« »zemlju« 70 . 

A što će slušati u žitu, vinu i ulju, kad ta neživa bića 
nemaju nikakva osjetila za sluh? Znači da će u njima slu¬ 
šati on sam, koji se nalazi u otajstvu pomazanja i u otaj¬ 
stvu tijela 71 . 


70 Taj je stavak razumljiv kao odjek ponicejske teološke kontro¬ 
verzije. Hilariju je i mali povod bio dovoljan da^ sitne svetopisamske 
aluzije na jednotu božanstva u Ocu i Sinu, dotično na dvojncpst nji; 
hovih »osoba«, upotrijebi za obranu svoje trimtarne pozicije. laj 
tekst iz proroka Hošeje ne navodi Hilarije ni prema Vulgati m pre¬ 
ma LXX nego na jedan treći način: Nebo će slusati nebo, a zemlja 
zemlju (2, 23). Na osnovi toga izvodi on što slijedi: a) na plftnu bo¬ 
žanstva ili »neba«: ako rečenicu promatramo pod vidom subjekta ili 
»osobe«, tj. pod vidom onoga koji sluša ili je slušan (in eo, qui puaiat 
et qui audiatur), onda je jasno da je »jedan« koji slusa a »drugi« koji 
ie slušan. Prema tomu, Otac i Sin jesu dva različita subjekta ili »oso¬ 
be«. Međutim, uzmemo li rečenicu pod vidom sadrzine subjekta ili 
»naravi«, tj. pod vidom onoga što sluša ili je slusano (id... quod 
audiat audiaturque), onda je očigledno da je »nebo« isto sto i »nebo«, 
to jest »jedno je te isto« božanstvo u obadva subjekta, u Oca i u bina. 
b) na planu utjelovljenja ili »zemlje«: na sličan se način Ppd vidom 
subjekta — može govoriti o dvojnosti koja postoji između Krista 
čovjeka i Crkve, odnosno nas; u tom je pogledu, on »jedan«, a Crkva 
i mi »drugi«. Okrenemo li, međutim, stanovište te uzmemo pitanje 
odnosa Krista i Crkve pod vidom sadržine otajstva, onda se analogno 
može ustvrditi da Krist i mi tvorimo jedno, »jednu te istu zemlju«, 
ili jedno »tijelo«, c) i na planu eshatološkog proslavljeni a, proslavlje- 
nia u kojem ćemo mi dijeliti sudbinu proslavljenog čovjeka Krista 
Isusa koji je uskrsnućem postao »duh«, što za Hilanja znaci, pobo- 
žanstvenjeno ljudsko biće jer je ušao u »slavu« i u božanstvo samog 
Boga u »nebo« — na tom planu, vrijedit će i za nas, kao sto sada 
za Krista, odnos: »nebo« — »nebo«, s gore spomenutim distinkcijama. 
— Toj viziji ne možemo poreći dubine i koherencije. No, bio bi ana- 
hronizam tražiti od Hilarija da u svom izražavanju rabi onu preciznu 
trinitarnu, kristološku ili ekleziološku terminologiju koju upotreblja¬ 
vaju kršćanski bogoslovi danas. 


71 Ta tri ploda: žito, ulje, vino označuju u Bibliji blagostanje 
Obećane zemlje, a u ranokršćanskoj tipologiji predstavljaju om pra- 
znamenja crkvenih sakramenata. U euharistiji, označenoj žitom i vi¬ 
nom, i u obrednom mazanju, označenom uljem, vidi Hilarije otajstvo 
Kristove prisutnosti: iz tih sakramenata, koji su sačinjeni i od neo- 
sjetne tvari, prisutni Krist »sluša« svoju Crkvu. Misao nije do kraja 
dorečena, pa ostaje u stanovitoj mjeri nejasna. S korišću ćemo je ipak 
približiti i usporediti s magistralnim tekstom iz Uredbe o liturgiji 
Sacrosanctum concilium, 7: »Krist je uz svoju Crkvu uvijek, a po¬ 
sebno u liturgijskim činima. Prisutan je (praesens adest) u misnoj 
žrtvi... a pogotovu pod euharistijskim prilikama. Prisutan je (prae¬ 
sens adest) svojom moći u sakramentima, pa kad netko krsti, sam 


Krist krsti... «. 

On je tako progovorio Izraelu i učinio plodnom bludnicu 
koju bijaše sebi zaručio u nadi, te, odstranivši onoga koji 
je prozvan Izraelom, udijelio je drugima časnu mogućnost 
izmjene: da onaj koji bijaše Ne-narod-njegov bude Narod- 
-njegov, a Nemila da bude Mila 72 . 

4. Znamo da je Izrael u svom ocu Abrahamu bio izabran 
između pogana, kako stoji u Psalmu: Dom Jakovljev iz na¬ 
roda barbarskog (Ps 113, 1). No, ogrezavši u grijehe i odav- 
ši se ispraznim vjerama i iznevjerivši se Božjim obećanjima, 
nije zaslužio dobiti što mu je bilo obećano. Mada je bio prvi 
izabran za Božji narod, proigrao je čast svog izabran ja; 
zato se o Izraelu više ne govori, premda je on od bludnice 
rođen prvi, nego se Božja riječ sva odnosi na one koji su 
se rodili kasnije, koji su spočetka bili odbačeni, odbijeni od 
ljubavi i posjeda; rodili su se, ali ne zato da budu ljubljeni; 
došli su na svijet, ali ne zato da uživaju očevinu. No, i blud¬ 
nica je bila izabrana za zaručnicu Boga vjernosti i pravde 
to je prvo, a onda su oni koji nisu bili ljubljeni, koji ni¬ 
su bili njegovi, jer su potjecali od bludnice — prozvani si¬ 
novima Boga živoga (Rim 9, 26). 

Ovu nam je besjedu Božju, kojom se proroku naredilo 
da oženi bludnicu, trebalo spomenuti zato da bismo — pou¬ 
čeni da svi događaji Staroga zavjeta imadu slikovito znače¬ 
nje te da se svi imaju dovršiti u Gospodinu i po Gospodinu 
uvidjeli kako se upravo kroz taj odnos između proroka i 
bludnice očituje sjedinjenje između neznanja poganskog i 
naučavan ja proročkoga, i kako se djeca, rođena od te veze 
kao neljubljena, prozivaju ljubljena, kako se Ne-narod pro¬ 
ziva Narodom a djeca bludnička djecom Božjom. 


• da Izrael nij< r imao razumijevanja za otajstva koja mu 

je Bog otkrivao po prorocima, bio je odbačen, a Bog je pomilovao 
drugu dotad bespravnu djecu: poganske narode. Polemička ošUica 
protiv Židova nije ni ovdje mogla izostati. 

ISUS SIN NUNOV'* 


5. Iako bi već i radi samog upozna- 
Isusovo ime van ja duhovnoga smisla gornjih do¬ 

gađaja bilo korisno raspravljati o Ozejinu proroštvu, ipak je 
glavni razlog zašto smo ga spomenuli u ovome: nakanili smo 
upravo govoriti o Rahabi da pokažemo kako je u njoj pre- 
doslikana Crkva, pa ćemo sad s punom sigurnošću, a i pre¬ 
ma dometu našeg razumijevanja, moći Crkvu uspoređivati 
s bludnicom, kad smo već otkrili da je bludnica u proroka 
Ozeje isto tako praslika Crkve, koju je Bog sebi zaručio po¬ 
radi vječne nade u pravdu, vjernost i spoznaju Boga 74 . 

Doduše, sve ono što se pod Isusom Nunovim dogodilo, 
ima u sebi vrlo duboko proročansko značenje: jer i u samom 
imenu »Isus« jasno se očituje duboki smisao budućeg otaj¬ 
stva 75 . Nakon što je, naime, Bog mnogo govorio Moj siju i 
kazao da dolje na zemlji sve učini prema uzorku koji je 
vidio na gori (Izl 25, 40), on je mužu, koji se prije zvao 
Auses, dao ime Isus, da bude narodu vođom na putu u obe¬ 
ćanu zemlju. Prema uzorku iz nebeskog viđenja imao je, da¬ 
kle, Moj sije izvesti sve, pa je tako i budućem vođi dao ono 
ime koje je na nebesima bilo pripravljeno za vječnoga vođu 
(Isusa Krista). 


6. I kao što je on bio prvak sinago- 
Jošua pralik Isusa g e ^ j e ova j p rva £ Crkve. Kao 

što je on bio vođom u osvajanju obećane zemlje, tako je 
ovaj vođom u baštinjen ju one zemlje o kojoj i reče: Blago 

73 U suglasju s ranokršćanskom predajom volio je u Jošui i Hila- 
rije vidjeti praiik Isusov upravo zato što je nosio isto ime: v Iesus 
Nave. Zato smo smatrali da je opravdano u prijevodu zadržati tu 
interesantnu terminološku inačicu, pa mjesto o Jošui govoriti o Isusu 
(sinu) Nunovu, jer je Jošua baš po imenu »otajstvo budućega«. O tom: 
J. DANIELOU, Sacramentum futuri, 203ss. 

74 Na više je mjesta Starog zavjeta veza između Boga i izabranog 
naroda prikazana zarukama. Budući da je narod često bio nevjeran, 
ta se zaručnica naziva preljubnicom ili — bludnicom. Shvatljivo je sto¬ 
ga da se u ranom kršćanskom tumačenju onakvih žena kakva je bila 
ona, s kojom se združio Moše ja ili s kojom se susreću Jošuine izvid¬ 
nice, rado gledala praslika Crkve, zaručnice Kristove. 

75 Latinski: futuri sacramenti ratio. Riječ sacramentum nema ov¬ 
dje značenje mysterium-a, kako u TM 1, 13, pa ne znači: znak, zna¬ 
menje, sliku, simbol, nego označuje što i misterij u smislu Ef 3, 9 ili 
TM 1, 1; o tom naša bilj. 5. 

krotkima jer će baštiniti zemlju (Mt 5, 4). Kako je on nastu¬ 
pio poslije Mojsija, tako nastupa i ovaj poslije Zakona. Ka¬ 
ko je onom prvom bilo naređeno da kamenim nožem obnovi 
obrezanje ( Još 5, 2), tako je Gospodin, koji je i oštra riječ 
što prodire do rastavljanja duše (usp. Hebr. 4, 12) i ugaoni 
kamen {Iz 28, 16; Ef 2, 20), na duhovni način obnovio obre¬ 
zanje srca 76 . Kako je onaj prvi rastavio vode, tako je ovaj 
drugi rastavio narode, jer reče: Nisam došao da donesem 
mir, već rastavu (Mt 10, 34; Lk 12, 51 ) 77 . Kako je onaj prvi 
za vječno svjedočanstvo postavio na zemlju dvanaest kame¬ 
nova uzetih iz dubine Jordana, a sa zemlje opet ih vratio 
u dubinu, tako je ovaj drugi nauku apostola izveo iz sinago¬ 
ge i opet je u njoj ostavio, da se sinagoga i sad njome služi 
ako hoće; jer onih dvanaest kamenova, postavljenih na vje¬ 
čno svjedočanstvo, označuju nauku apostolsku koja je izve¬ 
dena iz Zakona, ali se ipak i dalje može naći u Zakonu 78 . 


nastavljanje Jordana 7 , U J e pak rastavljanje (jor- 

danskih) voda očigledna i sigurna 

stvar, kad se ono čitav jedan dio vode u sklopu zaustavio 
a drugi, ostavivši korito prosušeno, sav istekao u more, dok 
je u sredini stajao Gospodnji kovčeg sa svećenicima! (Jš 
3). To nam znamenje daje shvatiti kako će dolaskom Go¬ 
spodnjeg kovčega, a što biva, Gospodinovim dolaskom u ti- 


jelu, jedan dio naroda odustati od toka grijeha i vlastite smr¬ 
ti, dok će drugi otjecati u more, to jest u zajedništvo i osu¬ 
du s ovim svijetom. 


76 I to je poređenje često, već od vremena Justina, Tertulijana, 
Cipnjana ili Origena, štoviše od Pavlovih dana: usp. Kol 2, 11; Rim 
2, 29. Kod Hilarija nalazimo ga još u In ps 118, Zađe, 8. O tom: 
J. DANIELOU, Sacramentum futuri, 226ss; Bible et litursie, 89ss* 
370ss; G. W. H. LAMPE, The seal of the Špirit, 84s. 

77 Vjerojatno radi paralelizma Hilarije mijenja, ili bolje: stapa 
Matejev navod s Lukinim. Mnogo mu je bolje od mača dolazila ovdje 
riječ rastava; usp. J. P. BRISSON, n. dj., 69 3 . 


78 J. P. BRISSON drži da imamo ovdje aluziju na uvjerenje koje 
je u drugoj polovici IV stoljeća moralo biti dosta rašireno na Za¬ 
padu, tj. da je simbol vjere Crkve složen od dvanaest članaka od 
kojih je svaki vezan uz po jednog apostola: n. dj., 153 1 . 

8. A sad da vidimo što se u vrijeme 
Zgoda s Rahabom Isusa Nunova zbilo s Rahabom i 
u Rahabi 79 . 

Dva izviđača dođu uhoditi zemlju. U gradu se Jerihonu 
svrate u kuću te bludnice. Ona ih primi i sakrije. Kad kralj 
zatraži od nje da ih izruči, ona šlaga da su otišli. I dok 
su bili sakriveni u njenoj kući, reče im kako ona zna da je 
Gospodin njima predao sve što je u gradu, i da je njihov 
Bog gore na nebu i dolje na zemlji (Jš 2, 11). I zamoli ih 
da u času zauzimanja grada poštede nju i čitav njezin dom. 
Izviđači obećaju da će ostati netaknuto što se god nađe u 
(njezinoj) kući, a da će onaj tko iziđe iz kuće biti sam sebi 
kriv. I odrede da će kao znak poslužiti crvena traka koja 
će visjeti s prozora. Oni svu tu stvar dojave Isusu Nunovu. 
Nakon toga Izrael pristupi gradu. Svećenici ga s Gospodnjim 
kovčegom obilažahu šest dana. Kad ga sedmi dan uz zvuko¬ 
ve trube sedam puta obiđoše, srušiše se zidovi gradski. Svi 
su u gradu bili pobijeni, samo je Rahabu Isus Nunov pošte¬ 
dio i sav njezin dom (Jš 6, 25). 


9. Taj je sklop događaja povezan s 
Tumačenje velikim duhovnim otajstvima u bu¬ 

dućnosti. Bludnica je u svoju kuću primila dvojicu koji su 
od Isusa Nunova bili poslani da izvide zemlju: a Crkva je 
grešnica primila Zakon i proroke, koji su bili poslani da iz¬ 
vide vjeru ljudi, te i ona prizna da je Bog gore na nebu i 
dolje na zemlji (Jš 2, 11). Pored duhovnog (božanskog) 
rođenja u Boga (Sina) spoznala je i njegovo tjelesno ro¬ 
đenje 80 , zasvjedočeno ovim riječima: Potom se on pojavi na 
zemlji i udomi među ljudima (Bar 3, 38). Od izviđača pri¬ 
mila je Rahaba znak spasenja u grimizu, kojeg je boja u 


79 Rahabin lik nije bez značenja u povijesti spasenja: po Mt 1, 5 
Rahaba je Boozova majka i time Davidova prababa; Jak 2, 25 ističe 
njezino opravdanje dobrim djelima, a Hebr 11, 31 njezinu vjeru. U 
tom: J. DANIELOU, Sacramentum futuri , 217ss. 

80 Stari su crkveni pisci rado isticali da je Isus Krist dvaput 
rođen- jednom u vječnosti, na planu božanstva — ili prema Hilariju, 
na planu Duha — kao Sin Božji; a drugi put u vremenu, na planu 
čovieštva, kao Sin čovječji. Ideja dolazi već u Hebr 7, 3, gdje se tip¬ 
ske vlastitosti Melkisedekova lika primjenjuju antitipski na Krista. 

Na sličan način kao Melkisedek, i Krist je ap.Y]T(i)p jer je kao Bog 
rođen »bez majke«, i Krist je aTOtTup j er je kao čovjek rođen »bez oca«. 


87 


isti čas i kraljevska zbog dostojanstva, i krvava zbog tjeles¬ 
nosti: a to obadvoje odgovara muci, kad je Gospodin bio 
zaodjet grimiznom haljinom (Iv 19, 3), i kad mu je iz boka 
potekla krv (Iv 19, 34)s». Taj je grimiz bio primio kao znak 
i Manases (Post 49, li) 82 ; tom su krvlju bile označene kuće 
u Egiptu i zato bile pošteđene (Izl 12, 7); krvlju je bila 
oškropljena i knjiga Saveza a narod posvećen (Izl 24, 8). 

Tko se god od obitelji našao izvan kuće, sam je seBi bio 
kriv: i to nas uči da će oni koji budu izvan Crkve 83 za svoju 
smrt sarni biti krivi. 

10. Šest su dana Izraelci obilazili Jerihon, koji je slika 
ovoga svijeta. Sedmog je dana grad na glas trublje pao, i tad 
je čitav Rahabin dom bio pošteđen od Isusa Nunova. Onih 
šest dana predstavlja razdoblje od šest tisuća godina kroz 
koje se lutalo naokolo po svijetu a pokoljenja trčala vrteći 
se kao u krugu. O sedmoj pak tisućljetnici taj će svijet na 
glas trublje propasti, i samo će Crkva sa svom svojom obi¬ 
telji biti pošteđena zato što je primila izviđače, u vjeri pri¬ 
znala Boga u tijelu i, prema odredbi Isusovoj, prihvatila zna¬ 
menje grimiza 84 . 


81 Vezu Rahabine povijesti s Kristovom mukom vide već Klement 
Rimski, Jusitn, Irenej, Origen. 

, ,^?.! < ' r ' v0: bit će da je mjesto Manašea imao biti spomenut Juda, 

Koa čijeg se blagoslova spominje da »u vinu on kupa svoju odjeću 
svoju halju u krvi od grožđa« ( Post 49, 11). J J 

glasovitu ideju: extra ecclesiam nulta salus. O 
Je 3 und ™ E 3 R l 3 !o-13fl? C - eSia,M ***’ U: Uxik ° n fUr Theol °- 

84 Po J DANIELOU, Sacramentum futuri, 231s: Rahabin je tip 
»nank na stjecište ponajvažnijih tema biblijske teologije, i to mu da¬ 
je povlašten značaj. U prvom redu, javlja se u njem tema grešnice 
koju njezina vjera posteđuje od sveopćega stradanja, a to je velika 
tema nedugovana spašavanja, što se još pojavljuje u potopu i u pa- 
shi;^ zatim, grimizna je traka — C7)p,elov — znamenje što ga Oci tu- 
mače kao podsjet na vazmeno janje, znamenje koje dovodi do izra¬ 
žaja Kristovu kiv kojom treba biti označen tko god hoće da izbjegne 
lcatastron; Pad J er jhona, pored potopa, izvanredna je slika eshato- 
loskoga suda i svršetka ov 9 ga svijeta; grešnica Rahaba najavljuje i 
temu koja je imala postati svebiblijskom temom o nevjernoj ženi 
koju spasava Božja vjernost, a koju će preuzeti posebice HoŠeja i 
bzeKiel da bi joj evanđelje pridodalo zadnje obrise — time u Raha- 
binu tipu susrećemo temeljnu temu Saveza i Pjesme nad pjesma* 

ZAKLJUČAK 


11. Čestoput smo upozorili na to da čitanje božanskih 
Pisama treba biti tako pomnjivo da bi se savjesnim ispitiva¬ 
njem i promišljenim sudom moglo razabrati kada se pripo¬ 
vijedanje raznih zgoda ima uzeti jednostavno a kada sliko¬ 
vito 85 , da ne bismo za jednim ili drugim načinom shvaćanja 
prekomjerno i nestručno posizali, jer bismo pretjerujući mo¬ 
gli slušateljima 86 obadva načina učiniti beskorisnim, to jest, 
kad bismo ili pošto-poto htjeli pripisati slikovitost gdje je 
nema, pri čemu bi stradao jednostavni smisao, ili pak ne 
bismo htjeli da, pored jednostavnoga, znamo i za slikovito 
značenje. Međutim, Božje se pismo tako izražava da u njem 
nema ničeg besmislenog i ničeg nepotrebnoga, a opet i tako, 
da se u njem ne nalazi zapisano ništa u čemu ne bismo pa¬ 
metnim prosuđivanjem smjeli ići za dubljim smislom. 


12. Tako, kad se priča o stvaranju svijeta (Post 1, 1 ss), 
upoznajemo Boga koji stvara 87 ; kad čujemo da je Henoh 
prenesen (Post 5, 24; Hebr 11, 5), uviđamo da je čovjek 
besmrtan; kad je ono pri spaljivanju pet gradova Lot bio 
spašen (Post 19, 29), to nas uči da se Bog brine za nedužne; 
a kad se žena protiv Božje naredbe okrenula natrag pa bila 
pretvorena u stup soli (Post 19, 26), strah što ga taj lik budi 
poukom nam je da Božje naredbe slušamo; kad Bog čeka da 
se ispuni mjera grijeha Amorejaca (Post 15, 16), u tem 
upoznajemo i milosrđe i pravednost Božju, jer nam njegovo 


85 Latinski: vel simpliciter esset intellegenda vel typice. Osnovna 
Hilarijeva dilema: kada treba starozavjetne prikaze tumačiti na doslo¬ 
van, ili »jednostavan« i »priprost« način, a kada na dublji, »duhovni« 
ili tipski način? 

86 Iz tog bi upozorenja slijedilo da je Hilarije svoje djelce nami¬ 
jenio propovjednicima, ili bolje: katehetama, tj. onima koji su bili 
zaduženi da »čitanja božanskih Pisama« tumače drugima i tako ih 
uvode u spoznaju Istine i Otajstva — koje je Krist Isus. O tom: 
J. P. BRISSON, n. dj., 56ss. 

87 Paradigme te vrste, u kojima se anamnetički evociraju izrazitiji 
trenuci iz povijesti spasenja, u Hilarijevim su djelima česti. Što je 
važno — oni se formalno i sadržajno prilično slažu, da ne rečemo: 
podudaraju. Potka se starozavjetne povijesti iskorišćuje antologijski, 
tako da do riječi dolaze skoro uvijek središnji momenti u kojima 
je sadržana najbitnija poruka spasenja. Usp. In ps 52, 59; 68, 19; 118, 
He, 8; Phe, 10; Zađe, 8; Koph, 12; 126, 9; 134, 18. 

čekanje produžava vrijeme da odustanemo od grijeha, a 
ujedno se odluka o osveti za grijehe odgađa sve dotle dok 
se njihova mjera posve ne ispuni. 

13. I zato: slijed naraštaja, odabranje Abrahama, rođenje 
patrijarha, robovanje naroda, poraz Egipćana, razdjeljenje 
mora, daždenje mane, donošenje Zakona, različite vrste žr¬ 
tava, doba sudaca, povijest kralj evs tava, seoba naroda u 
sužanjstvo, viđenja svetih ljudi, opomene proroka — kako 
li je sve to potrebno poznavati! 88 

Iz svega, naime, što je gore spomenuto upoznajemo Boga 
Oca i Boga Sina; upoznajemo da je od Boga Oca Bog Sin, 
i da je Isus Krist Bog i čovjek. 

Tako na primjer: kad pri stvaranju svijeta Bog zapovijeda 
i Bog izvršuje (Post 1, 26—27; Ps 148, 5) 8 °; kad je čovjek 
stvoren na (njihovu) zajedničku sliku (Post 1, 26)*>o; kad 


88 Pri kraju svoje Rasprave želi poitierski biskup nabaciti još ne¬ 
ke tipološke i teološke teme koje bi se dale razraditi onako kako je 
to gore izložio. U TM 2, 12 bilježi on, pored materijalne starozavjetne 
tipske stvarnosti, i srž antitipske, uvijek aktuelne zbilje, koja bi se, 
po njegovu sudu, dala lijepo razviti u pojedinim raspravama (ili na¬ 
govorima). Gledište koje prevladava jest moralno-teološko. U onom 
pak sto slijedi htio bi Hilarije upozoriti da Stari zavjet krije i ele¬ 
mente one objave o kršćanskom Bogu koja će doseći svoju puninu 
u evanđelju. Iz čitava niza starozavjetnih tekstova, misli Hilarije, da¬ 
de se zaključiti kako Bog nije »sam(ac)« nego je višeosobno Biće. 
Kako ćemo vidjeti, njegovu pažnju privlači samo problem odnosa 
Srna prema Ocu. Po tom je ovaj odsjek Rasprave posve sličan glav¬ 
nom Hilarijevu teološkom djelu De Trinitate, koje bi se moglo bolje 
nazvati: De Filio et Patre. Razlog tom polariziranju misli valja tra- 
Z1 tiu ponicejskim prilikama koje su uvjetovale da se teološko raz¬ 
mišljanje usredotoči uglavnom na jedan problem: u kakvom je od¬ 
nosu Bog Sin prema Ocu. Pitanje o položaju Duha Svetoga unutar 
božanstva čini se da nije predstavljalo u vrijeme Hilarijeva života ne¬ 
kakav izrazitiji teološki problem. 

89 Kontraponiranje: Deus iubet et Deus efficit, tj. Bog (Otac) 
?J.P ov .B e< ^ a i.Bog (Sin) izvršuje, u skladu je s osnovnom postavkom 
Hilanjeve, ili bolje reći, Pavlove, a po njoj i sve starokršćanske »eko¬ 
nomske« teologije, po kojoj — prema 1 Kor 8, 6 — jedan je Bog (Otac) 
iz kojeg je sve: unus Deus ex quo omnia, i jedan je Bog (Sin) po 
kojem je sve: unus Deus per quem omnia (za Hilarija vidi: De Tr 
4, 6.16; Ad Const 11; In ps 51, 24). I, sukladno tomu, pri stvaranju 
jedna je »osoba« određivala: Bog Otac, a druga je izvršivala, tj. stva- 
™ a i_ Bog Sin. Ta je nauka bila predmetom opširnijeg izlaganja u: 
De Tr 4, 16; In ps 91, 6ss; 148; 3ss. Usp. niže bilj. 96. 

90 Riječi iz Post 1 , 26: »Načinimo čovjeka na sliku i priliku svoju« 
uzimaju se kao da predstavljaju »dogovaranje« između Oca i Sina. 
Onima pak iz Post 1, 27 daje se dosljedno ovaj smisao: »I stvori Bog 
(Sm, kao izvršitelj Očeve odredbe stvaranja) čovjeka, na sliku Boga 

Gospodin daždi sumpor i oganj od Gospodina (Post 19, 24) 91 
— jer nema ga tko bi sam sebi zapovijedao da nešto učini; 
niti tko bi — da je sam — pokazivao svoje zajedništvo s dru¬ 
gim; niti tko bi — da je jedan — sam sebi davao ili sam 
od sebe primao 92 — i dalje: kad Abraham vidi čovjeka, a 
klanja se Bogu (Post 18, 2); kad u Jakovljevoj borbi čovjek 
vidi Boga te, držeći čovjeka, moli da ga blagoslovi Gospodin 
(Post 32, 25—27); kad tri mladića što ih Nabukodonosor ba¬ 
ci u oganj ugledaju i četvrtoga, sličnoga Božjem Sinu (Dan 
3, 49—50); kad djevica rađa Emanuela (Iz 7, 14), to jest 
Boga s nama (Mt 1, 23) 93 . 

14. Bio je, stoga, red da se ono što je bilo predskazano 
u svim tim (starozavjetnim) zgodama, a što se spoznalo i 
posve ispunilo jedino u njemu (u Sinu Božjemu) 94 , sačuva 
za spomen u pisanim i zapečaćenim knjigama, da potomstvo 
kasnijih naraštaja, poučeno događajima pređašnjih vremena, 
znade u prošlosti motriti sadašnjost te da i dandanas zna 
u sadašnjosti poštovati prošlost. 

Doista, kako je spoznanje istine tek savršeno kad se istina 
spozna iz dubljeg smisla — sve je, naime, napisano za naše 
spoznanje i za utvrđivanje pouzdanosti našega suda — nije 

(Oca) on ga stvori«. I zato je čovjek stvoren na »zajedničku« sliku 
Božju, sliku koju imade Sin zajedničku s Ocem. Slično se tumače 
i riječi iz Post 1, 6s: »I reče Bog (Otac): »Neka bude svod... I Bog 
(Sin) stvori svod.« 

91 Riječi iz Post 19, 24: »Et Dominus pluit super Sodomam et Go- 
morrham sulphur et ignem a Domino de caelo« shvaća Hilarije opet 
trinitarno — ili, ako hoćemo, »binitarno« — to jest: »I Gospodin (Sin) 
je daždio sumpor i oganj od Gospodina (Oca) s neba.« O tom op¬ 
širnije: De Tr 4, 25ss; In ps 122, 7. Slično tumačenje susrećemo u 
Justina i Filastrija: usp. A. L. FEDER, Studien, III, 129s. 

92 Tim trima rečenicama pokazuje pisac zašto gornjim svetopisam- 

skim tekstovima valja nužno pridati trinitarni smisao. U srednjoj ne 
slijedimo Brissonovo čitanje, u kojem se usvaja Lindemannov ispra¬ 
vak: extenderet , nego se vraćamo na izvorno čitanje rukopisa A: 
ostenderet — pokazivao. X 

93 Sve navedene starozavjetne teofanije: Abrahamu, Jakovu, trim 
mladićima u peći, kao i savršena i konačna novozavjetna teofanija, 
tj. utjelovljenje, prema Hilariju, jasno pokazuju dvojčanost »osoba« 
u Bogu. O teofaniji Abrahamu, usp. De Tr A, 25ss; o teofaniji Jakovu: 
De Tr 4, 30. 

94 Latinski: in uno illo cognita et expleta — jedino u njemu ... 
To se odnosi na utjelovljenoga Sina Božjega, koji je za sve Oce, kako 
uostalom i za sve novozavjetne knjige, središte obaju zavjeta i u ko¬ 
jemu se ispunilo sve što je na bilo koji način — riječju, događajem, 
stvarnošću — bilo nagoviješćeno u Starom zavjetu. Odatle je posve 
jasno što Hilarije dalje razlaže. 

onim zgodama, koje su ,po Božjoj volji bile zapisane u (sve- 
topisamske) knjige, bilo uopće potrebno da potomstvo sa¬ 
zna za njih, nego je, naprotiv, potomstvu bilo potrebno da 
upozna Pisma, da nauči istinu, da iz dubljega smisla dođe 
do nauke o pravoj stvarnosti, da bude kadro pratiti kako 
se znanje života, tako reći, iz same svoje kolijevke razvijalo; 
to će reći: da potomstvo ne sumnja da je Bog od Boga, Jcad 
je Gospodin daždio od Gospodina (sumpor i oganj) 95 ; da 
zna da je ono jedan Bog, i to Bog nerođeni, kad" Bog zapo¬ 
vijeda, a da zna da je ono jedinorođeni Bog (Sin), kad Bog 
izvršuje 98 ; da ne sumnja u to da su dvojica jedno kad je 
čovjeku, pri stvaranju, utisnut jedan te isti odraz zajedničke 
slike (njih dvojice) 97 , da ne zaniječe da je Bog u čovjeka 98 


15. 

A pristaje čuti i Pavla gdje se hvali (Rim 11, 1) da je Izrae- 
lac, potomak Hebreja iz Benjaminova plemena. I Ilijina je 
dužnost bila obratiti srca otaca k djeci (Mal 3, 23—24; L/c 
1, 17), pa mu je zato bila određena služba savršenog propovi¬ 
jedanja da oce obrati na vjeru koju je isti duh proročki već 
potvrdio u sinovima 99 . 


95 Vidi gore bilj. 91. 

96 Usp. gore bilj. 89. Ovdje imamo dva klasična pojma ponicejslce 
teologije: Otac je nerođeni Bog — aili innatus, innascibilis —, 
dok je Sin rođeni ili jedinorođeni Bog — y svvt ) t ^j fAOVO^evr^ ili ge- 
nitus natus, unigenitus. U svom himnu I, 6 govoreći o Sinu izriče 
tu istinu Hilanje ovako: 

»Innato nasceris a deo«. 

_ *inj Prema Post 1, 27 — Bog Sin stvori čovjeka na sliku i 

pci-u^bilj 90 a; n °' prema Post *' 26> ta slika »zajednička« obo- 

.. ?P e t praznina: Hilarije je zacijelo kanio nadovezati nešto o 
utjelovljenju Sina. 

99 Iz ovoga zadnjeg fragmenta Rasprave dade se zaključiti što je 
poitierski biskup želio istaknuti na kraju svog djelca: Sveto nam pis- 
H 10 , otkriva unutrašnju narav Božju, ali osobito njegove namjere s 
ljudskim rodom. A nacrt tih namjera predviđa na kraju i obraćanje 
Izraela, pa ne smijemo zaboraviti što dugujemo Židovima, koji su 
naši oci. Njihovo ce obraćenje izvesti »Ilija« kad opet dođe na svr¬ 
šetku vremena. Zadaća ce mu biti da dovrši propovijedanje istine, 
da zaključi »savršeno propovijedanje«, otkrivajući Židovima, našim 
očima, sakriveno značenje proroštava koja su već sada jasna poganima 
“7 njihovim sinovima: J. P. BRISSON, n. dj., 162—163 1 . I iz toga 
stavka još jednorn izbija na vidjelo Hilarijeva preokupacija za pro¬ 
blem odnosa između starog i novog Izraela, između Židova i kršćana. 

D O D A T A K no 


Kao što je onaj domaćin iz evanđelja (Lk 13, 6) do tri 
puta došao da vidi nerodnu smokvu, tako je sveta majka 
Cr ^va htjela svake godine svratiti pozornost na Spasiteljevo 
đošašće posebnim trotjednim vremenom. Sin je čovječji do¬ 
šao da traži i spasi što je bilo izgubljeno {Lk 19, 10). Došao 
je prije Zakona, kad je po naravnom zakonu svakomu ozna¬ 
čio što ima činiti i za čim hoditi {Rim 1, 20). Došao je u 
Zakonu, kad je Abrahamovu potomstvu po primjerima patri¬ 
jarha i glasovima proroka potvrdio zakonske odredbe. Do¬ 
šao je treći put iza Zakona, po milosti, da pozove sve narode 
od istoka do zapada da, poput male djece, nauče slaviti ime 
Gospodnje (Ps 112, 3), djece koju on ne prestaje do kraja 
svijeta bodriti na odavanje časti njegovu veličanstvu . . . 


100 Početkom 12. stoljeća monah Bernon iz opatije Reichenau na¬ 
vodi to mjesto i kaže da je uzet iz Hilarijeva spisa Liber officiorum. 
Nije nam poznato je li Hilarije napisao djelo pod tim naslovom; sva¬ 
kako, Jeronim ga ne spominje. Zato se u autentičnost ovog fragmenta 
sumnja. No, kako se radi o citatu iz vrlo stara spisa koji spominje 
tri tjedna došasća, korisno je da ga, kao i J. P. Brisson, donesemo 
na kraju kao dodatak Raspravi. O problemu autentičnosti: J. P. BRIS¬ 
SON, ndj., 64ss. 

